დანართი
საუბნო საარჩევნო კომისიის წევრთა სახელმძღვანელო ინსტრუქცია
თავი I. საუბნო საარჩევნო კომისია
საუბნო საარჩევნო კომისია არის საქართველოს საარჩევნო ადმინისტრაციის დროებითი ტერიტორიული ორგანო, რომელიც თავისი უფლებამოსილების ფარგლებში, საარჩევნო უბნის ტერიტორიაზე უზრუნველყოფს არჩევნების კანონიერად ჩატარებას, საარჩევნო კანონმდებლობით დადგენილი კენჭისყრის პროცედურების მიმდინარეობას, ამომრჩეველთა, საარჩევნო სუბიექტთა, მათ წარმომადგენელთა და დამკვირვებელთა უფლებების დაცვას (მუხლი 38.2).

საუბნო საარჩევნო კომისიას ეკისრება სრული პასუხისმგებლობა, უზრუნველყოს ამომრჩეველთა მიერ საარჩევნო უფლების განხორციელება. 
საუბნო საარჩევნო კომისია შედგება 13 წევრისგან. საუბნო საარჩევნო კომისიის 6 წევრს კონკურსის საფუძველზე ირჩევს საოლქო საარჩევნო კომისია, ხოლო 7 წევრს ნიშნავენ პარტიები (მუხლი 26.2). 

საუბნო საარჩევნო კომისიის უფლებამოსილების ვადა

საუბნო საარჩევნო კომისიის წევრის უფლებამოსილება იწყება კომისიის პირველი შეკრების დღეს და წყდება საოლქო საარჩევნო კომისიაში კენჭისყრის შედეგების შემაჯამებელი ოქმის დამტკიცებისთანავე (მუხლი 20.2).

აკრძალულია საუბნო საარჩევნო კომისიის წევრის გამოწვევა კენჭისყრის დღემდე 15 დღით ადრე (მუხლი 21.5).

საუბნო საარჩევნო კომისიის ხელმძღვანელი პირები

საუბნო საარჩევნო კომისიის თავმჯდომარეს, თავმჯდომარის მოადგილესა და კომისიის მდივანს წევრობის უფლებამოსილების ვადით ირჩევს შესაბამისი კომისია თავის წევრთაგან პირველ სხდომაზე, სრული შემადგენლობის უმრავლესობით, სახელობითი კენჭისყრით (მუხლი 221).

საუბნო საარჩევნო კომისიის ხელმძღვანელ პირთა დასახელების უფლება აქვს კომისიის არანაკლებ ორ წევრს.

ერთი და იმავე კანდიდატურის წარდგენა შეიძლება მხოლოდ ორჯერ.

თუ დადგენილ ვადაში ვერ აირჩა საარჩევნო კომისიის თავმჯდომარე/თავმჯდომარის მოადგილე/მდივანი, აღნიშნული თანამდებობის პირის მოვალეობას მის არჩევამდე ასრულებს კომისიის ის წევრი, რომელიც არჩევნებისას ყველაზე მეტ ხმას მიიღებს, ხოლო ხმათა თანაბრობის შემთხვევაში – მათგან წილისყრით განსაზღვრული პირი.

საუბნო საარჩევნო კომისიის თავმჯდომარე (მუხლი 39.1):

▪ ასრულებს სრულ ადმინისტრაციულ ფუნქციებს საუბნო საარჩევნო კომისიაში;

▪ უძღვება საუბნო საარჩევნო კომისიის სხდომას;

▪ იღებს და ანაწილებს საუბნო საარჩევნო კომისიაში შეტანილ საარჩევნო საბუთებსა და საუბნო საარჩევნო კომისიის სახელზე შესულ კორესპონდენციას;

▪ პირადად აგებს პასუხს საარჩევნო ბიულეტენების, სპეციალური კონვერტების, კომისიის ბეჭდების, შემაჯამებელი ოქმის, საკონტროლო ფურცლისა და სხვა საარჩევნო დოკუმენტაციის შენახვისა და დანიშნულებისამებრ გაცემისთვის;

▪ კენჭისყრის დღეს, ორგანიზებას უწევს კომისიის წევრთა შორის ფუნქციათა წილისყრით განაწილებას;

▪ პასუხისმგებელია, კენჭისყრის დღეს, საარჩევნო უბნის შენობაში და მიმდებარე ტერიტორიაზე წესრიგის დაცვაზე;

▪ კენჭისყრის შედეგების შეჯამებისთანავე საოლქო საარჩევნო კომისიას გადასცემს ყველა საარჩევნო დოკუმენტაციას;

▪ ახორციელებს საარჩევნო კანონმდებლობით მინიჭებულ სხვა უფლებამოსილებას.
საუბნო საარჩევნო კომისიის თავმჯდომარის მოადგილე (მუხლი 39.2):

▪ ასრულებს საუბნო საარჩევნო კომისიის თავმჯდომარის მოვალეობას, თუ კომისიას არ ჰყავს თავმჯდომარე ან მას არ შეუძლია თავისი მოვალეობის შესრულება;

▪ საუბნო საარჩევნო კომისიის თავმჯდომარის განკარგულებით ახორციელებს კომისიის თავმჯდომარის ცალკეულ უფლებამოსილებას (განკარგულებით ზუსტად უნდა განისაზღვროს მინიჭებული უფლებამოსილების ფარგლები და ვადა).

საუბნო საარჩევნო კომისიის მდივანი (მუხლი 39.3):

▪ ამზადებს კომისიის განკარგულებათა პროექტებს;

▪ ახორციელებს კომისიაში საარჩევნო დოკუმენტაციის, განცხადებების, საჩივრების მიღებას, გაცემასა და აღრიცხვა-რეგისტრაციას;

▪ ვალდებულია აწარმოოს საუბნო საარჩევნო კომისიის სარეგისტრაციო ჟურნალი და კენჭისყრის დღის ჩანაწერთა წიგნი;

▪ პასუხისმგებელია საჯარო ინფორმაციის გაცემაზე;

▪ ადგენს საარჩევნო კომისიის სხდომათა ოქმებს, მათ შორის, კენჭისყრის შედეგების შემაჯამებელ ოქმს და თუ საჭიროა – შესწორების ოქმს;

▪ ახორციელებს საარჩევნო კანონმდებლობით მინიჭებულ სხვა უფლებამოსილებას.

	საარჩევნო კომისიის წევრი არ არის მისი დამნიშვნელი/ამრჩევი სუბიექტის წარმომადგენელი. იგი თავის საქმიანობაში დამოუკიდებელია და ემორჩილება მხოლოდ საქართველოს კონსტიტუციასა და საარჩევნო კანონმდებლობას. რაიმე ზემოქმედება საარჩევნო კომისიის წევრზე ან მის საქმიანობაში ჩარევა, აკრძალულია და ისჯება კანონით (მუხლი 19.3).


საუბნო საარჩევნო კომისიის სხდომა (მუხლი 67)
საუბნო საარჩევნო კომისიის სხდომა ღიაა. 

საუბნო საარჩევნო კომისიის სხდომაზე დასწრების უფლება აქვთ: 

√ საუბნო, საოლქო და ცესკო-ს წევრებსა და აპარატის თანამშრომლებს;

√ საარჩევნო სუბიექტების თითო წარმომადგენელს;

√ საერთაშორისო და ადგილობრივი დამკვირვებელი ორგანიზაციების თითო წარმომადგენელს;

√ პრესისა და მასობრივი ინფორმაციის აკრედიტირებულ წარმომადგენლებს.

წესრიგის დარღვევისა და კომისიის მუშაობისათვის ხელის შეშლის შემთხვევაში, კომისიის თავმჯდომარეს უფლება აქვს წესრიგის დამრღვევი პირი გააძევოს სხდომის დარბაზიდან, რაც აღინიშნება სხდომის ოქმში.

სხდომების პერიოდულობას განსაზღვრავს საუბნო საარჩევნო კომისია. აუცილებლობის შემთხვევაში, კომისიის თავმჯდომარის ან მისი მოადგილის მოთხოვნით, მოიწვევა რიგგარეშე სხდომა (მუხლი 22.4). 

სხდომის მოწვევის შესახებ გადაწყვეტილების მიღებისთანავე, კომისიის მდივანი საუბნო საარჩევნო კომისიაში თვალსაჩინო ადგილას გამოაკრავს განცხადებას სხდომის ზუსტი დროისა და სავარაუდო დღის წესრიგის მითითებით. თავმჯდომარის მოადგილე, ხოლო მისი არყოფნის შემთხვევაში, კომისიის მდივანი, პირადად არის პასუხისმგებელი სხდომის თარიღი და მისი დაწყების ზუსტი დრო შეატყობინოს კომისიის ყველა წევრს. კომისიის წევრები სხდომაზე დასწრებას ადასტურებენ დასწრების ფურცელზე ხელმოწერით (საარჩევნო ადმინისტრაციის რეგლამენტი, მუხლი 6.2).

კომისიის სხდომის დღის წესრიგს ამზადებს კომისიის მდივანი. კომისიის მდივანი ასევე ვალდებულია მოამზადოს კომისიის განკარგულებათა პროექტები და გასაცნობად წარუდგინოს კომისიის წევრებს.

კომისიის წევრს უფლება აქვს სხდომის დღის წესრიგის დამტკიცებამდე მოითხოვოს დამატებითი საკითხის დღის წესრიგში შეტანა. საკითხი წყდება კენჭისყრით. 

სხდომას უძღვება კომისიის თავმჯდომარე ან მისი მოადგილე (მუხლი 22.5). 

თუ საუბნო საარჩევნო კომისიას არ ჰყავს თავმჯდომარე და თავმჯდომარის მოადგილე, კომისიის სხდომას თავმჯდომარის ასარჩევად იწვევს და მის არჩევამდე თავმჯდომარეობს კომისიის მდივანი, ხოლო თუ კომისიას არც მდივანი ჰყავს, კომისიის სხდომას იწვევს და თავმჯდომარის არჩევამდე თავმჯდომარეობს კომისიის უხუცესი წევრი (მუხლი 221.6).

სხდომა უფლებამოსილია, თუ მას ესწრება კომისიის სრული შემადგენლობის უმრავლესობა. კომისიის განკარგულება (გადაწყვეტილება) მიღებულად ჩაითვლება, თუ მას მხარს დაუჭერს დამსწრეთა უმრავლესობა, მაგრამ არანაკლებ კომისიის სრული შემადგენლობის ერთი მესამედისა. ხმების თანაბრად გაყოფის შემთხვევაში გადამწყვეტია სხდომის თავმჯდომარის ხმა (მუხლი 22.8).

	თუ საუბნო საარჩევნო კომისიის თავმჯდომარეს და მოადგილეს ერთდროულად ან კომისიის მდივანს დროებით არ შეუძლიათ მოვალეობის შესრულება, თუმცა კანონი ითხოვს გარკვეული მოქმედების შესრულებას, რომელიც თავმჯდომარის ან მდივნის განსაკუთრებულ უფლებამოსილებას მიეკუთვნება, საუბნო საარჩევნო კომისია თავისი შემადგენლობიდან დაუ-ყოვნებლივ ირჩევს თავმჯდომარის/მდივნის მოვალეობის შემსრულებელს. კომისიის თავმჯდო-მარის მოვალეობის შემსრულებლის უფლებამოსილება შეწყდება, როგორც კი კომისიის თავმჯ-დომარე ან თავმჯდომარის მოადგილე შეძლებს თავისი უფლებამოსილების განხორციელებას; ხოლო კომისიის მდივნის მოვალეობის შემსრულებლის უფლებამოსილება შეწყდება, როგორც კი მდივანი შეძლებს თავისი უფლებამოსილების განხორციელებას (მუხლი 221.5).


სხდომაზე დგება ოქმი, რომელსაც ხელს აწერენ სხდომის თავმჯდომარე და კომისიის მდივანი. კომისიის სხდომის ოქმი ფორმდება სხდომის მომდევნო დღის 18 საათამდე (მუხლი 22.10, 22.11). 

საარჩევნო კომისიის წევრს, რომელიც არ ეთანხმება კომისიის გადაწყვეტილებას, უფლება აქვს წერილობით გამოთქვას განსხვავებული აზრი, რომელიც ერთვის ოქმს. ამასთან, განსხვავებული აზრის მქონე წევრი ვალდებულია პატივი სცეს და დაემორჩილოს კომისიის მიერ მიღებულ გადაწყვეტილებას და არ აქვს უფლება, რომ თავისი ქმედებით ხელი შეუშალოს ამ გადაწყვეტილების აღსრულებას (მუხლი 22.12). 

საუბნო საარჩევნო კომისიის სამართლებრივი აქტები

საუბნო საარჩევნო კომისიის სამართლებრივი აქტია საუბნო საარჩევნო კომისიის განკარგულება, რომელიც მიიღება საუბნო საარჩევნო კომისიის დამსწრე წევრთა უმრავლესობით, მაგრამ არანაკლებ სრული შემადგენლობის ერთი მესამედისა (მუხლის 22.7). საუბნო საარჩევნო კომისიის განკარგულებების მისაღებად კომისიის სხდომა ტარდება მხოლოდ იმ შემთხვევაში, თუ კომისიის სხდომას ესწრება კომისიის სრული შემადგენლობის უმრავლესობა (ანუ კომისიის 7 წევრი მაინც) (მუხლი 22.6). საუბნო საარჩევნო კომისიის განკარგულებას ხელს აწერენ კომისიის სხდომის თავმჯდომარე და კომისიის მდივანი (25.4).

საუბნო საარჩევნო კომისიის განკარგულება გამოიცემა:

▪ საუბნო საარჩევნო კომისიის თავმჯდომარის კენჭისყრის შენობის დროებითი ჩაკეტვის/კენჭისყრის შეჩერების ან კენჭისყრის შენობის გახსნის/კენჭისყრის გაგრძელების შესახებ განკარგულების დაადასტურების ან გაუქმების შესახებ (მუხლი 49.3); 

▪ კენჭისყრის შეწყვეტის და საარჩევნო უბნის დახურვის შესახებ (მუხლი 49.3);

საარჩევნო ყუთის ლუქის მთლიანობის დარღვევის შემთხვევაში, (1) კენჭისყრის პროცესის შეჩერების, (2) საარჩევნო ყუთის ხელახლა დალუქვისა და (3) კენჭისყრის გაგრძელების შესახებ (მუხლი 54.6); 

▪ კენჭისყრის შედეგების შეჯამების პროცედურის გაგრძელების შესახებ – თუ კენჭისყრის დასრულების შემდეგ საარჩევნო ყუთის ლუქის მთლიანობა დარღვეული აღმოჩნდა, მაგრამ საუბნო საარჩევნო კომისიამ მიიჩნია, რომ ამას არ გამოუწვევია საარჩევნო კოდექსის მოთხოვნათა დარღვევა (მუხლი 58.2); 

▪ საოლქო საარჩევნო კომისიის წინაშე საარჩევნო უბანში კენჭისყრის შედეგების ბათილად ცნობის საკითხის დასმის შესახებ (მიიღება საუბნო საარჩევნო კომისიის წევრთა სრული შემადგენლობის უმრავლესობით) (მუხლი 38.2.ე)); 

▪ საუბნო საარჩევნო კომისიის თავმჯდომარის, თავმჯდომარის მოადგილის და მდივნის თანამდებობაზე დანიშვნის ან თანამდებობიდან ვადამდე გათავისუფლების შესახებ (კომისიის სრული შემადგენლობის უმრავლესობით) (მუხლი 21.12, 221.1).

▪ საუბნო საარჩევნო კომისიისა განკარგულება მეორე დღის 18 საათამდე უნდა გამოიკრას საარჩევნო უბანში (მუხლი 38.3).

საუბნო საარჩევნო კომისიის თავმჯდომარის სამართლებრივი აქტები

საუბნო საარჩევნო კომისიის თავმჯდომარის სამართლებრივი აქტია საუბნო საარჩევნო კომისიის თავმჯდომარის განკარგულება, რომელიც გამოიცემა:

▪ თავმჯდომარის მოადგილესთვის კომისიის თავმჯდომარის ცალკეული უფლებამოსილებების განხორციელების დავალების შესახებ (განკარგულებით ზუსტად ისაზღვრება მინიჭებული უფლებამოსილების ფარგლები და ვადა) (მუხლი 39.1.ე), მუხლი 39.2.ბ));

▪ კენჭისყრის შენობის დროებითი ჩაკეტვის/კენჭისყრის შეჩერების ან კენჭისყრის შენობის გახსნის/კენჭისყრის გაგრძელების შესახებ (მუხლი 49.3);

საუბნო საარჩევნო კომისიის თავმჯდომარის განკარგულებას ხელს აწერს კომისიის თავმჯდომარე (მუხლი 25.4).



საუბნო საარჩევნო კომისიის თავმჯდომარის ყველა განკარგულება მეორე დღესვე უნდა გამოიკრას საარჩევნო უბანში (მუხლი 38.3).

საუბნო საარჩევნო კომისიის სარეგისტრაციო ჟურნალი (მუხლი 22)

საოლქო საარჩევნო კომისია საუბნო საარჩევნო კომისიას შექმნისთანავე გადასცემს დანომრილ, ზონარგაყრილ და ბეჭედდასმულ სარეგისტრაციო ჟურნალს.

საუბნო საარჩევნო კომისიაში შემოსული და კომისიიდან გაცემული დოკუმენტაციის რეგისტრაციის და სისტემატიზაციის მიზნით, საუბნო საარჩევნო კომისიაში, საარჩევნო უბნის შექმნიდან, წარმოებს სარეგისტრაციო ჟურნალი. სარეგისტრაციო ჟურნალი იყოფა ორ ნაწილად: კომისიაში შემოსული და კომისიიდან გასული დოკუმენტაცია. 

საუბნო საარჩევნო კომისიის მდივანი ვალდებულია, არჩევნების მთელი პერიოდის განმავლობაში, კომისიაში შემოსული/გასული ნებისმიერი დოკუმენტი (განცხადება, საჩივარი, განკარგულება, ოქმი, წერილი, ცნობა) დაუყოვნებლივ გაატაროს სარეგისტრაციო ჟურნალში და უწყვეტი თანმიმდევრობით აღრიცხოს მათი შემოსვლის რიგითობა, თითოეულ დოკუმენტს მიანიჭოს ნომერი, მიუთითოს შემოსვლის თარიღი, მოკლე შინაარსი და ფურცლების რაოდენობა.

საუბნო საარჩევნო კომისიის მიერ სხდომაზე მიღებული განკარგულება უნდა გატარდეს სარეგისტრაციო ჟურნალში. 

საუბნო საარჩევნო კომისიაში შემოსული საჩივარი და განცხადება უნდა გატარდეს კომისიის სარეგისტრაციო ჟურნალში, სადაც მიეთითება განმცხადებლის/მომჩივანის ვინაობა. ჟურნალში სათანადოდ რეგისტრაციის შემდეგ, კომისიის მდივანი ვალდებულია განმცხადებელს/მომჩივანს გადასცეს წერილობითი ცნობა, რომელშიც მიეთითება განცხადების/საჩივრის მიღების თარიღი და ზუსტი დრო, ასევე, ჟურნალში მისთვის მინიჭებული ნომერი. აღნიშნული ცნობა კომისიის მდივანმა ხელმოწერით უნდა დაადასტუროს.

საუბნო საარჩევნო კომისიისგან მიღებულ დოკუმენტს განმცხადებელი სარეგისტრაციო ჟურნალში ხელმოწერით ადასტურებს. თავის მხრივ, კომისიის მდივანი აკეთებს წარწერას: „დოკუმენტი გაცემულია“ და მიუთითებს წარწერის თარიღსა და ზუსტ დროს. 

საუბნო საარჩევნო კომისია ვალდებულია განცხადების მიღებიდან 2 დღის, ხოლო საჩივრის მიღებიდან 1 დღის ვადაში განიხილოს იგი და მიიღოს შესაბამისი განკარგულება (გამონაკლისს წარმოადგენს კენჭისყრის დღე, როდესაც საუბნო საარჩევნო კომისიის თავმჯდომარემ დაუყოვნებლივ უნდა მოახდინოს განცხადებაზე/საჩივარზე რეაგირება თუ დარღვევა დადასტურდა და აღმოფხვრას იგი). კომისიის მდივანი სარეგისტრაციო ჟურნალში რეგისტრირებულ ყველა დოკუმენტს წარუდგენს კომისიის თავმჯდომარეს, რომელიც საკუთარი რეზოლუციით ანაწილებს მათ კომისიის ცალკეულ წევრებზე და მიუთითებს შესრულების კონკრეტულ ვადებს. კომისიის მდივანი ვალდებულია სარეგისტრაციო ჟურნალში ზუსტად მიუთითოს, თუ რომელ პირს დაევალა ამა თუ იმ დოკუმენტზე რეაგირება.

საარჩევნო დოკუმენტაცია ხელმისაწვდომია ყველა პირისათვის. არჩევნების შესახებ ინფორმაციისა და საარჩევნო დოკუმენტაციის გაცემა სავალდებულოა მათი მოთხოვნიდან 2 დღის ვადაში. კომისიაში საჯარო ინფორმაციის გაცემასა და ხელმისაწვდომობის უზრუნველყოფაზე პასუხისმგებელი პირია კომისიის მდივანი. აკრძალულია კომისიაში შემოსული დოკუმენტის დედნის გაცემა, გარდა კანონით გათვალისწინებული შემთხვევებისა; ხოლო ასლების მოთხოვნის შემთხვევაში საუბნო საარჩევნო კომისიის მიერ შეიძლება დაწესდეს საფასური ასლების გადაღებისთვის საჭირო თანხის ოდენობით საქართველოს კანონმდებლობით დადგენილი წესის შესაბამისად.

ყოველი დღის 18 საათზე კომისიის მდივანი ხურავს სარეგისტრაციო ჟურნალს (გამონაკლისს წარმოადგენს კენჭისყრის დღე. ამ შემთხვევაში სარეგისტრაციო ჟურნალი იხურება ყველა დოკუმენტის გაცემის შემდეგ). კომისიის მდივანი ჟურნალის ორივე ნაწილში უკანასკნელი ჩანაწერის შემდეგ აკეთებს წარწერას: „ჟურნალი დახურულია“, მიუთითებს თარიღს, ზუსტ დროს და მოაწერს ხელს. ჟურნალის დახურვის შემდეგ დაუშვებელია მასში რაიმე ჩანაწერის გაკეთება.

კენჭისყრის პროცედურების დასრულების შემდეგ სარეგისტრაციო ჟურნალი გადაეცემა საოლქო საარჩევნო კომისიას.
თავი II. ამომრჩეველთა სიები
 ამომრჩეველთა ერთიანი სია (მუხლი 9)

საუბნო საარჩევნო კომისია არა უგვიანეს პირველი შეკრების დღისა საოლქო საარჩევნო კომისიისგან იღებს ამომრჩეველთა ერთიანი სიის 2 ეგზემპლარს: საარჩევნო კომისიისთვის და საჯარო ინფორმაციისთვის განკუთვნილ ვერსიებს. საუბნო საარჩევნო კომისიამ საჯარო ინფორმაციისთვის განკუთვნილი ვერსია, დაუყოვნებლივ უნდა გამოაკრას საუბნო საარჩევნო კომისიის შენობაში თვალსაჩინო ადგილას.

საარჩევნო რეგისტრაციის მქონე პარტიას, დამკვირვებელ ორგანიზაციას და ამომრჩეველს უფლება აქვთ, რომ გაეცნონ საუბნო საარჩევნო კომისიაში არსებულ ამომრჩეველთა სიების საჯარო ინფორმაციისთვის განკუთვნილ ვერსიას (ამომრჩეველს უფლება აქვს მოითხოვოს მხოლოდ მის და მისი ოჯახის წევრთა შესახებ არსებული ყველა მონაცემის გაცნობა და მათში ცვლილებების შეტანა) და უზუსტობის აღმოჩენის შემთხვევაში, არჩევნების დღემდე არა უგვიანეს მე-16 დღისა, მოითხოვონ ამომრჩეველთა მონაცემებსა და ამომრჩეველთა სიებში ცვლილების შეტანა. 

საუბნო საარჩევნო კომისიამ სიებთან დაკავშირებული შემოსული განცხადებები არჩევნების დღემდე არა უგვიანეს მე-16 დღისა უნდა გადასცეს საოლქო საარჩევნო კომისიას, რომელიც განიხილავს შემოსულ განცხადებებს და იღებს გადაწყვეტილებას 2 დღის ვადაში. საოლქო საარჩევნო კომისიის განკარგულება ამომრჩეველთა მონაცემებში/სიებში ცვლილების შეტანაზე უარის თქმის შესახებ საუბნო საარჩევნო კომისიამ განკარგულების გამოცემის მომდევნო დღიდან, მოთხოვნისთანავე, უნდა გადასცეს განმცხადებელს.

ამომრჩეველთა სიაში ცვლილების შეტანის შემთხვევაში საუბნო საარჩევნო კომისიას არჩევნების დღემდე არა უგვიანეს მე-2 დღისა გადაეცემა დაზუსტებული სიების საბოლოო ვერსიის 2 ეგზემპლარი. საუბნო საარჩევნო კომისიამ საჯარო ინფორმაციისთვის განკუთვნილი ვერსია დაუყოვნებლივ უნდა გამოაკრას საუბნო საარჩევნო კომისიის შენობაში თვალსაჩინო ადგილას. 

სამხედრო შენართში მყოფ ამომრჩეველს შეუძლია ხმა მისცეს თავისი რეგისტრაციის ადგილის მიხედვით (სამხედრო შენაერთის დისლოკაციის ნაცვლად), რისთვისაც ის მიმართავს საუბნო საარჩევნო კომისიას ამომრჩეველთა ერთიან სიაში შეყვანის მოთხოვნით არჩევნებამდე არა უგვიანეს 16 დღისა. საუბნო საარჩევნო კომისიამ აღნიშნული მოთხოვნა დაუყოვნებლივ უნდა აცნობოს საოლქო საარჩევნო კომისიას. (მუხლი 10.11) 

ამომრჩეველთა სპეციალური სია (მუხლი 10)
[image: image1.emf]ამომრჩეველთა სპეციალურ სიას ადგენს და განკარგულებით 
ამტკიცებს საოლქო საარჩევნო კომისია კენჭისყრის დღემდე 
არა უგვიანეს მე-3 დღისა და დაუყოვნებლივ გადასცემს შესაბამის საუბნო საარჩევნო კომისიას. 

საუბნო საარჩევნო კომისიისთვის გადაცემულ სპეციალურ სიაში შეიძლება შეყვანილ იქნეს:

▪ საარჩევნო კომისიის ის წევრები, რომლებიც საარჩევნო კომისიაში საქმიანობის გამო კენჭისყრის დღეს ხმას ვერ აძლევენ თავიანთ საარჩევნო უბანში;

▪ ამომრჩევლები, რომლებიც კენჭისყრის დღეს სამკურნალოდ წვანან საავადმყოფოში;

▪ ამომრჩევლები, რომლებიც იმყოფებიან წინასწარ პატიმრობაში;

▪ საქართველოს სამხედრო ძალებისა და შენაერთების ვადიანი ან საკონტრაქტო სამხედრო მოსამსახურეები;

▪ ამომრჩეველი, რომელიც ჩამოვიდა საზღვარგარეთიდან, გამოვიდა ციხიდან ან გამოეწერა საავადმყოფოდან (მუხლი 9.111). (მხოლოდ იმ შემთხვევაში, თუ ამომრჩეველმა არჩევნების დღემდე არა უგვიანეს მე-16 დღისა ვერ მოასწრო მიემართა საოლქო (ან საუბნო) საარჩევნო კომისიისთვის სიაში ცვლილების შეტანის მიზნით). 

გამონაკლის შემთხვევაში შექმნილ საარჩევნო უბანს (საკონსულო, სამხედრო ნაწილი, საავადმყოფო, გემი ან სხვა) გადაეცემა მხოლოდ სპეციალური სია.

საუბნო საარჩევნო კომისიის მდივანმა სპეციალურ სიაში შეყვანილი ან სხვა უბნის სპეციალურ სიაში გადაყვანილი ამომრჩეველი უნდა მოძებნოს ამომრჩეველთა ერთიან სიაში (სამაგიდო და ასევე კედლის ეგზემპლარებში) და მისი გვარის გასწვრივ გრაფაში “ფაქტობრივი მდგომარეობა” გააკეთოს აღნიშვნა “კომისიის წევრია”, “წინასწარ პატიმრობაშია”, “სამხედრო სამსახურშია”, “საავადმყოფოშია”, “ნაოსნობაშია“ ან “იმყოფება უცხოეთში”); ხოლო გრაფაში “კომისიის წევრის ხელმოწერა” საუბნო საარჩევნო კომისიის თავმჯდომარემ და მდივანმა უნდა მოაწერონ ხელი.

სპეციალურ სიაში შეყვანილი ამომრჩეველი მონაწილეობს:

> როგორც მაჟორიტარული, ისე პროპორციული სისტემით ჩატარებულ არჩევნებში, თუ იგი ადგილსამყოფელს იცვლის ერთი და იმავე მაჟორიტარული საარჩევნო ოლქის ტერიტორიაზე; ან

> მხოლოდ პროპორციული საარჩევნო სისტემის საფუძველზე ჩატარებულ არჩევნებში, თუ იგი ხმას აძლევს სხვა საარჩევნო ოლქის ტერიტორიაზე.

ამომრჩეველთა სიის დანართი (მუხლი 11)
საუბნო საარჩევნო კომისიის მდივანი სარეგისტრაციო ჟურნალში აწარმოებს აღრიცხვას, თუ რომელიმე ამომრჩეველი წერილობითი ან სატელეფონო განცხადებით, კენჭისყრის დღემდე არა უგვიანეს მე-2 დღისა, საუბნო საარჩევნო კომისიას მიმართავს გადასატანი საარჩევნო ყუთის საშუალებით ხმის მიცემის მოთხოვნით. კომისიის მდივანი სარეგისტრაციო ჟურნალში უთითებს განცხადების/შეტყობინების შემოსვლის ზუსტ დროს/ტელეფონის ნომერს. კომისიის მდივანმა სასურველია ამომრჩეველი გააფრთხილოს, რომ ის ხმას მისცემს გადასატანი საარჩევნო ყუთის საშუალებით და საარჩევნო უბანში გამოცხადების შემთხვევაში ხმას ვერ მისცემს. გადასატანი საარჩევნო ყუთით ხმის მიცემის მოთხოვნა შეუძლია:

((/( ამომრჩეველს, რომელსაც ჯანმრთელობის მდგომარეობის გამო არ შეუძლია კენჭისყრის შენობაში მისვლა;

((/( ამომრჩეველს, რომელსაც შეზღუდული შესაძლებლობის გამო არ შეუძლია კენჭისყრის შენობაში მისვლა (მხოლოდ ის ამომრჩეველი, რომელსაც დამოუკიდებლად არ შეუძლია საარჩევნო უბანში მისვლა);

((/( ამომრჩეველს, რომელიც იმყოფება საარჩევნო უბნის ტერიტორიაზე, მაგრამ ძნელად მისადგომ ადგილას.

განცხადებების შეტანის ვადის ამოწურვის შემდეგ, საუბნო საარჩევნო კომისიის მდივანმა უნდა შეავსოს სიის დანართის ბლანკი. კომისიის მდივანმა უნდა შეამოწმოს შემოსული განცხადებები: მიეკუთვნება თუ არა მოცემული ამომრჩეველი აღნიშნულ საარჩევნო უბანს (არის თუ არა შეყვანილი მოცემული საარჩევნო უბნის ერთიან სიაში) და მხოლოდ ამის შემდეგ შეიყვანოს ის სიის დანართში. 

საუბნო საარჩევნო კომისიის მდივანმა სიის დანართში უნდა შეიყვანოს კენჭისყრის დღეს სტაციონარულ სამკურნალო დაწესებულებაში მყოფი ამომრჩევლები. ამ მონაცემს საუბნო საარჩევნო კომისია იღებს საოლქო საარჩევნო კომისიისგან კენჭისყრის დღემდე არა უგვიანეს მე-2 დღისა (მუხლი 56.2).

საუბნო საარჩევნო კომისიის გადაწყვეტილებით სიის დანართში შეჰყავთ სპეციალურ სიაში შეყვანილი ის ამომრჩევლები, რომლებიც იმყოფებიან წინასწარ პატიმრობაში. ასევე ავტომატურად შეჰყავს სპეციალურ სიაში შეყვანილი ის ამომრჩევლები, რომლებიც იმყოფებიან სახელმწიფო საზღვარზე განლაგებულ სამხედრო ნაწილში.

კომისიის მდივანს სიის დანართში შეაქვს ამომრჩევლის იგივე მონაცემები, რაც არის ერთიან სიაში, აღნიშნავს მის რიგით ნომერს ერთიან ან სპეციალურ სიაში, გრაფაში „ფაქტობრივი მდგომარეობა“ მიუთითებს ამომრჩევლის სიის დანართში შეყვანის მიზეზს და ამომრჩევლის ფაქტობრივ ადგილსამყოფელს (სახლის/საავადმყოფოს/ციხის/სამხედრო ნაწილის მისამართს); კომისიის მდივანი ერთიანი ან სპეციალური სიის გრაფაში „ფაქტობრივი მდგომარეობა“ აკეთებს აღნიშვნას „შეყვანილია დანართში“; ხოლო გრაფაში “კომისიის წევრის ხელმოწერა” საუბნო საარჩევნო კომისიის თავმჯდომარემ და მდივანმა უნდა მოაწერონ ხელი.

ამომრჩეველთა სიის დანართში გადაყვანილი ამომრჩევლის მონაცემები ერთიან ან სპეციალურ სიებში არ იშლება!

თავი III. ამომრჩევლის ბარათი

საუბნო საარჩევნო კომისია ვალდებულია საარჩევნო უბნის ტერიტორიაზე რეგისტრირებულ და ამომრჩეველთა ერთიან სიაში შეყვანილ ყველა ამომრჩეველს კენჭისყრამდე არა უგვიანეს 2 დღისა გადასცეს ამომრჩევლის ბარათი (მუხლი 14).

საუბნო საარჩევნო კომისია საოლქო საარჩევნო კომისიიდან იღებს დაბეჭდილ ამომრჩეველთა ბარათებს, რომელშიც მითითებულია:

▪ კენჭისყრის თარიღი და დრო;

▪ სარჩევნო ოლქის ნომერი და დასახელება, საარჩევნო უბნის ნომერი;

▪ კენჭისყრის შენობის მისამართი, სართულისა და ოთახის ნომრები;

▪ ამომრჩევლის სახელი, გვარი, დაბადების თარიღი (დღე, თვე, წელი); 

▪ ამომრჩევლის რეგისტრაციის ადგილი;

▪ ამომრჩევლის ნომერი ამომრჩეველთა სიაში 

▪ ამომრჩევლის მიერ ჯანმრთელობის მდგომარეობის გამო ან სხვა მიზეზით კენჭისყრაში გადასატანი საარჩევნო ყუთის მეშვეობით მონაწილეობის მიღების თაობაზე განცხადების ან განაცხადის გაკეთების წესი, საუბნო საარჩევნო კომისიის ტელეფონის (ფაქსის) ნომრები და სხვა რეკვიზიტები.

საუბნო საარჩევნო კომისიის თავმჯდომარე და კომისიის მდივანი ადგენენ ამომრჩეველთა ბარათების დარიგების გეგმას და კომისიის წევრებს აცნობენ ბარათების დარიგების განრიგს. 

ამომრჩევლის ბარათის მიუღებლობა არ წარმოადგენს კენჭისყრაში მონაწილეობის უფლების შეზღუდვის საფუძველს.

ამომრჩევლის ის ბარათები, რომლებიც ვერ დაურიგდა ამომრჩევლებს მითითებული მისამართების მიხედვით, კომისიის წევრებმა უნდა დაუბრუნონ კომისიის მდივანს, რომელიც კომისიის სარეგისტრაციო ჟურნალში აღნიშნავს დაბრუნებული ამომრჩეველთა ბარათების რაოდენობას.

თავი IV. საოლქო საარჩევნო კომისიისგან საარჩევნო დოკუმენტაციის და საარჩევნო ინვენტარის მიღება

საუბნო საარჩევნო კომისია, კენჭისყრისთვის მზადების და კენჭისყრის ჩასატარებლად, საოლქო საარჩევნო კომისიიდან იღებს საარჩევნო დოკუმენტაციას და ინვენტარს (მუხლი 34.2.ნ)):
□ საქართველოს საარჩევნო კოდექსი;

□ საარჩევნო ადმინისტრაციის რეგლამენტი;

□ საუბნო საარჩევნო კომისიის წევრების მოწმობები;

□ საუბნო საარჩევნო კომისიის სარეგისტრაციო ჟურნალი (დანომრილ, ზონარგაყრილ და ბეჭედდასმულ მდგომარეობაში);

□ ამომრჩეველთა ერთიანი სია (საჩივრის შეტანის პროცედურის ინსტრუქცია);

□ ამომრჩეველთა სპეციალური სია (არჩევნებამდე არაუგვიანეს მე-3 დღისა);

□ ამომრჩეველთა სიის დანართის ბლანკი;

ამომრჩეველთა ბარათები;

□ არჩევნებში მონაწილე საარჩევნო სუბიექტების სია (პარტიული სიები, კანდიდატთა სიები);

განცხადება, თუ საარჩევნო ბიულეტენში შეყვანილი რომელიმე საარჩევნო სუბიექტი აღარ მონაწილეობს არჩევნებში;

□ საარჩევნო ბიულეტენის შევსების ინსტრუქცია;

□ ამონარიდი კანონიდან, თუ რა შემთხვევაშია ბიულეტენი ბათილი;

□ საარჩევნო უბნის აბრა.
	კენჭისყრამდე არა უგვიანეს 12 საათისა საოლქო საარჩევნო კომისიამ საუბნო საარჩევნო კომისიას უნდა გადასცეს (მუხლი 51.10):


□ საარჩევნო ბიულეტენების ბლოკნოტები;

□ სპეციალური კონვერტები; 

□ კენჭისყრის დღის ჩანაწერთა წიგნი (დანომრილ, ზონარგაყრილ და ბეჭედდასმულ მდგომარეობაში);

□ მარკირების სითხე (ერთი ბოთლი თითოეულ რეგისტრატორზე) და მარკირების შესამოწმებელი ულტრაიისფერი ფარანი (8 ელემენტთან ერთად);

□ საკონტროლო ფურცლები (სამი: ორი ძირითად და გადასატან საარჩევნო ყუთებში ჩასადებად, მესამე – შესადარებლად);

□ საუბნო საარჩევნო კომისიის ბეჭედი (დალუქული);

□ რეგისტრატორების ბეჭდები (დალუქული);

□ შტამპი „არჩევნებიდან მოხსნილია“;

□ სამელნე ბალიში;

□ ძირითადი და გადასატანი გამჭვირვალე საარჩევნო ყუთები;

□ ასლგადამღები მანქანა;

□ კენჭისყრის კაბინები და კაბინის ფარდა;

□ ინდივიდუალური ნომრის მქონე ზონრები (საარჩევნო ყუთების დასალუქად);

□ კენჭისყრის შედეგების შემაჯამებელი ოქმები (ერთი მაჟორიტარული და ერთი პროპორციული სისტემის არჩევნების შედეგებისთვის);

□ სადემონსტრაციო ოქმები (ერთი მაჟორიტარული და ერთი პროპორციული სისტემის არჩევნების შედეგებისთვის);

□ კენჭისყრის შედეგების შემაჯამებელი ოქმის “შესწორების ოქმის” ფორმა;

□ A3 ზომის კონვერტი თითოეული საარჩევნო სუბიექტის მიერ მიღებული ბიულეტენების (ხმების) შესაფუთად;

□ A3 ზომის კონვერტი ამომრჩეველთა სიების შესაფუთად; 

□ A3 ზომის კონვერტი გამოუყენებელი საარჩევნო ბიულეტენების შესაფუთად;

□ A4 ზომის კონვერტი გაფუჭებული საარჩევნო ბიულეტენების შესაფუთად;

□ A4 ზომის კონვერტი ბათილი საარჩევნო ბიულეტენების შესაფუთად;

□ A4 ზომის კონვერტი ბათილი, სხვა საარჩევნო უბნისთვის განკუთვნილი საარჩევნო ბიულეტენების შესაფუთად;

□ A5 ზომის კონვერტი საარჩევნო კომისიის ბეჭდის და რეგისტრატორების ბეჭდების შესაფუთად;

□ ყუთი/ტომარა საარჩევნო დოკუმენტაციის ჩასაწყობად და ამ დოკუმენტაციის საარჩევნო ოლქში წარსადგენად;

□ ყუთზე/ტომარაზე მისაწებებელი თავფურცელი.
მიღება-ჩაბარება

საუბნო საარჩევნო კომისიის თავმჯდომარე, ან თავმჯდომარის განკარგულების საფუძველზე – თავმჯდომარის მოადგილე, არის საოლქო საარჩევნო კომისიისგან საარჩევნო დოკუმენტაციის მიღებაზე პასუხისმგებელი პირი. ხოლო საუბნო საარჩევნო კომისიაში საარჩევნო დოკუმენტაციის შენახვაზე პასუხისმგებელია საუბნო საარჩევნო კომისიის თავმჯდომარე და კომისიის მდივანი. 

[image: image2.emf]საარჩევნო დოკუმენტაციის მიღება-ჩაბარების აქტის გაფორმებამდე აუცილებელია შემოწმდეს გადაცემული ბიულეტენების ბლოკნოტების და სპეციალური კონვერტების რაოდენობა. თუ აღმოჩნდება, რომ საარჩევნო უბნისთვის მიწოდებული საარჩევნო ბიულეტენების ბლოკნოტების და სპეციალური კონვერტების რაოდენობა დადგენილზე მეტია ან ნაკლები, ასევე, თუ მისაღებ საარჩევნო დოკუმენტაციას აკლია რომელიმე სახეობა, საუბნო საარჩევნო კომისიამ უნდა შეადგინოს აქტი და დაუყოვნებლივ მიმართოს საოლქო საარჩევნო კომისიას.

საუბნო საარჩევნო კომისიის მდივანმა უნდა შეავსოს მიღება-ჩაბარების აქტი და მიუთითოს მიღებული საარჩევნო დოკუმენტაციის სახეობები და რაოდენობები. კომისიის მდივანმა სარეგისტრაციო ჟურნალში რეგისტრაციაში უნდა გაატაროს მიღება-ჩაბარების აქტი (საარჩევნო დოკუმენტაციის სახეობების და რაოდენობის მითითებით). მიღება-ჩაბარების აქტს ხელს აწერენ საარჩევნო დოკუმენტაციის გამცემი და მიმღები პირები.

გახსოვდეთ, 

მიღება-ჩაბარების აქტის ორმხრივად გაფორმება აუცილებელია. აქტის ერთი ცალი უნდა დარჩეს საარჩევნო დოკუმენტაციის გადამცემ საოლქო საარჩევნო კომისიაში, ხოლო მეორე – საარჩევნო დოკუმენტაციის მიმღებ საუბნო საარჩევნო კომისიაში.

მიღება-ჩაბარების აქტი საჯარო ინფორმაციაა. ნებისმიერ დაინტერესებულ პირს უფლება აქვს გაეცნოს მიღება-ჩაბარების აქტში შეტანილ ინფორმაციას.
თავი V. საარჩევნო უბნის მოწყობა

საარჩევნო უბანში თვალსაჩინო ადგილას გამოკრული უნდა იყოს: 

▪ ინფორმაცია კომისიის შემადგენლობის შესახებ;

▪ ინფორმაცია კომისიის ადგილსამყოფლისა და სამუშაო საათების შესახებ;

▪ ზუსტი მისამართი და საკონტაქტო ტელეფონის/ფაქსის ნომრები (თუ აქვს); 

▪ ინფორმაცია საარჩევნო უბნის საზღვრებისა და საარჩევნო უბანში შემავალი ყველა საცხოვრებელი შენობა-ნაგებობის მისამართის მითითებით (მუხლი 16.21);

▪ საარჩევნო ადმინისტრაციის ის სამართლებრივი აქტები, რომლებიც შეეხება ამ კომისიის საქმიანობას;

▪ კომისიისა და კომისიის თავმჯდომარის განკარგულებები;

▪ ამომრჩეველთა სიები, ამომრჩეველთა სიებში ცვლილებების შეტანის და უზუსტობების გასაჩივრების წესი და ვადები; 

▪ არჩევნებში მონაწილე საარჩევნო სუბიექტების სია (პარტიული სიები, კანდიდატთა სიები);

▪ ხმის მიცემის ინსტრუქცია ანუ საარჩევნო ბიულეტენების შევსების წესი;

▪ ამონარიდი კანონიდან, თუ რა შემთხვევაშია ბიულეტენი ბათილი;

▪ განცხადება, თუ საარჩევნო ბიულეტენში შეყვანილი რომელიმე საარჩევნო სუბიექტი აღარ მონაწილეობს არჩევნებში;

▪ კენჭისყრის შედეგების სადემონსტრაციო ოქმები (ერთი მაჟორიტარული და ერთი პროპორციული სისტემის არჩევნების შედეგებისთვის).

კენჭისყრის პროცედურების ჩასატარებლად, საუბნო საარჩევნო კომისიის წევრები ვალდებულნი არიან კანონით დადგენილი წესების დაცვით, კენჭისყრამდე არა უგვიანეს ერთი დღისა მოაწყონ კენჭისყრის შენობა (თვალსაჩინოებისთვის იხილეთ კენჭისყრის შენობის მოწყობის დიაგრამა 21-ე გვერდზე). საუბნო საარჩევნო კომისიამ უნდა მოაწყოს (მუხლი 50.3):

▪ ამომრჩეველთა სარეგისტრაციო მაგიდები (არანაკლებ ერთი სარეგისტრაციო მაგიდა ყოველ 500 ამომრჩეველზე; სასურველია თითოეული რეგისტრატორისთვის ერთი მაგიდა);

▪ ფარული კენჭისყრის კაბინები: ერთი კაბინა ყოველ 500 ამომრჩეველზე. კაბინის ერთი მხარე ღია უნდა იყოს მისი სიმაღლის ნახევრამდე, ხოლო ზედა ნახევარი ფარდით უნდა იყოს დაფარული. ფარული კენჭისყრის კაბინაში უნდა იყოს საწერი კალამი; მასში გამოკრული უნდა იყოს ხმის მიცემის ინსტრუქცია, განცხადება, თუ რომელიმე საარჩევნო სუბიექტი აღარ მონაწილეობს არჩევნებში და ამონარიდი კანონიდან, თუ რა შემთხვევაშია ბიულეტენი ბათილი;

▪ სპეციალური კონვერტების მაგიდა (უნდა იდგეს საარჩევნო ყუთთან ახლოს).

კენჭისყრის შენობაში გამჭვირვალე საარჩევნო ყუთი თვალსაჩინო ადგილზე უნდა იყოს მოთავსებული ისე, რომ ამომრჩეველი დაუბრკოლებლად მივიდეს მასთან და კონვერტის ჩაშვების შემდეგ დაუყოვნებლივ დატოვოს საარჩევნო უბანი. 

საუბნო საარჩევნო კომისია (ეტლით მოსარგებლე შეზღუდული შესაძლებლობების მქონე ამომრჩევლების მიერ კენჭისყრის დღემდე არა უგვიანეს 25-ე დღის მიმართვის შემთხვევაში) კენჭისყრის დღემდე არა უგვიანეს მე-20 დღისა მიმართავს სახელმწიფო ხელისუფლებისა და ადგილობრივი თვითმმართველობის ორგანოებს, რომ მათ უზრუნველყონ კენჭისყრის ადგილის დროებითი, მარტივი ადაპტაცია (მუხლი 50.2).

[image: image4.emf]გახსოვდეთ, რომ კენჭისყრის წინა დღის 24 საათამდე, საარჩევნო უბნის შენობაში უნდა ჩამოიხსნას საარჩევნო სუბიექტების საარჩევნო პროგრამები (ასეთის არსებობის შემთხვევაში). 
თავი VI. კენჭისყრის შენობაში ყოფნის უფლების მქონე პირები

[image: image5.emf]
კენჭისყრის შენობაში ყოფნის უფლება აქვთ (მუხლი 67.2):

√ ადგილობრივი ორგანიზაციის 1 დამკვირვებელს;

√ საერთაშორისო ორგანიზაციის 2 დამკვირვებელს (დამატებით შესაძლოა ახლდეს თარჯიმანი);

√ პრესისა და მასობრივი ინფორმაციის ერთი და იმავე საშუალების 3 წარმომადგენელს;

√ საარჩევნო სუბიექტის 1 წარმომადგენელს;

√ საქართველოს ცენტრალური, საოლქო და საუბნო საარჩევნო კომისიების წევრებს;

√ საქართველოს ცენტრალური და საოლქო საარჩევნო კომისიების წარმომადგენლებს.

კენჭისყრის შენობაში ყოფნის უფლების მქონე ყველა პირს (კენჭისყრის შენობაში ყოფნისას) აუცილებლად უნდა ეკეთოს მისი ვინაობის დამადასტურებელი სამკერდე ნიშანი (მუხლი 67.3).

დამკვირვებლის უფლებები (მუხლი 70)
დამკვირვებლის უფლებების მთავარი პრინციპია “კენჭისყრის დღეს ნებისმიერ დროს იმყოფებოდეს კენჭისყრის შენობაში, შეუზღუდავად გადაადგილდეს საარჩევნო უბნის ტერიტორიაზე და ნებისმიერი ადგილიდან დააკვირდეს კენჭისყრის პროცესის ყველა ეტაპს”. არავის აქვს იმის უფლება, რომ დამკვირვებელს მიუჩინოს და მიუთითოს დაკვირვების კონკრეტული ადგილი, გარდა იმ შემთხვევისა თუ დამკვირვებელი ხელს უშლის ამომრჩეველს საარჩევნო უფლებით სარგებლობისას ან ერევა საუბნო საარჩევნო კომისიის ფუნქციებში.

დამკვირვებლის უფლებები საარჩევნო პროცედურების თანმიმდევრობით: 

▪ დამკვირვებელს უფლება აქვს დაესწროს და დააკვირდეს საარჩევნო კომისიის სხდომებს (საარჩევნო სუბიექტების წარმომადგენლები სარგებლობენ კომისიის სხდომაზე სიტყვით გამოსვლის მოთხოვნის და აზრის გამოთქმის უფლებით (მუხლი 71.5));

▪ დამკვირვებელს უფლება აქვს კენჭისყრის დღის ნებისმიერ დროს შეენაცვლოს თავისი წარმდგენი ორგანიზაციის სხვა რეგისტრირებულ წარმომადგენელს (ასეთის არსებობის შემთხვევაში);

▪ დამკვირვებელს უფლება აქვს მიიღოს მონაწილეობა საარჩევნო ყუთების შემოწმებაში მათ დალუქვამდე და მათი გახსნის შემდეგ;

▪ თუ დამკვირვებელი მიიჩნევს, რომ ნაკადის მომწესრიგებელმა კომისიის წევრმა პროცედურის დაცვით არ შეამოწმა (ამომრჩეველის) მარკირება, მას უფლება აქვს მოსთხოვოს ნაკადის მომწესრიგებელს თავიდან განახორციელოს ეს პროცედურა (მუხლი 521.4.);

▪ დამკვირვებელს უფლება აქვს დააკვირდეს ამომრჩეველთა სიებში ამომრჩეველთა რეგისტრაციას, საარჩევნო ბიულეტენების დამოწმებას და გაცემას; 

▪ თუ დამკვირვებელი მიიჩნევს, რომ რეგისტრატორმა პროცედურის დაცვით არ მოახდინა ამომრჩევლის მარკირება, მას უფლება აქვს მოსთხოვოს რეგისტრატორს თავიდან განახორციელოს ეს პროცედურა (მუხლი 521.4.);

▪ დამკვირვებელს უფლება აქვს მოსთხოვოს ამომრჩეველს კაბინაში შესვლამდე უჩვენოს, რამდენი საარჩევნო ბიულეტენი აქვს ხელში; ამომრჩეველი ვალდებულია დააკმაყოფილოს ეს მოთხოვნა (მუხლი 54.5);

▪ დამკვირვებელს არ აქვს უფლება დაესწროს ხმის მიცემას ფარული კენჭისყრის კაბინაში;

▪ დამკვირვებელს არ აქვს უფლება დაეხმაროს ამომრჩეველს ბიულეტენის შევსებაში (მას-მედიის წარმომადგენელს აქვს ამის უფლება) (მუხლი 54.3);

▪ დამკვირვებელს უფლება აქვს მოსთხოვოს ამომრჩეველს სპეციალურ კონვერტში ბიულეტენ(ებ)ის ჩადებამდე უჩვენოს, რამდენი საარჩევნო ბიულეტენი აქვს ხელში; ამომრჩეველი ვალდებულია დააკმაყოფილოს ეს მოთხოვნა (მუხლი 54.5, 70.1.ლ));

▪ დამკვირვებელს უფლება აქვს დააკვირდეს საარჩევნო ყუთს და საარჩევნო ყუთში სპეციალური კონვერტების ჩაყრას/მოთავსებას;

▪ დამკვირვებელს უფლება აქვს დააკვირდეს გადასატანი საარჩევნო ყუთის საშუალებით ხმის მიცემის პროცესს;

დამკვირვებელს უფლება აქვს დაესწროს და დააკვირდეს ხმების დათვლას ისეთ პირობებში, რაც უზრუნველყოფს საარჩევნო ბიულეტენის დანახვას:

▪ დამკვირვებლებისგან წილისყრით გამოვლენილი 2 მეთვალყურე ადგილს იკავებს მთვლელების გვერდით: ერთი მეთვალყურე დგება მეორე მთვლელთან, ხოლო მეორე მეთვალყურე – მესამე მთვლელთან. ამ ორ მეთვალყურეს უფლება აქვთ დააკვირდნენ დათვლის მთელ პროცედურას, მიუთითონ მთვლელებს შეცდომაზე, მოითხოვონ შეცდომის გასწორება (მუხლი 59.2);

▪ კენჭისყრის შენობაში ყოფნის უფლების მქონე პირებს (რომლებსაც უფლება აქვთ დააკვირდნენ ხმების დათვლას მთვლელებიდან 1 მეტრის დაშორებით) უფლება აქვთ მიუთოთონ მთვლელს ცალკე გადადოს ის ბიულეტენები, რომელთა ნამდვილობაც საეჭვოდ იქნა მიჩნეული. მთვლელი ვალდებულია დააკმაყოფილოს ეს მოთხოვნა (მუხლი 59.2).

▪ დამკვირვებელს უფლება აქვს დააკვირდეს საარჩევნო ყუთების გახსნას, საარჩევნო ბიულეტენების დათვლას და ოქმის შედგენას;

▪ დამკვირვებელს უფლება აქვს დაესწროს და დააკვირდეს საარჩევნო კომისიის მიერ კენჭისყრის შედეგების შემაჯამებელი ოქმისა და სხვა დოკუმენტების შედგენას;

▪ დამკვირვებელს უფლება აქვს გაეცნოს საარჩევნო კომისიების მიერ შედგენილ კენჭისყრისა და არჩევნების შედეგების შემაჯამებელ ოქმს. 

▪ დამკვირვებელს უფლება აქვს მიმართოს განცხადებით (საჩივრით) საუბნო საარჩევნო კომისიის თავმჯდომარეს ხმის მიცემისა და კენჭისყრის პროცედურასთან დაკავშირებულ საკითხებზე, რომლითაც კონკრეტული დარღვევის დაფიქსირების შემთხვევაში, მოითხოვს რეაგირებას;

▪ დამკვირვებელს უფლება აქვს გაასაჩივროს საუბნო საარჩევნო კომისიის ქმედება ზემდგომ საარჩევნო კომისიაში ან სასამართლოში;

დამკვირვებელს ასევე არ აქვს უფლება:

× ჩაერიოს საარჩევნო კომისიის ფუნქციებსა და საქმიანობაში; 

× გავლენა მოახდინოს ამომრჩეველთა ნების თავისუფალ გამოვლენაზე;

× აგიტაცია გაუწიოს ამომრჩეველს რომელიმე საარჩევნო სუბიექტის სასარგებლოდ ან საწინააღმდეგოდ;

× ატაროს რომელიმე საარჩევნო სუბიექტის სიმბოლიკა და ნიშანი;

× კენჭისყრის დღეს კენჭისყრის შენობაში იმყოფებოდეს სამკერდე ნიშნის გარეშე; 

× დაარღვიოს საქართველოს საარჩევნო კოდექსის სხვა მოთხოვნები.

საუბნო საარჩევნო კომისიის თავმჯდომარეს უფლება აქვს, უფლებამოსილების გადაჭარბების შემთხვევაში, მიუთითოს დამკვირვებელს შეწყვიტოს აღნიშნული ქმედება, წინააღმდეგ შემთხვევაში, კომისიის თავმჯდომარეს შეუძლია კენჭისყრის ოთახში მოიწვიოს სამართალდამცავი ორგანოს წარმომადგენელი და წესრიგის დამრღვევი დამკვირვებელი გააძევოს კენჭისყრის შენობიდან.
თავი VII. კენჭისყრამდე ჩასატარებელი პროცედურები

[image: image6.emf]
საარჩევნო უბნის გახსნა

კომისიის წევრები კენჭისყრის დღეს საარჩევნო უბანში უნდა გამოცხადნენ 07:00 საათამდე. თუ კომისიის წევრთა რაოდენობა ხუთზე ნაკლები აღმოჩნდა, საარჩევნო უბანი არ იხსნება. ზუსტად 07:00 საათზე იხსნება საარჩევნო უბანი, რაც კომისიის თავმჯდომარემ დაუყოვნებლივ უნდა აცნობოს საოლქო საარჩევნო კომისიას (მუხლი 52).
[image: image7.emf]ჩანაწერთა წიგნის გახსნა

კომისიის თავმჯდომარე საარჩევნო უბნის გახსნისთანავე ჩანაწერთა წიგნს გადასცემს საუბნო საარჩევნო კომისიის მდივანს, რომელსაც პირველ და მეორე გვერდებზე შეაქვს კენჭისყრის შენობაში მყოფი საუბნო საარჩევნო კომისიის წევრების სახელი და გვარი მათი დამნიშვნელი სუბიექტის მითითებით; ასევე, კენჭისყრის შენობაში ყოფნის უფლების მქონე ყველა პირის სახელი, გვარი, წარმდგენი ორგანიზაცია ან საარჩევნო სუბიექტი და ხელმოწერით ამოწმებინებს მას (მუხლი 512).

საუბნო საარჩევნო კომისიის ყველა წევრს უნდა ეკეთოს კომისიის წევრის სამკერდე ნიშანი (მოწმობა). საუბნო საარჩევნო კომისიის თავმჯდომარემ დამკვირვებლებს, საარჩევნო სუბიექტების და პრესის და მასობრივი ინფორმაციის საშუალებების წარმომადგენლებს უნდა მოსთხოვოს ეკეთოთ სააკრედიტაციო მოწმობები (სამკერდე ნიშნები) (მუხლი 39.1.ზ1)).

კომისიის თავმჯდომარე კომისიის მდივანს ასევე გადასცემს კენჭისყრის შედეგების შემაჯამებელი ოქმებს და სადემონსტრაციო ოქმებს. სადემონსტრაციო ოქმები თვალსაჩინო ადგილას (კომისიის მდივნის მაგიდის სიახლოვეს) უნდა გამოიკრას. კომისიის მდივანი ასევე აწარმოებს სარეგისტრაციო ჟურნალს.
[image: image9.emf]წილისყრა (მუხლი 52) 
საუბნო საარჩევნო კომისიის წევრების მიერ შესასრულებელი ფუნქციებია: 

1. ამომრჩეველთა ნაკადის მომწესრიგებელი;

2. ამომრჩეველთა რეგისტრატორი (არანაკლებ ერთი რეგისტრატორი ყოველ 300 ამომრჩეველზე); 
3. საარჩევნო ყუთისა და სპეციალური კონვერტების ზედამხედველი;

4. გადასატანი საარჩევნო ყუთის წამღები კომისიის 2 წევრი.
წილისყრაში მონაწილეობას არ იღებენ კომისიის თავმჯდომარე, თავმჯდომარის მოადგილე და მდივანი. 

საუბნო საარჩევნო კომისიის თავმჯდომარემ წილისყრის ჩატარებამდე უნდა შეადაროს საუბნო საარჩევნო კომისიის წევრების რაოდენობა და გასანაწილებელი ფუნქციების რაოდენობა. იმ შემთხვევაში, თუ წილისყრის ჩატარების დროს კომისიის წევრთა რაოდენობა აღმოჩნდა: 

1) ერთით ნაკლები, ვიდრე გასანაწილებელი ფუნქციებია, კომისიის მდივანი ასრულებს ამომრჩეველთა რეგისტრატორი კომისიის წევრის ფუნქციას (იმ შემთხვევაში, თუ კომისიის მდივანს მიენიჭება ამომრჩეველთა რეგისტრატორის ფუნქცია, ჩანაწერთა წიგნი გადაეცემა კომისიის თავმჯდომარეს).

2) ორით ნაკლები, ვიდრე გასანაწილებელი ფუნქციებია, კომისიის თავმჯდომარის მოადგილე ასრულებს ამომრჩეველთა ნაკადის მომწესრიგებელი კომისიის წევრის ფუნქციას. 

3) სამით ნაკლები, ვიდრე გასანაწილებელი ფუნქციებია, კომისიის თავმჯდომარე ასრულებს საარჩევნო ყუთისა და კონვერტების ზედამხედველი კომისიის წევრის ფუნქციას. 

4) ოთხით ნაკლები, ვიდრე გასანაწილებელი ფუნქციებია, მცირდება ამომრჩეველთა რეგისტრატორი კომისიის წევრების რაოდენობა. 

წილისყრა ტარდება კენჭისყრის შენობაში ყოფნის უფლების მქონე პირების თანდასწრებით. საუბნო საარჩევნო კომისიის თავმჯდომარე ამოწმებს იმ პაკეტის მთლიანობას, რომელშიც მოთავსებულია საუბნო საარჩევნო კომისიის ბეჭედი და ხსნის მას.

 √ პირველ რიგში, კომისიის თავმჯდომარე ატარებს წილისყრას გადასატანი 
 საარჩევნო ყუთის წამღები 2 წევრის გამოსავლენად. 

 √ საუბნო საარჩევნო კომისიის თავმჯდომარე:

 √ აანალიზებს, თუ პარტიების მიერ დანიშნული (7 კომისიის წევრისგან) რამდენი 
კომისიის წევრი ესწრება წილისყრის პროცესს;

√ მათი რაოდენობის შესაბამისად ამზადებს ერთი ფორმისა და სახეობის (ფერის) ფურცლებს; 

√ 2 ფურცელზე ერთი და იმავე ფერის საწერი კალმით წერს ფუნქციის დასახელებას „გადასატანი საარჩევნო ყუთის წამღები“; 

√ ყველა ფურცელს ამოწმებს კომისიის ბეჭდით; 

√ კეცავს ისე, რომ მათზე ტექსტის წაკითხვა შეუძლებელი იყოს და ათავსებს გადასატან საარჩევნო ყუთში; 

√ მიმართავს პარტიების მიერ დანიშნულ დამსწრე კომისიის წევრებს, სათითაოდ ამოიღონ წილისყრის ფურცლები გადასატანი საარჩევნო ყუთიდან.

√ კომისიის მდივანს წილისყრის შედეგი შეაქვს ჩანაწერთა წიგნის მე-3 გვერდზე. 

გადასატანი საარჩევნო ყუთის წამღებ კომისიის წევრთა გამოვლენის შემდეგ, კომისიის თავმჯდომარე ატარებს წილისყრას სხვა ფუნქციების გამოსავლენად:

√ აანალიზებს, თუ რამდენი კომისიის წევრი მონაწილეობს წილისყრის პროცესში (თავმჯდომარის, მოადგილის, მდივნის და გადასატანი საარჩევნო ყუთის წამღები 2 წევრის გამოკლებით);

√ მათი რაოდენობის შესაბამისად ამზადებს ერთი ფორმისა და სახეობის (ფერის) ფურცლებს; 

√ ფურცლებზე ერთი და იმავე ფერის საწერი კალმით წერს ფუნქციების დასახელებას “ნაკადის მომწესრიგებელი, “რეგისტრატორი”, “საარჩევნო ყუთისა და სპეციალური კონვერტების ზედამხედველი”; 

√ ყველა ფურცელს ამოწმებს კომისიის ბეჭდით; 

√ კეცავს ისე, რომ მათზე ტექსტის წაკითხვა შეუძლებელი იყოს და ათავსებს გადასატან საარჩევნო ყუთში; 

√ მიმართავს წილისყრაში მონაწილე კომისიის წევრებს, სათითაოდ ამოიღონ წილისყრის ფურცლები გადასატანი საარჩევნო ყუთიდან. 

კომისიის მდივანს წილისყრის შედეგი შეაქვს ჩანაწერთა წიგნის მე-3 გვერდზე. 

კომისიის თავმჯდომარის ნებართვით, წილისყრის შედეგად გამოვლენილი კომისიის წევრის ფუნქცია დროებით შეიძლება დაეკისროს კომისიის სხვა წევრს, რაც კომისიის მდივანმა ჩანაწერთა წიგნის მე-5 გვერდზე დროის მითითებით უნდა აღნიშნოს.

თუ კომისიის რომელიმე წევრი კომისიაში გამოცხადდა წილისყრის პროცედურის დასრულების შემდეგ, მისთვის ფუნქციის მინიჭების საკითხს წყვეტს საუბნო საარჩევნო კომისიის თავმჯდომარე. 
ამომრჩეველთა რაოდენობის გამოცხადება 

კომისიის თავმჯდომარე აცხადებს ამომრჩეველთა რაოდენობას ამომრჩეველთა ერთიან, სპეციალურ სიებში და ამომრჩეველთა სიის დანართში. საუბნო საარჩევნო კომისიის მდივანს ამომრჩეველთა რაოდენობა ერთიან სიაში შეაქვს კენჭისყრის დღის ჩანაწერთა წიგნში, სადემონსტრაციო ოქმებსა და კენჭისყრის შედეგების შემაჯამებელი ოქმების პირველ გრაფაში (მუხლი 52.4.ა)). ამომრჩეველთა რაოდენობა ამომრჩეველთა სპეციალურ სიაში შეიტანება კენჭისყრის დასრულების შემდეგ.

მიღებული საარჩევნო ბიულეტენების და კონვერტების რაოდენობის გამოცხადება

კომისიის თავმჯდომარე ამოწმებს საარჩევნო ბიულეტენებისა და სპეციალური კონვერტების პაკეტების მთლიანობას. მიღება-ჩაბარების აქტის საფუძველზე აცხადებს მიღებული საარჩევნო ბიულეტენებისა და სპეციალური კონვერტების რაოდენობას. მიღებული ბიულეტენების რაოდენობა საუბნო საარჩევნო კომისიის მდივანს დაუყოვნებლივ შეაქვს კენჭისყრის დღის ჩანაწერთა წიგნში, სადემონსტრაციო ოქმებსა და კენჭისყრის შედეგების შემაჯამებელი ოქმების მე-5 გრაფაში (მუხლი 52.4.ბ)).
კომისიის წევრებისთვის მასალების გადაცემა

 კომისიის თავმჯდომარე ამომრჩეველთა რეგისტრატორებს გადასცემს:

√ ანბანის მიხედვით დანაწილებულ ამომრჩეველთა ერთიან სიას (დაახლოებით 300 ამომრჩევლიან სიას); 
▪ თავმჯდომარემ თითოეულ სარეგისტრაციო მაგიდასთან უნდა გამოაკრას ამომრჩეველთა გვარების ანბანური თანმიმდევრობა (მაგიდაზე განლაგებული სიების შესაბამისად); 

▪ თითოეული რეგისტრატორისთვის გადაცემული ერთიანი სიის ანბანური თანმიმდევრობა კომისიის მდივანს შეაქვს ჩანაწერთა წიგნის მე-3 გვერდზე რეგისტრატორის სახელის და 
 გვარის გასწვრივ. 
√ ამომრჩეველთა სპეციალურ სიას (გადასცემს ერთ-ერთ რეგისტრატორს); 
√ საარჩევნო ბიულეტენების ბლოკნოტებს (პროპორციული და მაჟორიტარული სისტემის არჩევნებისთვის); კომისიის თავმჯდომარე და მიმღები რეგისტრატორები ბლოკნოტების თავფურცელზე ხელმოწერით ადასტურებენ ბიულეტენების მიღება-ჩაბარებას (მუხლი 52.7);

√ რეგისტრატორის ბეჭედს (თავმჯდომარე ამოწმებს იმ პაკეტის მთლიანობას, სადაც მოთავსებულია რეგისტრატორის ბეჭდები; რეგისტრატორის ბეჭდებს ათავსებს გადასატან საარჩევნო ყუთში, რეგისტრატორები ყუთიდან სათითაოდ იღებენ ერთ ბეჭედს, რომლის კოდიც კომისიის მდივანს შეაქვს ჩანაწერთა წიგნის მე-3 გვერდზე რეგისტრატორის სახელის და გვარის გასწვრივ; ასევე მიუთითებს რეგისტრატორის ბეჭდების ნომრებს კენჭისყრის შედეგების შემაჯამებელ ოქმებში);
√ მარკირების სითხეს.
> კომისიის თავმჯდომარე ამომრჩეველთა ნაკადის მომწესრიგებელ კომისიის წევრს გადასცემს მარკირების შესამოწმებელ ულტრაიისფერ ფარანს.
> კომისიის თავმჯდომარე საარჩევნო ყუთისა და სპეციალური კონვერტების ზედამხედველ კომისიის წევრს გადასცემს ძირითად საარჩევნო ყუთს და სპეციალურ კონვერტებს.
საკონტროლო ფურცლის შევსება და საარჩევნო ყუთის დალუქვა

პირველი ამომრჩევლის მოსვლის შემდეგ (მაგრამ არა უადრეს 08:00 საათისა), საუბნო საარჩევნო კომისიის თავმჯდომარე საარჩევნო დოკუმენტაციიდან იღებს სამ საკონტროლო ფურცელს და შესავსებად გადასცემს საუბნო საარჩევნო კომისიის მდივანს (მუხლი 52.6). საკონტროლო ფურცლები გამოიყენება კენჭისყრის დაწყების დასამოწმებლად. 

საკონტროლო ფურცელი მხოლოდ მას შემდეგ ივსება, რაც დადასტურდება, რომ პირველი ამომრჩევლის რეგისტრაციის ადგილი მიეკუთვნება მოცემული საარჩევნო უბნის საზღვრებს. თითოეულ საკონტროლო ფურცელში შეიტანება:

 პირველი ამომრჩევლის სახელი და გვარი;

√ პირველი ამომრჩევლის რეგისტრაციის ადგილი;

√ პირველი ამომრჩევლის პირადობის მოწმობისა და პირადი ნომერი (ან საქართველოს მოქალაქის პასპორტის ნომერი);

√ პირველი ამომრჩევლისა და საუბნო საარჩევნო კომისიის ყველა დამსწრე წევრის ხელმოწერა;

√ საკონტროლო ფურცლების საარჩევნო ყუთებში ჩაშვების ზუსტი დრო.

 კომისიის მდივანი ჩანაწერთა წიგნის მე-4 გვერდზე მიუთითებს საკონტროლო ფურცელში შეტანილ მონაცემებს. 
კომისიის თავმჯდომარე ამოწმებს და ინდივიდუალური ნომრის მქონე ზონარით ლუქავს ძირითად და გადასატან საარჩევნო ყუთებს, რომლის ნომერი საარჩევნო კომისიის მდივანს შეაქვს კენჭისყრის დღის ჩანაწერთა წიგნის მე-4 გვერდზე (მუხლი 52.4.დ)).

საარჩევნო ყუთები ისე უნდა იყოს დალუქული (ბიულეტენის ჩასაგდები ჭრილის გარდა), რომ მათი მთლიანობის [image: image19.png]


დაურღვევლად შეუძლებელი იყოს მათში რაიმეს ჩადება ან ამოღება.

საარჩევნო ყუთების დალუქვისთანავე, საუბნო საარჩევნო კომისიის თავმჯდომარე ძირითად და გადასატან ყუთებში ათავსებს საკონტროლო ფურცლებს. საარჩევნო ყუთების გახსნის შემდეგ მათში არსებულ საკონტროლო ფურცლებთან შედარების მიზნით საუბნო საარჩევნო კომისიის თავმჯდომარე ინახავს საკონტროლო ფურცლის ერთ ცალს და პასუხისმგებელია მის დაცვასა და ნამდვილობაზე. 

( იმ შემთხვევაში, თუ საუბნო საარჩევნო კომისიაში არ ტარდება კენჭისყრა გადასატანი საარჩევნო ყუთის საშუალებით, საკონტროლო ფურცელი მაინც ივსება სამ ცალად; შესაბამისად თავმჯდომარე ინახავს 2 საკონტროლო ფურცელს. 

საარჩევნო უბანში მოსული ამომრჩევლების ნაკადის რეგულირება

საუბნო საარჩევნო კომისიის თავმჯდომარემ წილისყრის შედეგად ფუნქციის გარეშე დარჩენილი კომისიის წევრი (წევრები) სასურველია დაიხმაროს კენჭისყრის ოთახის შესასვლელთან ამომრჩეველთა ნაკადის დასარეგულირებლად. 
თავი VIII. კენჭისყრის პროცესი

კენჭისყრა ტარდება კენჭისყრის დღეს 08:00 საათიდან 20:00 საათამდე (მუხლი 49). 

ამომრჩეველთა ნაკადის მომწესრიგებელი კომისიის წევრი ვალდებულია (მუხლი 54.2): 

▪ არეგულიროს საარჩევნო უბანში შემოსული ამომრჩევლების ნაკადი საარჩევნო პროცესის სათანადოდ წარმართვის მიზნით;

▪ ხმის მისაცემად არ დაუშვას პირი, რომელსაც არ აღმოაჩნდება კენჭისყრაში მონაწილეობისთვის საჭირო დოკუმენტი;

▪ ულტრაიისფერი ფარნით შეამოწმოს, აღენიშნება თუ არა ამომრჩეველს მარკირება და მხოლოდ ამის შემდეგ დაუშვას საარჩევნო უბანში. იმ შემთხვევაში, თუ ხელსაწყომ გამოავლინა, რომ ამომრჩეველს უკვე აქვს მარკირება, ის არ დაიშვება ხმის მისაცემად. ამომრჩეველთა ნაკადის მომწესრიგებელმა კომისიის წევრმა კომისიის თავმჯდომარეს უნდა აცნობოს ასეთი ამომრჩევლის ვინაობა; კომისიის მდივანი ჩანაწერთა წიგნში (მე-10 ან მომდევნო გვერდებზე) მიუთითებს აღნიშნულ ფაქტს (მუხლი 521.2);

▪ არ დაუშვას ამომრჩეველი კენჭისყრის ოთახში, თუ მისთვის განკუთვნილ სარეგისტრაციო მაგიდასთან ორზე მეტი ამომრჩეველია;

▪ მიუთითოს ამომრჩეველს, მივიდეს იმ სარეგისტრაციო მაგიდასთან, რომელსაც [image: image22.png]


მიეკუთვნება ამომრჩეველთა სიაში მისი გვარის პირველი ასო.

ამომრჩეველთა რეგისტრატორი კომისიის წევრი ვალდებულია:

▪ მოსთხოვოს ამომრჩეველს საქართველოს მოქალაქის პირადობის მოწმობა ან საქართველოს მოქალაქის პასპორტი (იძულებით გადაადგილებული პირის შემთხვევაში – დევნილის მოწმობაც); დაუშვებელია პირადობის დამადასტურებელი საბუთის წარდგენის გარეშე საარჩევნო ბიულეტენის გაცემა.

▪ წარმოდგენილი დოკუმენტის საფუძველზე, ამომრჩეველთა ერთიან ან სპეციალურ სიებში მოძებნოს ამომრჩეველი და შეამოწმოს მისი პირადი ნომერი;

▪ მოახდინოს ამომრჩევლის მარკირება (თუ ამომრჩეველი უარს განაცხადებს მარკირებაზე, ამომრჩეველი ვერ მიიღებს არჩევნებში მონაწილეობას);

▪ იმ შემთხვევაში, თუ საარჩევნო ბიულეტენში შეყვანილი რომელიმე საარჩევნო სუბიექტი აღარ მონაწილეობს არჩევნებში, სუბიექტის დასახელების გასწვრივ უსვამს შტამპს წარწერით “არჩევნებიდან მოხსნილია”;

▪ ხელმოწერით დაამოწმოს საარჩევნო ბიულეტენები (უკანა გვერდზე, ამისთვის განკუთვნილ ადგილზე); 

▪ სპეციალური ბეჭდით დაამოწმოს საარჩევნო ბიულეტენები (უკანა გვერდზე, ამისთვის განკუთვნილ ადგილზე);

▪ დაადასტუროს ბიულეტენების გაცემა ამომრჩეველთა სიაში ხელმოწერი თ;

▪ ხელი მოაწერინოს ამომრჩეველს ერთიან ან სპეციალურ სიაში თავისი გვარის გასწვრივ, რითაც ამომრჩეველი ადასტურებს საარჩევნო ბიულეტენების მიღებას. 

▪ გადასცეს ამომრჩეველს დამოწმებული საარჩევნო ბიულეტენები: ერთი პროპორციული და ერთი მაჟორიტარული საარჩევნო სისტემის არჩევნებისთვის (ან მხოლოდ პროპორციული ბიულეტენი, თუ სპეციალურ სიაში შეყვანილი ამომრჩევლის რეგისტრაციის ადგილი მიეკუთვნება სხვა საარჩევნო ოლქს);

მიუთითოს ამომრჩეველს შევიდეს ფარული კენჭისყრის კაბინაში. 

▪ ამომრჩეველი შედის ფარული კენჭისყრის კაბინაში და ავსებს საარჩევნო ბიულეტენებს. დაუშვებელია ერთდროულად ერთზე მეტი ამომრჩევლის შესვლა ფარული კენჭისყრის კაბინაში. 

( კომისიის წევრებსა და კენჭისყრის შენობაში ყოფნის უფლების მქონე პირებს შეუძლიათ ამომრჩეველს ფარული კენჭისყრის კაბინაში შესვლამდე მოსთხოვონ, უჩვენოს, თუ რამდენი ბიულეტენი აქვს მას ხელთ. ამომრჩეველი ვალდებულია შეასრულოს ეს მოთხოვნა;

( კენჭისყრის ფარულობის უზრუნველსაყოფად კენჭისყრის კაბინაში ფოტო და ვიდეოგადაღება აკრძალულია.

▪ ბიულეტენის შევსების შემდეგ ამომრჩეველმა ის ისე უნდა გადაკეცოს, რომ არ ჩანდეს, თუ ვის მისცა ხმა. 

▪ ამომრჩეველი მიდის განცალკევებით მდგარ მაგიდასთან, სადაც მოთავსებულია სპეციალური კონვერტები. ამომრჩეველი ორივე ბიულეტენს თვითონ დებს სპეციალურ კონვერტში და სპეციალურ კონვერტს ათავსებს საარჩევნო ყუთში.

( კომისიის წევრებსა და კენჭისყრის შენობაში ყოფნის უფლების მქონე პირებს შეუძლიათ, მოსთხოვონ ამომრჩეველს სპეციალურ კონვერტში ბიულეტენის ჩადებამდე უჩვენოს, თუ რამდენი ბიულეტენი აქვს მას ხელთ. ამომრჩეველი ვალდებულია შეასრულოს ეს მოთხოვნა. დაუშვებელია საარჩევნო ბიულეტენის კენჭისყრის შენობიდან გატანა.

▪ საარჩევნო ყუთისა და სპეციალური კონვერტების ზედამხედველი კომისიის წევრი ვალდებულია მუდმივად აკონტროლოს საარჩევნო ყუთი, არ დაუშვას საარჩევნო ყუთთან ერთდროულად ერთზე მეტი ამომრჩევლის მისვლა. Dმას დახურული უნდა ჰქონდეს კონვერტის ჩასაგდები ჭრილი და იგი უნდა გახსნას მხოლოდ მას შემდეგ, როდესაც დარწმუნდება, რომ ამომრჩეველს ხელში მხოლოდ ერთი კონვერტი აქვს. საარჩევნო ყუთში კონვერტის ჩაგდების შემდეგ, კომისიის წევრი ამომრჩეველს მიუთითებს, დატოვოს უბანი.

კენჭისყრაში მონაწილე ამომრჩეველთა აღრიცხვა

კენჭისყრის დღეს ამომრჩეველთა აქტივობის განსასაზღვრად, კომისიის მდივანი დღის განმავლობაში ორჯერ (12:00 სთ-ზე და 17:00 სთ-ზე), ითვლის ამომრჩეველთა სიებში ამომრჩეველთა ხელმოწერების რაოდენობას (მუხლი 53.6).

კომისიის მდივანს დაფიქსირებული მონაცემები შეაქვს კენჭისყრის შედეგების შემაჯამებელ ოქმებში, სადემონსტრაციო ოქმებსა და კენჭისყრის დღის ჩანაწერთა წიგნში. კომისიის თავმჯდომარე 12:00 და 17:00 საათის ინფორმაციას კენჭისყრაში მონაწილეთა რაოდენობის შესახებ დაუყოვნებლივ აცნობებს საოლქო საარჩევნო კომისიას. 

თავი IX. კენჭისყრის პროცესის განსაკუთრებული შემთხვევები

1) ამომრჩეველი არ არის შეყვანილი ამომრჩეველთა სიაში 

თუ ამომრჩეველი არ არის შეყვანილი ამომრჩეველთა ერთიან ან სპეციალურ სიაში, მაგრამ ამომრჩეველი წარადგენს ცნობას საზღვრის გადაკვეთის შესახებ (ჩანაწერი პასპორტში), ცნობას სტაციონარული სამკურნალო დაწესებულებიდან გამოწერის შესახებ, ან ცნობას სასჯელაღსრულების დაწესებულებიდან განთავისუფლების შესახებ, კომისიის გადაწყვეტილების საფუძველზე, ამომრჩეველს რეგისტრაციაში გაატარებს ამომრჩეველთა რეგისტრატორი (მუხლი 9.111).

რეგისტრატორმა უნდა შეამოწმოს, რომ წარმოდგენილი ცნობა გაცემულია არჩევნებამდე არა უადრეს 16 დღისა; რეგისტრატორს ამომრჩეველი წარმოდგენილი ცნობისა და პირადობის დამადასტურებელი მოწმობის (რეგისტრაციის მოწმობის) საფუძველზე შეჰყავს ამომრჩეველთა სპეციალურ სიაში და წარმოდგენილი დოკუმენტაციის ფოტოასლებს გადასცემს საუბნო საარჩევნო კომისიის თავმჯდომარეს.

2) ამომრჩეველი ბიულეტენის შევსებისას საჭიროებს დახმარებას

თუ ამომრჩეველს არ შეუძლია დამოუკიდებლად შეავსოს ბიულეტენები, მას უფლება აქვს დახმარებისთვის მიმართოს ნებისმიერ სხვა, მისთვის სასურველ პირს, გარდა კომისიის წევრების, საარჩევნო სუბიექტების წარმომადგენლების, კანდიდატისა და დამკვირვებლებისა. ამომრჩეველს, რომელიც დაეხმარა სხვა ამომრჩეველს ბიულეტენის შევსებისას, ეკრძალება გაამჟღავნოს მისი არჩევანი (მუხლი 54.3).

3) ამომრჩეველს/კომისიის წევრს გაუფუჭდა საარჩევნო ბიულეტენი 
თუ ამომრჩეველს ან რეგისტრატორს გაუფუჭდათ საარჩევნო ბიულეტენი, მან ამის შესახებ უნდა აცნობონ კომისიის თავმჯდომარეს. კომისიის თავმჯდომარის დავალებით, რეგისტრატორი ვალდებულია ამომრჩეველს შეუცვალოს გაფუჭებული ბიულეტენი ახლით. კომისიის თავმჯდომარემ გაფუჭებულ ბიულეტენს ამომრჩევლის თანდასწრებით უნდა ჩამოაჭრას კუთხე, დააწეროს „გაფუჭებულია“ და ხელი მოაწეროს. კომისიის მდივანმა გაფუჭებული ბიულეტენი ცალკე უნდა შეინახოს (მუხლი 54.4). 

4) კენჭისყრის შეწყვეტა

იმ შემთხვევაში, თუ შეუძლებელია კენჭისყრის გაგრძელება და ამომრჩეველთა ნების თავისუფალი გამოვლენა, საუბნო საარჩევნო კომისიის თავმჯდომარე ერთპიროვნულად იღებს გადაწყვეტილებას განკარგულებით კენჭისყრის შენობის ჩაკეტვის და კენჭისყრის შეჩერების შესახებ. განკარგულებაში აღინიშნება შენობის დროებითი ჩაკეტვის, კენჭისყრის შეჩერების ან მისი შეწყვეტის მიზეზები და დრო. თავმჯდომარეს ეკისრება სრული პასუხისმგებლობა ამ განკარგულების მიღებისთვის (მუხლი 49.3). 

შენობის დროებით ჩაკეტვისა თუ კენჭისყრის შეჩერებისთანავე საუბნო საარჩევნო კომისია ვალდებულია მიიღოს გადაწყვეტილება კომისიის თავმჯდომარის განკარგულების დადასტურების ან მისი გაუქმების შესახებ.

შენობის დროებით ჩაკეტვის ან კენჭისყრის შეჩერების მიზეზების აღმოფხვრისთანავე კომისიის თავმჯდომარე იღებს განკარგულებას კენჭისყრის განახლებისა და კენჭისყრის შენობის გახსნის შესახებ. 

საუბნო საარჩევნო კომისია უფლებამოსილია მიიღოს განკარგულება კენჭისყრის შეწყვეტისა და საარჩევნო უბნის დახურვის შესახებ.

კომისიის მდივანს ჩანაწერთა წიგნში (მე-10 და მომდევნო გვერდებზე) შეაქვს კენჭისყრის შეჩერების, გაგრძელების ან/და შეწყვეტის მიზეზი და დრო.

5) საარჩევნო ყუთის მთლიანობა დაირღვა

თუ საარჩევნო ყუთის ლუქის მთლიანობა დარღვეული აღმოჩნდა, საუბნო საარჩევნო კომისია აჩერებს კენჭისყრის პროცესს და განკარგულებით იღებს გადაწყვეტილებას (მუხლი 54.6): 

▪ ყუთის ხელახლა დალუქვისა და კენჭისყრის გაგრძელების შესახებ; 

ან

▪ კენჭისყრის პროცესის შეწყვეტისა და საარჩევნო უბნის დახურვის შესახებ. 

კომისიის მდივანს კენჭისყრის დღის ჩანაწერთა წიგნში (მე-10 და მომდევნო გვერდებზე) შეაქვს მომხდარის შინაარსი და საარჩევნო ყუთის ხელახალი დალუქვის დრო. 

გახსოვდეთ, თუ კენჭისყრა შეწყვეტილად გამოცხადდა, იგი აღარ განახლდება.

6) კენჭისყრის დროზე ადრე დამთავრება

კენჭისყრის დღეს სამხედრო ნაწილებში, ძნელად მისადგომ ადგილებში, საავადმყოფოებსა და სასჯელაღსრულებით დაწესებულებებში შექმნილ საარჩევნო უბნებში საუბნო საარჩევნო კომისიას შეუძლია კენჭისყრა დამთავრებულად გამოაცხადოს 20 საათამდე ნებისმიერ დროს, თუ კენჭისყრაში მონაწილეობა მიიღო ამომრჩეველთა სიაში შეყვანილმა ყველა ამომრჩეველმა (მუხლი 49.5).
თავი X. გადასატანი საარჩევნო ყუთის საშუალებით ხმის მიცემა

კენჭისყრის დღის 9 საათიდან საუბნო საარჩევნო კომისიის თავმჯდომარე, წილისყრით გამოვლენილ, გადასატანი საარჩევნო ყუთის წამღებ კომისიის 2 წევრს ავალებს, ამომრჩეველთა ადგილსამყოფელის მიხედვით, კენჭისყრის ჩატარებას და გადასცემს (მუხლი 56):

▪ ამომრჩეველთა სიის დანართს (გადასატანი საარჩევნო ყუთის სიას), რომლის საფუძველზეც წინასწარ უნდა განისაზღვროს გადასატანი საარჩევნო ყუთის მარშრუტი;

▪ რეგისტრატორის მიერ ხელმოწერითა და სპეციალური ბეჭდით დამოწმებულ საარჩევნო ბიულეტენების საჭირო რაოდენობას (თავმჯდომარემ უნდა გაითვალისწინოს ბიულეტენების გაფუჭების შესაძლებლობა) და სპეციალურ კონვერტებს (კომისიის მდივანმა ჩანაწერთა წიგნის მე-4 გვერდზე უნდა აღნიშნოს, რამდენი ბიულეტენი და სპეციალური კონვერტი გადაეცა გადასატანი საარჩევნო ყუთის თანმხლებ კომისიის წევრს).

კენჭისყრის შენობაში ყოფნის უფლების მქონე პირებს, თავიანთი სურვილისამებრ, შეუძლიათ დაესწრონ გადასატანი ყუთის საშუალებით ხმის მიცემას.

გადასატანი საარჩევნო ყუთით ხმის მიცემისას ავტომანქანის გამოყენების შემთხვევაში, საუბნო საარჩევნო კომისია ვალდებულია გამოყოს ადგილი ავტომობილში კენჭისყრის შენობაში ყოფნის უფლების მქონე პირთაგან წილისყრით გამოვლენილი 2 მეთვალყურისთვის.

	გახსოვდეთ, მარკირება არ გამოიყენება გადასატანი საარჩევნო ყუთით კენჭისყრაში მონაწილეთათვის (მუხლი 521.5).


გადასატანი საარჩევნო ყუთით კენჭისყრა მთავრდება 19:00 საათზე. კენჭისყრის დამთავრების შემდეგ დაუყოვნებლივ ილუქება საარჩევნო ყუთში სპეციალური კონვერტის ჩასაგდები ჭრილი (ისე უნდა დაილუქოს, რომ შეუძლებელი იყოს ლუქის დაზიანების გარეშე მისი გახსნა). კენჭისყრის დღის არა უგვიანეს 20:00 საათისა გადასატანი საარჩევნო ყუთი უნდა დაბრუნდეს საარჩევნო უბანში. 

გადასატანი საარჩევნო ყუთის თანმხლებმა კომისიის წევრებმა (კენჭისყრის შენობაში დაბრუნების შემდეგ) საუბნო საარჩევნო კომისიის მდივანს უნდა გადასცენ გამოუყენებელი ბიულეტენები და სპეციალური კონვერტები. კომისიის მდივანმა ასეთ ბიულეტენებს და სპეციალურ კონვერტებს უნდა ჩამოაჭრას კუთხე, დააწეროს „გაფუჭებულია“ და კომისიის თავმჯდომარის ხელმოწერის შემდეგ ცალკე შეინახოს. 

ზუსტი აღრიცხვის მიზნით, კომისიის მდივანმა კენჭისყრის დღის ჩანაწერთა წიგნის მე-4 გვერდზე უნდა მიუთითოს გადასატანი საარჩევნო ყუთისთვის განკუთვნილი გამოუყენებელი ბიულეტენების და სპეციალური კონვერტების რაოდენობა. 
თავი XI. კენჭისყრის დღეს წესრიგის დაცვა კენჭისყრის შენობაში

კენჭისყრის დღეს კენჭისყრის შენობაში წესრიგის დაცვას ხელმძღვანელობს და მასზე პასუხისმგებელია საუბნო საარჩევნო კომისიის თავმჯდომარე. საუბნო საარჩევნო კომისიის თავმჯდომარის მიერ კენჭისყრის შენობაში წესრიგის დაცვის მიზნით მიღებულ გადაწყვეტილებათა შესრულება სავალდებულოა საარჩევნო კომისიის წევრებისთვის, კენჭისყრის შენობაში ყოფნის უფლების მქონე ყველა პირისა და ამომრჩევლისთვის (მუხლი 55). 

√ დაუშვებელია კენჭისყრის შენობაში შეიარაღებულ პირთა შესვლა;

√ ხმის მიცემის ადგილზე შესვლა პოლიციის მუშაკებს შეუძლიათ მხოლოდ კომისიის თავმჯდომარის მოთხოვნით და მხოლოდ იმ შემთხვევაში, თუ ეს აუცილებელია საზოგადოებრივი წესრიგის დასაცავად;

√ საზოგადოებრივი წესრიგის დარღვევის აღკვეთისთანავე, კომისიის თავმჯდომარის თანხმობის შემთხვევაში, პოლიციის მუშაკები ტოვებენ კენჭისყრის შენობას და მის მიმდებარე ტერიტორიას.
თავი XII. საარჩევნო უბნის დახურვა

ზუსტად 20:00 საათზე საარჩევნო უბანი იკეტება. ამ დროისთვის რიგში მდგომ ამომრჩევლებს შეუძლიათ ხმის მიცემა. საუბნო საარჩევნო კომისიის თავმჯდომარის დავალებით, კომისიის ერთ-ერთი წევრი ჩანაწერთა წიგნში აღნიშნავს რიგში მდგომი ამომრჩევლების გვარსა და სახელს და მათ რაოდენობას აცნობებს საუბნო საარჩევნო კომისიის თავმჯდომარეს, რომელიც გამოაცხადებს, რომ კენჭისყრაში მონაწილეობა შეუძლიათ მხოლოდ რიგში მდგომ ამომრჩევლებს (მუხლი 54.7). 

იმავე კომისიის წევრმა დაგვიანებით მისულ ამომრჩევლებს უნდა განუმარტოს, რომ ისინი ვეღარ მიიღებენ კენჭისყრაში მონაწილეობას. თუ კენჭისყრის ოთახი იძლევა საშუალებას, ამომრჩეველთა ნაკადის მომწესრიგებელმა კომისიის წევრმა რიგში მდგომი ამომრჩევლები უნდა შემოიყვანოს კენჭისყრის ოთახში და ჩაკეტოს საარჩევნო უბანი.

როგორც კი ბოლო ამომრჩეველი მისცემს ხმას, საუბნო საარჩევნო კომისიის თავმჯდომარემ უნდა უზრუნველყოს, რომ ყველა პირმა, ხმების დათვლისას კენჭისყრის შენობაში ყოფნის უფლების მქონე პირების გარდა, დატოვოს საარჩევნო უბანი. საუბნო საარჩევნო კომისიის მდივანმა კენჭისყრის დღის ჩანაწერთა წიგნში უნდა მიუთითოს ხმების დათვლის დროს კენჭისყრის შენობაში მყოფ პირთა ვინაობა. 

გახსოვდეთ, 

კენჭისყრის დამთავრების შემდეგ საარჩევნო ყუთში სპეციალური კონვერტის ჩასაგდები ჭრილი ილუქება.
	სამხედრო ნაწილში გახსნილ საარჩევნო უბანში კენჭისყრის დასრულების შემდეგ საუბნო საარჩევნო კომისიამ უნდა დალუქოს საარჩევნო ყუთი, ამომრჩეველთა სია, გამოუყენებელი და გაფუჭებული საარჩევნო ბიულეტენები და სპეციალური კონვერტები. დალუქული დოკუმენტაცია და საარჩევნო ყუთი დაუყოვნებლივ უნდა გადაეცეს საოლქო საარჩევნო კომისიის მიერ წინასწარ განსაზღვრულ საუბნო საარჩევნო კომისიას, რომელიც შემდგომ პროცედურებს ასრულებს გადასატანი საარჩევნო ყუთისათვის დადგენილი წესით. ამ ორი საარჩევნო უბნის შედეგები ფორმდება ერთი ოქმით (მუხლი 57.6). შესაბამისად, სასურველია, რომ ძირითადმა საარჩევნო უბანმა სპეციალური უბნიდან საარჩევნო დოკუმენტაციის გადაცემამდე ღია დატოვოს კენჭისყრის შედეგების შემაჯამებელი ოქმების მე-2 (ამომრჩეველთა რაოდენობა სპეციალურ სიაში) და მე-5 გრაფები (მიღებული ბიულტენების რაოდენობა).


თავი XIII. საარჩევნო ყუთის გახსნამდე ჩასატარებელი პროცედურები

ხმის დათვლის პროცედურები უნდა მიმდინარეობდეს შეუფერხებლად ხმების დათვლის პროცესის დამთავრებამდე (მუხლი 57).

წილისყრა

კენჭისყრის დასრულებისთანავე, საუბნო საარჩევნო კომისიის თავმჯდომარე ატარებს წილისყრას მთვლელების გამოვლენის მიზნით (მუხლი 57.1, 52.2):

√ აანალიზებს, თუ რამდენი კომისიის წევრი იღებს წილისყრის პროცესში მონაწილეობას (თავმჯდომარე, მოადგილე და მდივანი წილისყრაში არ იღებენ მონაწილეობას);

√ მათი რაოდენობის შესაბამისად ამზადებს ერთი ფორმისა და სახეობის (ფერის) ფურცლებს; 

√ მათგან 4 ფურცელზე ერთი და იმავე ფერის საწერი კალმით წერს: „პირველი მთვლელი“, „მეორე მთვლელი“, „მესამე მთვლელი“ და „მეოთხე მთვლელი
“; 

√ ყველა ფურცელს ამოწმებს კომისიის ბეჭდით; 

√ ყველა ფურცელს კეცავს ისე, რომ მათზე ტექსტის წაკითხვა შეუძლებელი იყოს და ათავსებს ყუთში; 

√ მიმართავს წილისყრაში მონაწილე კომისიის წევრებს, სათითაოდ ამოიღონ წილისყრის ფურცლები ყუთიდან. 

კომისიის მდივანს წილისყრის შედეგი შეაქვს ჩანაწერთა წიგნის მე-3 გვერდზე (512.41). 

საარჩევნო უბანში მყოფი დამკვირვებლები ურთიერთშეთანხმებით არჩევენ ორ მეთვალყურეს, რომლებიც დააკვირდებიან ხმების დათვლის პროცედურას მთვლელების გვერდით. თუ დამკვირვებლებმა ურთიერთშეთანხმებით ვერ შეარჩიეს ორი მეთვალყურე, საუბნო საარჩევნო კომისიის თავმჯდომარე კენჭისყრის შენობაში მყოფი დამკვირვებლებისგან წილისყრით გამოავლენს ორ მეთვალყურეს (მუხლი 57.1).

საარჩევნო უბნის მომზადება საარჩევნო ბიულეტენების დასათვლელად

კომისიის თავმჯდომარე და მთვლელები ხმების დასათვლელად ამზადებენ საარჩევნო უბანს: მაგიდები იდგმება ოთახის შუაში; მთვლელები იკავებენ ადგილს მაგიდის ირგვლივ; ერთი მეთვალყურე დგება მეორე მთვლელის გვერდით, ხოლო მეორე მეთვალყურე მესამე მთვლელის გვერდით (მუხლი 59.2); კომისიის თავმჯდომარე იკავებს ადგილს ისე, რომ მან შეძლოს ყველა მთვლელის დანახვა; კომისიის მდივანი ადგილს იკავებს თავმჯდომარის გვერდით და ავსებს ჩანაწერთა წიგნს.

კენჭისყრის შენობაში ყოფნის უფლების მქონე დანარჩენი პირები ადგილს იკავებენ მაგიდისგან (მთვლელებისგან) ერთი მეტრის დაშორებით (მუხლი 58.3).

კომისიის თავმჯდომარემ უნდა გაითვალისწინოს, რომ მაგიდაზე, რომელზეც მიმდინარეობს დათვლა, არ იდოს ზედმეტი დოკუმენტაცია, საწერი საშუალება; ასევე, მაგიდას არ ჰქონდეს გადასაფარებელი.

კომისიის თავმჯდომარემ დათვლის მაგიდასთან უნდა მიიტანოს:

▪ ამომრჩეველთა ერთიანი სია, სპეციალური სია და სიის დანართი; 

▪ გამოუყენებელი საარჩევნო ბიულეტენები;

▪ გაფუჭებული საარჩევნო ბიულეტენები;

▪ ძირითადი და გადასატანი საარჩევნო ყუთები;

▪ შესადარებლად შენახული საკონტროლო ფურცელი;

▪ სანთლები, ფარანი (ელექტროენერგიის შეწყვეტის შემთხვევისთვის);

 კალკულატორი. 

დათვლა (საარჩევნო ყუთის გახსნამდე)

კომისიის თავმჯდომარე მთვლელებს მიუთითებს დაითვალონ შემდეგი თანმიმდევრობით (მუხლი 57.2): 

I. ამომრჩეველთა რაოდენობა ამომრჩეველთა სპეციალურ სიაში; აღნიშნული მონაცემი კომისიის მდივანს შეაქვს ჩანაწერთა წიგნის, სადემონსტრაციო ოქმებისა და კენჭისყრის შედეგების შემაჯამებელი ოქმების მე-2 გრაფაში;

II. ამომრჩეველთა ხელმოწერების რაოდენობა ამომრჩეველთა ერთიან სიაში, სპეციალურ სიასა და ამომრჩეველთა სიის დანართში. კომისიის მდივანი აჯამებს სამივე მონაცემს და მიღებული რაოდენობა დაუყოვნებლივ შეაქვს ჩანაწერთა წიგნის, სადემონსტრაციო ოქმებისა და კენჭისყრის შედეგების შემაჯამებელი ოქმების მე-4 გრაფაში (მუხლი 57.2).
[image: image32.png]



III. გამოუყენებელი საარჩევნო ბიულეტენები, რომელთა რაოდენობა კომისიის მდივანს დაუყოვნებლივ შეაქვს ჩანაწერთა წიგნის, სადემონსტრაციო ოქმებისა და კენჭისყრის შედეგების შემაჯამებელი ოქმების მე-6 გრაფაში (მუხლი 57.3.ა)). 

IV. გაფუჭებული საარჩევნო ბიულეტენები, რომელთა რაოდენობა კომისიის მდივანს დაუყოვნებლივ შეაქვს ჩანაწერთა წიგნის, სადემონსტრაციო ოქმებისა და კენჭისყრის შედეგების შემაჯამებელი ოქმების მე-7 გრაფაში (მუხლი 57.3.ბ)).

V. მონაცემების სისწორის გადამოწმების მიზნით, კომისიის მდივანი ამოწმებს:

ამომრჩეველთა ხელმოწერების რაოდენობას + გამოუყენებელი ბიულეტენების რაოდენობა და გაფუჭებული ბიულეტენების რაოდენობა = მიღებული ბიულეტენების რაოდენობა; თუ ტოლობა არ შედგა, კომისიის თავმჯდომარე მთვლელებს მიუთითებს გადაითვალონ:

1. ყველა სახის სიაში ხელმოწერების რაოდენობა;

2. გამოუყენებელი ბიულეტენების რაოდენობა; 

3. გაფუჭებული ბიულეტენების რაოდენობა.

VI. მთვლელები A3 ზომის კონვერტებში ცალ-ცალკე დებენ და ლუქავენ ამომრჩეველთა ერთიან სიას, სპეციალურ სიას (ასევე, კენჭისყრის დღეს სპეციალურ სიაში შეყვანილი ამომრჩევლების მიერ წარმოდგენილი დოკუმენტაციის ფოტოასლებს) და ამომრჩეველთა სიის დანართს. პაკეტს ზემოდან ეწერება საარჩევნო დოკუმეტაციის სახეობა, საარჩევნო ოლქისა და უბნის ნომერი. კონვერტის ლუქის ზოლზე ხელს აწერენ მთვლელები და კომისიის თავმჯდომარე და მიეთითება დალუქვის თარიღი და დრო (მუხლი 57.2, 57.4). 

VII. გაფუჭებული საარჩევნო ბიულეტენები იდება A4 ზომის კონვერტებში და ილუქება. კონვერტის თავფურცელზე იწერება არჩევნების სახეობა (პროპორციული ან მაჟორიტარული), საარჩევნო დოკუმენტაციის სახეობა (გაფუჭებული საარჩევნო ბიულეტენები), პაკეტში მოთავსებული ბიულეტენების რაოდენობა, საარჩევნო ოლქის და უბნის ნომერი. პაკეტის ლუქის ზოლზე ხელს აწერენ მთვლელები და კომისიის თავმჯდომარე და მიეთითება დალუქვის თარიღი და დრო.

VIII. გამოუყენებელი საარჩევნო ბიულეტენების ბლოკნოტები იდება A4 ზომის კონვერტებში და ილუქება. პაკეტის თავფურცელზე იწერება არჩევნების სახეობა, საარჩევნო დოკუმენტაციის სახეობა (გამოუყენებელი საარჩევნო ბიულეტენები), პაკეტში მოთავსებული ბიულეტენების რაოდენობა, საარჩევნო ოლქის და უბნის ნომერი. პაკეტის ლუქის ზოლზე ხელს აწერენ მთვლელები და კომისიის თავმჯდომარე და მიეთითება დალუქვის თარიღი და დრო (მუხლი 57.3.ბ)).

საარჩევნო ბიულეტენების ყოველი შეკვრა ილუქება იმგვარად, რომ ბეჭდის დაუზიანებლად შეუძლებელი იყოს შეკვრიდან ბიულეტენის ამოღება ან ჩადება. 
თავი XIV. საარჩევნო ყუთების გახსნა
კომისიის თავმჯდომარე გადასატანი საარჩევნო ყუთის გახსნის მიზნით ატარებს შემდეგ პროცედურას:

▪ კენჭისყრის შენობაში ყოფნის უფლების მქონე პირთა თანდასწრებით ამოწმებს გადასატანი საარჩევნო ყუთის ლუქის მთლიანობას და ლუქის ნომერს ადარებს კენჭისყრის დღის ჩანაწერთა წიგნში მითითებულ ნომერს (მუხლი 58.1). 

( თუ ლუქის მთლიანობა დარღვეული აღმოჩნდა, მაგრამ კომისია მიიჩნევს, რომ ამას არ გამოუწვევია საარჩევნო კოდექსის მოთხოვნათა დარღვევა, კომისიის განკარგულებით გრძელდება კენჭისყრის შედეგების შეჯამების პროცედურა (მუხლი 58.2). წინააღმდეგ შემთხვევაში, კომისია განკარგულებით მიიღებს გადაწყვეტილებას ყუთისა და საარჩევნო დოკუმენტაციის დალუქვის შესახებ და ხმის დათვლის პროცედურების დასრულების შემდეგ დალუქული გადასატანი ყუთი სხვა დოკუმენტაციასთან ერთად წარედგინება საოლქო საარჩევნო კომისიას;

( თუ ლუქის ნომერი განსხვავდება ჩანაწერთა წიგნში მითითებული ნომრისგან, გადასატანი საარჩევნო ყუთი დაილუქება, კომისია განკარგულებით მიიღებს გადაწყვეტილებას ყუთისა და საარჩევნო დოკუმენტაციის დალუქვის შესახებ და ხმის დათვლის პროცედურების დასრულების შემდეგ დალუქული გადასატანი ყუთი სხვა დოკუმენტაციასთან ერთად წარედგინება საოლქო საარჩევნო კომისიას. 

▪ ხსნის გადასატან საარჩევნო ყუთს; მიუთითებს მთვლელებს, რომ სპეციალური კონვერტები გადმოყარონ მაგიდაზე, რის შემდეგაც ამოწმებს საკონტროლო ფურცლის არსებობას და უდარებს შესადარებლად შენახულ საკონტროლო ფურცელს; მიუთითებს მდივანს შეინახოს გადასატან საარჩევნო ყუთში აღმოჩენილი საკონტროლო ფურცელი ხმების დათვლის დამთავრებამდე (მუხლი 58.4);

( თუ საკონტროლო ფურცელი არ აღმოჩნდა ან ის არსებითად განსხვავდება შესადარებლად შენახული საკონტროლო ფურცლისგან, ყველა კონვერტი დაუყოვნებლივ შეიფუთება და დაილუქება. კომისია მიიღებს განკარგულებას და ხმის დათვლის პროცედურების დასრულების შემდეგ დალუქული კონვერტები სხვა დოკუმენტაციასთან ერთად წარედგინება საოლქო საარჩევნო კომისიას (მუხლი 58.5);

▪ მიუთითებს მთვლელებს დაითვალონ გადასატან საარჩევნო ყუთში აღმოჩენილი კონვერტების რაოდენობა, რომელსაც უდარებს ამომრჩეველთა სიის დანართში ხელმომწერ ამომრჩეველთა რაოდენობას; 

( თუ კონვერტების რაოდენობა ხელმოწერების რაოდენობაზე მეტი აღმოჩნდა, გადასატან საარჩევნო ყუთში არსებული კონვერტები ილუქება, ეწერება „ბათილია“; კომისია განკარგულებით მიიღებს გადაწყვეტილებას არსებული კონვერტების დალუქვის შესახებ და ხმის დათვლის პროცედურების დასრულების შემდეგ სხვა დოკუმენტაციასთან ერთად წარედგინება საოლქო საარჩევნო კომისიას (მუხლი 58.4). 

▪ მიუთითებს მთვლელებს დროებით დააბრუნონ სპეციალური კონვერტები გადასატან საარჩევნო ყუთში; 

I. კომისიის თავმჯდომარე ძირითადი საარჩევნო ყუთის გახსნის მიზნით ატარებს შემდეგ პროცედურას:

▪ კენჭისყრის შენობაში ყოფნის უფლების მქონე პირთა თანდასწრებით ამოწმებს ძირითადი საარჩევნო ყუთის ლუქის მთლიანობას და ლუქის ნომერს ადარებს კენჭისყრის დღის ჩანაწერთა წიგნში მითითებულ ნომერს (მუხლი 58.1). 

( თუ ლუქის მთლიანობა დარღვეული აღმოჩნდა, მაგრამ კომისია მიიჩნევს, რომ ამას არ გამოუწვევია საარჩევნო კოდექსის მოთხოვნათა დარღვევა, კომისიის განკარგულებით გრძელდება კენჭისყრის შედეგების შეჯამების პროცედურა. წინააღმდეგ შემთხვევაში, საარჩევნო ყუთი ილუქება და საარჩევნო ყუთი, სხვა საარჩევნო დოკუმენტაცია და კომისიის განკარგულება, ყუთისა და საარჩევნო დოკუმენტაციის დალუქვის გადაწყვეტილების შესახებ, დაუყოვნებლივ გადაეცემა საოლქო საარჩევნო კომისიას (მუხლი 58.2)

( თუ ლუქის ნომერი განსხვავდება ჩანაწერთა წიგნში მითითებული ნომრისგან, კომისია განკარგულებით მიიღებს ყუთისა და შესაბამისი საარჩევნო დოკუმენტაციის დალუქვის გადაწყვეტილებას, ყველა საარჩევნო დოკუმენტაცია დაილუქება და დაუყოვნებლივ წარედგინება საოლქო საარჩევნო კომისიას; 

▪ ხსნის გადასატან საარჩევნო ყუთს; მიუთითებს მთვლელებს სპეციალური კონვერტები გადმოყარონ მაგიდაზე, რის შემდეგაც ამოწმებს საკონტროლო ფურცლის არსებობას და უდარებს შესადარებლად შენახულ საკონტროლო ფურცელს; მიუთითებს მდივანს შეინახოს ძირითად საარჩევნო ყუთში აღმოჩენილი საკონტროლო ფურცელი ხმების დათვლის დამთავრებამდე;

( თუ საკონტროლო ფურცელი არ აღმოჩნდა ან ის არსებითად განსხვავდება შესადარებლად შენახული საკონტროლო ფურცლისგან, კომისია ადგენს სათანადო ოქმს, ყველა საარჩევნო დოკუმენტაცია დაილუქება და დაუყოვნებლივ გადაეცემა საოლქო საარჩევნო კომისიას (მუხლი 58.5).

II. კომისიის თავმჯდომარე მიუთითებს მთვლელებს აურიონ ძირითადი და გადასატანი საარჩევნო ყუთებიდან გადმოყრილი სპეციალური კონვერტები. 
თავი XV. საარჩევნო ბიულეტენების დახარისხება, დათვლა და კენჭისყრის შედეგების შემაჯამებელი ოქმების შევსება
ამომრჩევლის მიერ ნების გამოვლენის შემდეგ საარჩევნო ბიულეტენში ნებისმიერი ფორმით შესწორების, ცვლილების ან დამატების შეტანა ისჯება თავისუფლების აღკვეთით ვადით ორ წლამდე (მუხლი 59.31).

საარჩევნო ბიულეტენების დახარისხება

მთვლელები საარჩევნო ბიულეტენებს ახარისხებენ შემდეგი წესის დაცვით (იხ. დახარისხების დიაგრამა 27-ე გვერდზე):

I. პირველი მთვლელი სპეციალური კონვერტიდან იღებს საარჩევნო ბიულეტენებს და ამოწმებს, რამდენი ბიულეტენი დევს სპეციალურ კონვერტში; 

( თუ კონვერტში ორზე მეტი ბიულეტენი აღმოჩნდა, მასში მოთავსებული ყველა ბიულეტენი ბათილია (მუხლი 59.3). 

( ცალკე გადადებს დაუდგენელი ნიმუშის ბიულეტენს (საარჩევნო ყუთში აღმოჩენილი ნებისმიერი სახის ფურცელი, რომელიც არ შეესაბამება ცესკო-ს მიერ ოფიციალურად დადგენილ ფორმას), რომელიც საარჩევნო დოკუმენტაციისგან განცალკევებით წარედგინება საოლქო საარჩევნო კომისიას. 

II. პირველი მთვლელი ამოწმებს საარჩევნო ბიულეტენების ნამდვილობას და აცხადებს ვისთვისაა ხმა მიცემული მაჟორიტარული და პროპორციული არჩევნების მიხედვით; ან მისი ბათილობის შემთხვევაში აცხადებს ბათილობის მიზეზს. საარჩევნო ბიულეტენი ბათილია იმ შემთხვევაში, თუ (მუხლი 59.3):

ა) საარჩევნო ბიულეტენი დამოწმებული არ არის რეგისტრატორის ხელმოწერითა და სპეციალური ბეჭდით; 

ბ) შეუძლებელია იმის დადგენა, რომელ საარჩევნო სუბიექტს მისცა ხმა ამომრჩეველმა (ამომრჩეველმა ხმა არ მისცა არცერთ სუბიექტს, ან ხმა მისცა ერთზე მეტ სუბიექტს, ყველა გადახაზა და სხვ.);

გ) სპეციალურ კონვერტში აღმოჩნდა ორზე მეტი საარჩევნო ბიულეტენი;

დ) სპეციალური კონვერტი არ არის დადგენილი ნიმუშის;

ე) საარჩევნო ბიულეტენი საარჩევნო ყუთში აღმოჩნდა სპეციალური კონვერტის გარეშე;

ვ) საარჩევნო ბიულეტენი განკუთვნილი იყო სხვა საარჩევნო უბნისთვის.
	ბათილად არ უნდა ჩაითვალოს ის საარჩევნო ბიულეტენი, რომელშიც აშკარაა ამომრჩევლის განზრახვა, ხმა მისცეს რომელიმე სუბიექტს.


( იმ შემთხვევაში, თუ კომისიის რომელიმე წევრი, ან კენჭისყრის შენობაში ყოფნის უფლების მქონე რომელიმე პირი, არ დაეთანხმება პირველი მთვლელის გადაწყვეტილებას ბიულეტენის ნამდვილობის შესახებ, ასეთი ბიულეტენი გადაიდება ცალკე – საეჭვოდ მიჩნეულ ბიულეტენებში (მთვლელი ვალდებულია დააკმაყოფილოს ეს მოთხოვნა) (მუხლი 59.2). 

III. პირველი მთვლელი აწვდის პროპორციულ ბიულეტენს მეორე მთვლელს, ხოლო მაჟორიტარულ ბიულეტენს – მესამე მთვლელს, ხოლო სპეციალურ კონვერტს გადადებს ცალკე (მუხლი 59.1.ა)); 

IV. მეორე და მესამე მთვლელები ახარისხებენ საარჩევნო ბიულეტენებს საარჩევნო სუბიექტებისთვის მიცემული ხმების, ბათილი ბიულეტენების და საეჭვოდ მიჩნეული ბიულეტენების მიხედვით (მუხლი 59.1.ბ));

V. საარჩევნო ბიულეტენების დახარისხების დასრულების შემდეგ, კომისიის თავმჯდომარე კომისიის წევრებთან ერთად განიხილავს და კენჭისყრით წყვეტენ საეჭვოდ მიჩნეული ბიულეტენების ნამდვილობის საკითხს. ნამდვილად მიჩნეული საარჩევნო ბიულეტენს კომისიის თავმჯდომარე დებს ნამდვილი ბიულეტენების დასტაში (საარჩევნო სუბიექტისთვის მიცემული ხმის მიხედვით), ხოლო ბათილად მიჩნეულ საარჩევნო ბიულეტენს – ბათილად მიჩნეული საარჩევნო ბიულეტენების დასტაში (მუხლი 59.4);

VI. კომისიის თავმჯდომარე ბათილ საარჩევნო ბიულეტენებს ზემოდან აწერს „ბათილია“ და ხელს აწერენ მთვლელები და კომისიის თავმჯდომარე (მუხლი 59.5). 


საარჩევნო ბიულეტენების დათვლა

ბიულეტენების დახარისხების შემდეგ კომისიის თავმჯდომარე მთვლელებს მიუთითებს დაითვალონ:

I. ბათილი საარჩევნო ბიულეტენები; 

II. საარჩევნო სუბიექტების მიხედვით დახარისხებული ბიულეტენები. 

( პირველი მთვლელი ითვლის პროპორციულ საარჩევნო ბიულეტენებს, დათვლილ საარჩევნო ბიულეტენებს აწყობს ათ-ათ ცალად ერთმანეთზე ჯვარედინად. მეორე მთვლელი ხელახლა ითვლის/ამოწმებს ათ-ათ ცალად დაწყობილ საარჩევნო ბიულეტენებს. 
( მესამე მთვლელი ითვლის მაჟორიტარულ საარჩევნო ბიულეტენებს, დათვლილ საარჩევნო ბიულეტენებს აწყობს ათ-ათ ცალად ერთმანეთზე ჯვარედინად. მეოთხე მთვლელი ხელახლა ითვლის/ამოწმებს ათ-ათ ცალად დაწყობილ საარჩევნო ბიულეტენებს. 
III. კომისიის თავმჯდომარე აცხადებს თითოეული საარჩევნო სუბიექტის მიერ მიღებული ხმების რაოდენობას მაჟორიტარული და პროპორციული არჩევნების მიხედვით. კომისიის მდივანს ეს მონაცემები შეაქვს კენჭისყრის დღის ჩანაწერთა წიგნში.

IV. მონაცემების სისწორის გადამოწმების მიზნით, კომისიის მდივანი ამოწმებს:

√ სუბიექტების მიერ მიღებული ხმების საერთო რაოდენობას + ბათილი ბიულეტენების რაოდენობა <= ამომრჩეველთა ხელმოწერების რაოდენობას. თუ ტოლობა არ დაჯდა, კომისიის თავმჯდომარემ მთვლელებს უნდა მიუთითოს გადაითვალონ:

▪ საარჩევნო სუბიექტების მიერ მიღებული ხმები/ბიულეტენები; და

▪ ბათილი ბიულეტენები.

თუ ტოლობა მაინც ვერ იქნა მიღებული, კომისიის მდივანმა კენჭისყრის შედეგების შემაჯამებელი ოქმი უნდა შეავსოს ხელთ არსებული დოკუმენტაციის/მონაცემების საფუძველზე.

კენჭისყრის შედეგების შემაჯამებელი ოქმის შევსება

საუბნო საარჩევნო კომისიის მდივანი აღნიშნული პროცედურების დასრულების შემდეგ ავსებს შემაჯამებელ ოქმებს. კენჭისყრის შედეგების შემაჯამებელ ოქმებში შესული ყველა მონაცემი უნდა გამოცხადდეს ხმამაღლა, ყველას გასაგონად. კომისიის მდივანს ოქმებში შეტანილი მონაცემები ასევე შეაქვს სადემონსტრაციო ოქმებში.

აკრძალულია კენჭისყრის შედეგების შემაჯამებელ ოქმში შეტანილი მონაცემების გადასწორება. თუ შემაჯამებელი ოქმის შევსებისას დაშვებულ იქნა შეცდომა, მის გამო​სასწორებლად შემაჯამებელ ოქმში, შესაბამისი მონაცემის გასწვრივ, მაშინვე კეთდება წარწერა „შესწორებულია“. საუბნო საარჩევნო კომისია ადგენს შესწორების ოქმს, რომელშიც აღინიშნება შემაჯამებელ ოქმში შეტანილი მონაცემის შესწორება და ამ ოქმის შედგენის თარიღი და დრო. ამ ოქმს ხელს აწერს სხდომაზე დამსწრე კომისიის ყველა წევრი, ოქმს დაესმება კომისიის ბეჭედი, გატარდება კომისიის სარეგისტრაციო ჟურნალში და დაერთვება იმ შემაჯამებელ ოქმს, რომელში შეტანილი მონაცემიც შესწორდა (მუხლი 511.3, 511.3.1).
	შემაჯამებელ ოქმში შეტანილი მონაცემების გადასწორება („შესწორების ოქმის“ გარეშე გადასწორებული მონაცემი) იწვევს საუბნო საარჩევნო კომისიის თავმჯდომარის და მდივნის დაჯარიმებას 1000 ლარის ოდენობით, ხოლო ასეთი ოქმის ბათილობის საკითხს განიხილავს საოლქო საარჩევნო კომისია (მუხლი 511.3).


კენჭისყრის შედეგების შემაჯამებელი ოქმის დამტკიცება (ხელმოწერებით და ბეჭდით)

საუბნო საარჩევნო კომისიის ყველა წევრი (განსხვავებული აზრის გამოთქმის შემთხვევაშიც კი) ვალდებულია ხელი მოაწეროს ოქმს, რითაც დასტურდება მათი ყოფნა სააარჩევნო უბანში. 

საუბნო საარჩევნო კომისიის თავმჯდომარე ოქმებს ამოწმებს კომისიის ბეჭდით (მუხლი 60.4).

თუ საუბნო საარჩევნო კომისიის წევრი არ ეთანხმება ოქმში შეტანილ მონაცემებს, მას უფლება აქვს ოქმს წერილობით დაურთოს განსხვავებული აზრი, ასევე ჩანაწერი გააკეთოს შემაჯამებელ ოქმში „განსხვავებული აზრის“ გრაფაში და მოაწეროს ხელი ოქმს (მუხლი 60.5).

კენჭისყრის შედეგების შემაჯამებელი ოქმის საჯაროობა

საუბნო საარჩევნო კომისიის თავმჯდომარემ ოქმების ასლები უნდა გამოაკრას საარჩევნო უბანში საჯარო გაცნობისთვის (მუხლი 60.8). 

მოთხოვნის შემთხვევაში, საუბნო საარჩევნო კომისიის მდივანი პარტიის/საარჩევნო ბლოკის წარმომადგენლებს და დამკვირვებელი ორგანიზაციის დამკვირვებლებს დაუყოვნებლივ გადასცემს შემაჯამებელი ოქმების ასლებს (კომისიის წევრების თანდართული განსხვავებული აზრებით და შესწორების ოქმებით ასეთების არსებობის შემთხვევაში). 

ოქმის ასლი მოწმდება საუბნო საარჩევნო კომისიის ბეჭდით და საუბნო საარჩევნო კომისიის თავმჯდომარისა და მდივნის ხელმოწერებით (ამ ოქმების იურიდიული ძალა ისეთივეა, როგორიც საუბნო საარჩევნო კომისიის შემაჯამებელი ოქმისა). 

კომისიის მდივანმა სარეგისტრაციო ჟურნალში რეგისტრაციაში უნდა გაატაროს გაცემული საარჩევნო დოკუმენტაცია და გაცემული ოქმების ქსეროასლებს მიანიჭოს რეგისტრაციის ნომერი. ოქმის მიღება წარმომადგენელმა/დამკვირვებელმა ჩანაწერთა წიგნში და სარეგისტრაციო ჟურნალში ხელმოწერით უნდა დაადასტუროს.

( კენჭისყრის შედეგების შემაჯამებელი ოქმის ასლის გაუცემლობა იწვევს კომისიის თავმჯდომარისა და კომისიის მდივნის პასუხისმგებლობას საქართველოს კანონმდებლობით დადგენილი წესით (მუხლი 60.81).

საუბნო საარჩევნო კომისიის თავმჯდომარე ვალდებულია შემაჯამებელი ოქმის ასლი დაუყოვნებლივ, ოქმის შევსებისთანავე, თავის ხელთ არსებული ტექნიკური საშუალებებით (მათ შორის ფაქსის მეშვეობით, სადაც არის ამის შესაძლებლობა) გაუგზავნოს ცესკოს (მუხლი 601.1).
თავი XVI. საარჩევნო დოკუმენტაციის შეკვრა და დალუქვა
საარჩევნო ბიულეტენების დათვლის და ოქმის შევსების შემდეგ კომისიის თავმჯდომარე მთვლელებს მიუთითებს შეკრან და დალუქონ:

I. ბათილი საარჩევნო ბიულეტენები; სხვა საარჩევნო უბნისთვის განკუთვნილი ბათილი ბიულეტენები ცალკე პაკეტად იკვრება და მათი რაოდენობა აღინიშნება მხოლოდ ჩანაწერთა წიგნში. მთვლელებმა შეკვრას უნდა დააწერონ არჩევნების სახეობა, საარჩევნო დოკუმენტაციის სახეობა (ბათილი საარჩევნო ბიულეტენები), შეკვრაში მოთავსებული ბიულეტენების რაოდენობა, საარჩევნო ოლქის და უბნის ნომერი. შეკვრის ლუქის ზოლზე ხელს აწერენ მთვლელები და კომისიის თავმჯდომარე და მიეთითება დალუქვის თარიღი და დრო (მუხლი 59.5);
II. საარჩევნო სუბიექტების მიერ მიღებული ხმები/საარჩევნო ბიულეტენები; მთვლელებმა ათ-ათად დაწყობილი საარჩევნო ბიულეტენები უნდა შეკრან ლითონის შემკვრელით („სტეპლერით“). ყოველ შეკვრას, როგორც სრულს, ისე არასრულს, ზემოდან უნდა დააწერონ შეკრული საარჩევნო ბიულეტენების რაოდენობა. საარჩევნო სუბიექტების მიერ მიღებული ხმები/საარჩევნო ბიულეტენები იკვრება ცალ-ცალკე. თითოეულ შეკვრას მთვლელებმა უნდა დააწერონ არჩევნების სახეობა, საარჩევნო სუბიექტის დასახელება, სუბიექტის მიერ მიღებული ხმების რაოდენობა, საარჩევნო ოლქის და უბნის ნომერი. შეკვრის ლუქის ზოლზე ხელს აწერენ მთვლელები და კომისიის თავმჯდომარე და მიეთითება დალუქვის თარიღი და დრო (მუხლი 59.8);
საარჩევნო ბიულეტენების ყოველი შეკვრა იფუთება და ილუქება იმგვარად, რომ ბეჭდის დაუზიანებლად შეუძლებელი იყოს შეკვრიდან ბიულეტენის ამოღება ან ჩადება. 

III. საარჩევნო ყუთებიდან ამოღებული საკონტროლო ფურცლები, ასევე შესადარებელი საკონტროლო ფურცელი. შეკვრას დაეწერება საარჩევნო დოკუმენტაციის სახეობა, საარჩევნო ოლქის და უბნის ნომერი. შეკვრის ლუქის ზოლზე ხელს აწერენ მთვლელები და კომისიის თავმჯდომარე და მიეთითება დალუქვის თარიღი და დრო.

IV. რეგისტრატორების ბეჭდები და შტამპი; შეკვრას დაეწერება საარჩევნო დოკუმენტაციის სახეობა, საარჩევნო ოლქის და უბნის ნომერი. შეკვრის ლუქის ზოლზე ხელს აწერენ მთვლელები და კომისიის თავმჯდომარე და მიეთითება დალუქვის თარიღი და დრო.

V. სარეგისტრაციო ჟურნალი იხურება. კომისიის მდივანი სარეგისტრაციო ჟურნალის ორივე ნაწილში უკანასკნელი ჩანაწერის შემდეგ აკეთებს წარწერას: „ჟურნალი დახურულია“, მიუთითებს თარიღს, ზუსტ დროს და მოაწერს ხელს. სარეგისტრაციო ჟურნალი იფუთება და ილუქება. შეკვრის ლუქის ზოლზე ხელს აწერენ მთვლელები და კომისიის თავმჯდომარე და მიეთითება დალუქვის თარიღი და დრო.

VI. ჩანაწერთა წიგნი იხურება: კომისიის მდივანი გადაითვლის ჩანაწერთა წიგნის შევსებულ გვერდებს და ბოლო შევსებულ ან მის მომდევნო გვერდზე მიუთითებს შევსებული გვერდების რაოდენობას, წიგნის დახურვის თარიღსა და დროს, აწერს ხელს და დაუსვამს საუბნო საარჩევნო კომისიის ბეჭედს. საუბნო საარჩევნო კომისიის თავმჯდომარე და კომისიის წევრები იმავე გვერდზე ხელმოწერით ადასტურებენ ჩანაწერთა წიგნის დახურვის ფაქტს. ჩანაწერთა წიგნი შემოსულ განცხადებებთან/საჩივრებთან ერთად ილუქება ერთ პაკეტად. შეკვრას დაეწერება საარჩევნო დოკუმენტაციის სახეობა, საარჩევნო ოლქის და უბნის ნომერი. შეკვრის ლუქის ზოლზე ხელს აწერენ მთვლელები და კომისიის თავმჯდომარე და მიეთითება დალუქვის თარიღი და დრო. აღნიშნული შეკვრა სხვა დალუქული დოკუმენტაციისგან განცალკევებით წარედგინება საოლქო საარჩევნო კომისიას (512.10).

VIII. კომისიის ბეჭედი. შეკვრას დაეწერება საარჩევნო დოკუმენტაციის სახეობა, საარჩევნო ოლქის და უბნის ნომერი; შეკვრის ლუქის ზოლზე ხელს აწერენ კომისიის თავმჯდომარე, მდივანი და კომისიის სხვა წევრები და მიეთითება დალუქვის თარიღი და დრო.

ცალ-ცალკე შეკრული საარჩევნო დოკუმენტაცია იდება დიდ ყუთში/ტომარაში, რომელიც არ ილუქება, მაგრამ ჰერმეტულად იკვრება, ყუთს/ტომარას დაეკვრება თავფურცელი საარჩევნო ოლქისა და უბნის სახელწოდებისა და ნომრის მითითებით და წარედგინება საოლქო საარჩევნო კომისიას.

საუბნო საარჩევნო კომისია არ ითვლის გამოყენებულ სპეციალურ კონვერტებს და არ გადასცემს საოლქო საარჩევნო კომისიას. საოლქო საარჩევნო კომისიას გადაეცემა მხოლოდ გამოუყენებელი სპეციალური კონვერტები შეფუთვისა და დალუქვის გარეშე.
თავი XVII. საარჩევნო დოკუმენტაციის გადაცემა 


საარჩევნო დოკუმენტაციას საოლქო საარჩევნო კომისიაში წარადგენს საუბნო საარჩევნო კომისიის თავმჯდომარე და კომისიის სხვა წევრებიდან წილისყრით გამოვლენილი კომისიის ორი წევრი
საუბნო საარჩევნო კომისიამ საოლქო საარჩევნო კომისიას სხვა საარჩევნო დოკუმენტაციის შეკვრისგან განცალკევებით უნდა გადასცეს:
□ კენჭისყრის შედეგების შემაჯამებელი ოქმები (არ ილუქება);

□ განცხადებები/საჩივრები) და კენჭისყრის დღის ჩანაწერთა წიგნი (განცალკევებულად, ერთ პაკეტად დალუქული);
საუბნო საარჩევნო კომისიამ საოლქო საარჩევნო კომისიას დალუქულ მდგომარეობაში (ყუთში/ტომარაში მოთავსებული) უნდა გადასცეს:

□ ამომრჩეველთა ერთიანი სია (ხელმოწერებიანი);

□ ამომრჩეველთა სპეციალური სია (ხელმოწერებიანი); 

□ ამომრჩეველთა სიის დანართი (ხელმოწერებიანი);

□ კომისიის ბეჭედი;

□ რეგისტრატორების ბეჭდები;

□ შტამპი „არჩევნებიდან მოხსნილია“
□ საარჩევნო სუბიექტების მიერ მიღებული ხმები/საარჩევნო ბიულეტენები;

□ ბათილად მიჩნეული საარჩევნო ბიულეტენები;

□ სხვა საარჩევნო უბნისთვის განკუთვნილი ბათილი ბიულეტენები;

□ სარეგისტრაციო ჟურნალი; 

□ საკონტროლო ფურცლები;

□ გამოუყენებელი საარჩევნო ბიულეტენები;

□ გაფუჭებული საარჩევნო ბიულეტენები;

□ გამოუყენებელი სპეციალური კონვერტები (ცალკე პაკეტად არ ილუქება);

□ მარკირების სითხე და მარკირების შესამოწმებელი ულტრაიისფერი ფარანი;

□ ძირითადი და გადასატანი საარჩევნო ყუთები;

□ ფარული კენჭისყრის კაბინები;

□ საარჩევნო უბნის აბრა;

□ ასლგადამღები (და ფაქსის) მანქანა.
საოლქო საარჩევნო კომისიაში საუბნო საარჩევნო კომისიის მიერ საარჩევნო დოკუმენტაციის გადაცემისას დგება მიღება-ჩაბარების აქტი, სადაც მიეთითება საარჩევნო დოკუმენტაციის სახეობა და რაოდენობა. აქტს ხელს აწერენ საარჩევნო დოკუმენტაციის გამცემი და მიმღები პირები და თითოეულს გადაეცემა აქტის თითო ცალი. 

გახსოვდეთ! 

აქტის თითო ცალი უნდა გადაეცეს გამცემს და მიმღებს.
თავი XVIII. კენჭისყრის დღის განცხადებები და საჩივრები

საუბნო საარჩევნო კომისია განიხილავს საარჩევნო პროცესთან და კენჭისყრის მომზადებასთან დაკავშირებულ განცხადებებსა და საჩივრებს და თავისი უფლებამოსილების ფარგლებში, იღებს სათანადო გადაწყვეტილებას (მუხლი 38.2.კ)).

განცხადების/საჩივრის შედგენა

კენჭისყრის შენობაში ყოფნის უფლების მქონე ყველა პირს უფლება აქვს კენჭისყრის დღეს საარჩევნო პროცედურასთან დაკავშირებული პრეტენზიები, საჩივრები და შენიშვნები შეიტანოს ჩანაწერთა წიგნში (მე-10 და მომდევნო გვერდებზე). ჩანაწერთა წიგნში ჩანაწერის შემტანი პირი ვალდებულია მიუთითოს თავისი გვარი, სახელი და მისამართი საქართველოს მოქალაქის რეგისტრაციის მოწმობის მიხედვით. არავის აქვს უფლება ხელი შეუშალოს კენჭისყრის შენობაში ყოფნის უფლების მქონე პირს ჩანაწერთა წიგნში შეიტანოს პრეტენზია, შენიშვნა ან საჩივარი (მუხლი 512.8, 512.9).

განცხადება-საჩივარი საარჩევნო უბანში კენჭისყრის პროცედურის დროს ჩადენილი დარღვევის შესახებ შედგენილი უნდა იქნეს კანონის დარღვევის შემჩნევისთანავე, კენჭისყრის დღის 7 საათიდან საარჩევნო ყუთის გახსნამდე. აღნიშნული განცხადება უნდა გადაეცეს საუბნო კომისიის თავმჯდომარეს, თავმჯდომარის მოადგილეს ან კომისიის მდივანს საარჩევნო ყუთის გახსნამდე (მუხლი 61.1).

განცხადება-საჩივარი ხმის დათვლისა და კენჭისყრის შედეგების შეჯამების პროცედურების დროს დაფიქსირებული დარღვევების შესახებ და კენჭისყრის შედეგების გადასინჯვის ან ბათილად ცნობის მოთხოვნით, შედგენილი უნდა იქნეს კენჭისყრის შედეგების შემაჯამებელი ოქმის შედგენამდე. აღნიშნული განცხადება-საჩივარი (საუბნო საარჩევნო კომისიის სარეგისტრაციო ჟურნალსა და ჩანაწერთა წიგნში გატარების შემდეგ) საუბნო საარჩევნო კომისიის მიერ გადაეცემა საოლქო საარჩევნო კომისიას კენჭისყრის დღის მომდევნო დღის 18 საათამდე (მუხლი 61.6).

განცხადებაში (საჩივარში) აღინიშნება (მუხლი 61.2):

▪ განცხადების (საჩივრის) შედგენის თარიღი და დრო; 

▪ განმცხადებლის (მომჩივნის) სახელი, გვარი და მისამართი; 

▪ საარჩევნო უბნის ნომერი და მისამართი; 

▪ დარღვევის არსი და მისი ჩადენის დრო;

▪ მოწმის არსებობის შემთხვევაში მისი სახელი, გვარი და რეგისტრაციის ადგილი; 

▪ დამრღვევის დადგენის შემთხვევაში მისი ის მონაცემები, რომელთა დადგენა შესაძლებელი გახდა;

▪ დამრღვევის ახსნა-განმარტება (ასეთის არსებობის შემთხვევაში); 

▪ სხვა დამატებითი ინფორმაცია. 

განცხადების/საჩივრისმიღება

საუბნო საარჩევნო კომისიაში შემოსულ განცხადება-საჩივარს რეგისტრაციაში ატარებს კომისიის მდივანი. კომისიის მდივანი სარეგისტრაციო ჟურნალში მიუთითებს განმცხადებლის ვინაობას; განმცხადებელს გადასცემს წერილობით ცნობას (მუხლი 22.16) რომელშიც მიეთითება განცხადების/საჩივრის მიღების თარიღი და ზუსტი დრო და ჟურნალში მისთვის მინიჭებული ნომერი. აღნიშნული ცნობა კომისიის მდივანმა ხელმოწერით უნდა დაადასტუროს. კომისიის მდივანმა მიღებული განცხადების/საჩივრის რეგისტრაციის მონაცემები (სარეგისტრაციო ჟურნალში მინიჭებული რეგისტრაციის ნომერი) და შინაარსი დაუყოვნებლივ უნდა გადაიტანოს ჩანაწერთა წიგნშიც (მუხლი 61.3).

საუბნო საარჩევნო კომისიაში განცხადების/საჩივრის მიმღები თანამდებობის პირი (თავმჯდომარე, მოადგილე ან მდივანი) ვალდებულია განცხადების/საჩივრის წარმდგენს დაუდგინოს ხარვეზი და განუსაზღვროს გონივრული ვადა მის გამოსასწორებლად, თუ წარდგენილ განცხადება/საჩივარში არასრულყოფილად არის მითითებული (მუხლი 62.11): 

▪ განცხადების (საჩივრის) შედგენის თარიღი და დრო; 

▪ განმცხადებლის (მომჩივნის) სახელი, გვარი და მისამართი, 

▪ საარჩევნო უბნის ნომერი და მისამართი, 

▪ მოწმის (არსებობის შემთხვევაში) სახელი, გვარი და რეგისტრაციის ადგილი.

ხარვეზის დადგენის და მის გამოსასწორებლად კონკრეტული ვადის მიცემის შემთხვევაში, კომისიის მდივანი სარეგისტრაციო ჟურნალში აკეთებს ჩანაწერს, რომელსაც ხელს აწერენ განცხადების/საჩივრის წარმდგენი და მიმღები პირები.

განცხადების/საჩივრისგანხილვა

საუბნო საარჩევნო კომისიის თავმჯდომარე ვალდებულია დაუყოვნებლივ მოახდინოს სათანადო რეაგირება განცხადებაზე/საჩივარზე და აღმოფხვრას არსებული დარღვევა (მუხლი 61.4) 

( წარდგენილი განცხადება/საჩივარი არ განიხილება, თუ (მუხლი 62.2): 

▪ განცხადება-საჩივარში არ არის აღნიშნული დარღვევის არსი და მისი ჩადენის დრო;

▪ განცხადება-საჩივარი საუბნო საარჩევნო კომისიას გადაეცა დაგვიანებით (კენჭისყრის პროცედურის შესახებ – საარჩევნო ყუთის გახსნამდე; ხმების დათვლის პროცედურების შესახებ – შემაჯამებელი ოქმის შედგენამდე);

▪ დადგენილ ვადაში არ გამოსწორდა წარდგენილი განცხადების/საჩივრის ხარვეზი. 

თუ კომისიის თავმჯდომარემ არ ან ვერ აღმოფხვრა დარღვევა ან სხვაგვარი ფორმით უარი განაცხადა განცხადებაზე/საჩივარზე რეაგირებაზე, განმცხადებელს/მომჩივანს, ხოლო უფლებამოსილი ორგანიზაციის, პარტიის/საარჩევნო ბლოკის შემთხვევაში – ასევე მის წარმომადგენელს, უფლება აქვს ანალოგიური განცხადება/საჩივარი დაუყოვნებლივ წარუდგინოს საოლქო საარჩევნო კომისიას (მუხლი 61.4). 

გახსოვდეთ, ხმის დათვლისა და შედეგების შეჯამების პროცედურებზე შედგენილი განცხადება/საჩივარი შეიძლება გადაეცეს საოლქო საარჩევნო კომისიას უშუალოდ განმცხადებლის მიერ. 
თავი XIX. კომისიის წევრების უფლება-მოვალეობა
ამომრჩეველთა ნაკადის მომწესრიგებელი
თქვენი მოვალეობაა ემსახუროთ ამომრჩევლებს

თუ რომელიმე საარჩევნო პროცედურა თქვენთვის გაურკვეველია, განმარტების მისაღებად მიმართეთ კომისიის თავმჯდომარეს
წინასაარჩევნო პერიოდში საარჩევნო უბანში განთავსებული საარჩევნო პროგრამები კომისიის წევრმა უნდა ჩამოხსნას კენჭისყრის დღის წინა დღის 24 საათამდე.

არეგულირეთ საარჩევნო უბანში შემოსულ ამომრჩეველთა ნაკადი: 

( მიაქციეთ ყურადღება, რომ რიგში მდგომმა ამომრჩევლებმა დაიცვან წესრიგი;

( წინ გაატარეთ რიგში მდგომი მოხუცი, ავადმყოფი ან ფეხმძიმე ამომრჩეველი; 

( ამომრჩეველთა შორის გამოავლინეთ ინვალიდი ამომრჩევლები, რომლებიც განსაკუთრებულ მოპყრობას საჭიროებენ და გააგზავნეთ ისინი კომისიის თავმჯდომარესთან; 

( შესთავაზეთ ამომრჩევლებს, გადაამოწმონ თავიანთი გვარები საარჩევნო უბანში გამოკრულ ერთიან და სპეციალურ სიებში.

1. მოსთხოვეთ ამომრჩეველს, წარმოადგინოს პირადობის დამადასტურებელი საბუთებიდან ერთ-ერთი:

√ საქართველოს მოქალაქის პირადობის მოწმობა;

√ საქართველოს მოქალაქის პასპორტი;

თუ ამომრჩეველს არ აღმოაჩნდება პირადობის დამადასტურებელი არც ერთი საბუთი, აუხსენით მას, რომ იგი ვერ მიიღებს კენჭისყრაში მონაწილეობას. სთხოვეთ მას, დატოვოს საარჩევნო უბანი და დაბრუნდეს იმ შემთხვევაში, თუ იქონიებს პირადობის დამადასტურებელ რომელიმე საბუთს. 

2. ულტრაიისფერი ფარნით შეამოწმეთ აღენიშნება თუ არა ამომრჩეველს მარკირება. თუ ამომრჩეველი მარკირებულია, ამომრჩევლის ვინაობა აცნობეთ კომისიის მდივანს, რომელიც ამომრჩევლის სახელსა და გვარს შეიტანს ჩანაწერთა წიგნში. მოსთხოვეთ ამომრჩეველს, დატოვოს კენჭისყრის შენობა;

3. თვალყური ადევნეთ კენჭისყრის შენობაში მყოფ ამომრჩეველთა რაოდენობას. არ დაუშვათ ამომრჩეველი კენჭისყრის შენობაში, თუ მისთვის განკუთვნილ სარეგისტრაციო მაგიდასთან ერთდროულად ორზე მეტი ამომრჩეველი დგას;

4. მიუთითეთ ამომრჩეველს, თუ რომელი სარეგისტრაციო მაგიდაა მისთვის განკუთვნილი (ამომრჩეველი უნდა მივიდეს იმ სარეგისტრაციო მაგიდასთან, რომელსაც მიეკუთვნება ამომრჩეველთა სიაში მისი გვარის პირველი ასო);

კენჭისყრის დამთავრება

1. 20:00 საათზე, კენჭისყრის დამთავრების შემდეგ, სთხოვეთ რიგში მდგომ ამომრჩევლებს, შემოვიდნენ საარჩევნო უბნის შიგნით და დახურეთ კარები. 20:00 საათის შემდეგ მოსული ამომრჩევლები კენჭისყრაზე აღარ დაიშვებიან.

2. აცნობეთ თავმჯდომარეს რიგში მდგომ ამომრჩეველთა რაოდენობა; გადაეცით მდივანს მათი სახელი და გვარი, რომელიც ამ ინფორმაციას აღნიშნავს ჩანაწერთა წიგნში.

კენჭისყრის დამთავრების შემდეგ, თქვენ შესაძლოა შეასრულოთ მთვლელის ფუნქცია ან სხვა დავალება კომისიის თავმჯდომარის მითითებით.
ამომრჩეველთა რეგისტრატორი
თქვენი მოვალეობაა ემსახუროთ ამომრჩევლებს

თუ რომელიმე საარჩევნო პროცედურა თქვენთვის გაურკვეველია, განმარტების მისაღებად მიმართეთ კომისიის თავმჯდომარეს

1. მოსთხოვეთ ამომრჩეველს წარმოადგინოს პირადობის დამადასტურებელი საბუთებიდან ერთ-ერთი:

√ საქართველოს მოქალაქის პირადობის მოწმობა;

√ საქართველოს მოქალაქის პასპორტი;

2. შეამოწმეთ, არის თუ არა ამომრჩეველი შეყვანილი ამომრჩეველთა ერთიან ან სპეციალურ სიებში და შეადარეთ ამომრჩევლის პირადი ნომერი. 

თუ ამომრჩეველი არ არის შეყვანილი ამომრჩეველთა სიაში, მაგრამ ამომრჩეველი წარადგენს სათანადო დოკუმენტაციას (ჩანაწერი პასპორტში საზღვრის გადაკვეთის შესახებ, ცნობა სტაციონარული სამკურნალო დაწესებულებიდან, სასჯელაღსრულების დაწესებულებიდან განთავისუფლების ცნობა), შეიყვანეთ ის ამომრჩეველთა სპეციალურ სიაში და წარმოდგენილი დოკუმენტაციის ფოტოასლები გადაეცით საუბნო საარჩევნო კომისიის თავმჯდომარეს.

3. თუ ამომრჩეველი შეყვანილია ამომრჩეველთა სიაში, განახორციელეთ ამომრჩევლის მარკირება (დაასხურეთ მარკირების საღებავი მარჯვენა ხელის საჩვენებელი ან ცერა თითის ფრჩხილზე; აღნიშნული მოქმედების შეუძლებლობის შემთხვევაში – ხელის თითის სხვა ფრჩხილზე). თუ ამომრჩეველი უარს განაცხადებს მარკირებაზე, განუმარტეთ მას, რომ მარკირების გარეშე ამომრჩეველი ვერ მიიღებს არჩევნებში მონაწილეობას; ასევე განუმარტეთ, რომ მარკირება უვნებელია ჯანმრთელობისთვის. თუ ამომრჩეველი ამ შემთხვევაშიც უარს განაცხადებს, არ გადასცეთ მას ბიულეტენი.

4. იმ შემთხვევაში, თუ რომელიმე საარჩევნო სუბიექტი აღარ მონაწილეობას არჩევნებში, დასვით შტამპი წარწერით „არჩევნებიდან მოხსნილია“;
5. დაამოწმეთ საარჩევნო ბიულეტენები ხელმოწერით უკანა გვერდზე, ამისთვის განკუთვნილ ადგილზე; 

6. დაამოწმეთ ბიულეტენები სპეციალური ბეჭდით უკანა გვერდზე, ამისთვის განკუთვნილ ადგილზე;

( დაუშვებელია საარჩევნო ბიულეტენის წინასწარი დამოწმება (ხელმოწერა და ბეჭდის დასმა)

8. დაადასტურეთ საარჩევნო ბიულეტენის გაცემა ამომრჩეველთა სიაში ხელმოწერით;

9. სთხოვეთ ამომრჩეველს, დაადასტუროს საარჩევნო ბიულეტენ(ებ)ის მიღება ამომრჩეველთა სიაში თავისი გვარის გასწვრივ ხელმოწერით;

9. გადაეცით ამომრჩეველს საარჩევნო ბიულეტენები;

( თუ სპეციალურ სიაში შეყვანილი ამომრჩევლის რეგისტრაციის ადგილი არ განეკუთვნება მოცემულ მაჟორიტარულ საარჩევნო ოლქს, გადაეცით მხოლოდ პროპორციული საარჩევნო ბიულეტენი;

10. მიუთითეთ ამომრჩეველს შევიდეს ფარული კენჭისყრის კაბინაში.

გაფუჭებული საარჩევნო ბიულეტენი

თუ თქვენ ან ამომრჩეველს გაგიფუჭდათ საარჩევნო ბიულეტენი, აცნობეთ ამის შესახებ კომისიის თავმჯდომარეს, რომელიც გაფუჭებულ ბიულეტენს, ამომრჩევლის თანდასწრებით, ჩამოაჭრის კუთხეს, დააწერს „გაფუჭებულია“ და ხელს მოაწერს. კომისიის მდივანი გაფუჭებულ ბიულეტენს ცალკე გადადებს.

√ გადაეცით ამომრჩეველს ხელმოწერილი და ბეჭედდასმული ახალი საარჩევნო ბიულეტენი.

კენჭისყრის დამთავრების შემდეგ თქვენ შესაძლოა შეასრულოთ მთვლელის ფუნქცია ან სხვა დავალება კომისიის თავმჯდომარის მითითებით.
საარჩევნო ყუთისა და კონვერტების ზედამხედველი კომისიის წევრი

თქვენი მოვალეობაა ემსახუროთ ამომრჩევლებს

თუ რომელიმე საარჩევნო პროცედურა თქვენთვის გაურკვეველია, განმარტების მისაღებად მიმართეთ კომისიის თავმჯდომარეს

1. მუდმივად აკონტროლეთ საარჩევნო ყუთი და სპეციალური კონვერტები. არ დაუშვათ საარჩევნო ყუთთან ერთდროულად ერთზე მეტი ამომრჩევლის მისვლა;

2. დახურული გქონდეთ საარჩევნო ყუთის სპეციალური კონვერტის ჩასაგდები ჭრილი;

3. ფარული კენჭისყრის კაბინიდან გამოსვლის შემდეგ, მიუთითეთ ამომრჩეველს, აიღოს სპეციალური კონვერტი და ჩადოს მასში გადაკეცილი საარჩევნო ბიულეტენები (მხოლოდ ამომრჩეველს აქვს უფლება ბიულეტენები მოათავსოს სპეციალურ კონვერტში);

4. შეამოწმეთ, რომ საარჩევნო ყუთთან მისვლისას ამომრჩეველს ჰქონდეს მხოლოდ ერთი სპეციალური კონვერტი;

5. საარჩევნო ყუთში სპეციალური კონვერტის ჩაშვების შემდეგ, ამომრჩეველს მიუთითეთ გასასვლელისკენ. ამომრჩეველი კენჭისყრის შენობაში შეიძლება იმყოფებოდეს მხოლოდ ხმის მიცემისთვის საჭირო დროის განმავლობაში.
თქვენ ვალდებული ხართ მუდმივად აკონტროლოთ და ყურადღების გარეშე არ დატოვოთ საარჩევნო ყუთი. შეატყობინეთ კომისიის თავმჯდომარეს, როდესაც, აუცილებლობის შემთხვევაში, დააპირებთ კენჭისყრის შენობიდან გასვლას და სთხოვეთ მას დროებით დანიშნოს შემცვლელი.

თუ საარჩევნო ყუთის ლუქის მთლიანობა დარღვეული აღმოჩნდა, დაუყოვნებლივ აცნობეთ კომისიის თავმჯდომარეს; კომისია უფლებამოსილია შეაჩეროს კენჭისყრის პროცესი საარჩევნო ყუთის ხელახლა დასალუქად; ამომრჩეველმა სპეციალური კონვერტი არ უნდა ჩაუშვას საარჩევნო ყუთში მანამ, სანამ კომისია ოფიციალურად არ გამოაცხადებს კენჭისყრის განახლებას.

კენჭისყრის დამთავრების შემდეგ თქვენ შესაძლოა შეასრულოთ მთვლელის ფუნქცია ან სხვა დავალება კომისიის თავმჯდომარის მითითებით.

გადასატანი საარჩევნო ყუთის თანმხლები

თქვენი მოვალეობაა ემსახუროთ ამომრჩევლებს

თუ რომელიმე საარჩევნო პროცედურა თქვენთვის გაურკვეველია, განმარტების მისაღებად მიმართეთ კომისიის თავმჯდომარეს

1. განსაზღვრეთ გადასატანი საარჩევნო ყუთის მარშრუტი ამომრჩეველთა სიის დანართის მიხედვით;

2. აცნობეთ და გადაეცით გადასატანი საარჩევნო ყუთის მარშრუტი კომისიის თავმჯდომარეს;

3. შეამოწმეთ, გაქვთ თუ არა კომისიის თავმჯდომარის საკონტაქტო ტელეფონი. აცნობეთ თქვენი ტელეფონის ნომერი კომისიის თავმჯდომარეს;

4. შეამოწმეთ, ამომრჩეველთა ერთიანი ან სპეციალური სიებიდან გადაყვანილი ამომრჩევლების გასწვრივ გაკეთებული იყოს აღნიშვნა ამომრჩეველთა სიის დანართში გადაყვანის შესახებ, რაც დამოწმებული უნდა იყოს კომისიის თავმჯდომარისა და მდივნის ხელმოწერით.

5. სანამ დატოვებთ საარჩევნო უბანს, თქვენ მოვალე ხართ, შეამოწმოთ, გაქვთ თუ არა ყველა ქვემოთ ჩამოთვლილი ნივთი:

√ ამომრჩეველთა სიის დანართი;

√ ხელმოწერითა და ბეჭდით წინასწარ დამოწმებული საჭირო რაოდენობის საარჩევნო ბიულეტენები; 

√ სპეციალური კონვერტები; 

√ დალუქული გამჭვირვალე გადასატანი საარჩევნო ყუთი, რომელშიც უნდა იყოს მოთავსებული საკონტროლო ფურცელი;

√ სხვა მასალა (საწერი კალმები, საწერი ქაღალდები, არჩევნებში მონაწილე სუბიექტების ჩამონათვალი, საარჩევნო ბიულეტენის შევსების ინსტრუქცია, ამონარიდი კანონიდან ბიულეტენის ბათილობის შესახებ, წებვადი ლენტი „სკოტჩი“); 

6. გადასატანი საარჩევნო ყუთის საშუალებით ხმის მიცემა:

√ გადასატანი საარჩევნო ყუთის საშუალებით ხმის მიცემა იწყება 9:00 საათიდან;

√ მოსთხოვეთ ამომრჩეველს, წარმოადგინოს პირადობის დამადასტურებელი საბუთებიდან ერთ-ერთი და შეადარეთ პირადი ნომერი:

√ საქართველოს მოქალაქის პირადობის მოწმობა;

√ საქართველოს მოქალაქის პასპორტი;

√ გადაეცით ამომრჩეველს საარჩევნო ბიულეტენები; 

( თუ სიის დანართში შეყვანილი ამომრჩევლის რეგისტრაციის ადგილი არ განეკუთვნება მოცემულ საარჩევნო ოლქს, გადაეცით მას მხოლოდ პროპორციული საარჩევნო ბიულეტენი.

√ სთხოვეთ ამომრჩეველს, დაადასტუროს საარჩევნო ბიულეტენების მიღება ამომრჩეველთა სიაში თავისი გვარის გასწვრივ ხელმოწერით;

√ ხელმოწერით დაადასტურეთ საარჩევნო ბიულეტენების გაცემა ამომრჩეველთა სიის დანართის შესაბამის გრაფაში;

√ ბიულეტენების შევსების შემდეგ, გადაეცით ამომრჩეველს ერთი სპეციალური კონვერტი და მიუთითეთ, ჩადოს მასში გადაკეცილი საარჩევნო ბიულეტენები (მხოლოდ ამომრჩეველს აქვს უფლება ბიულეტენები მოათავსოს სპეციალურ კონვერტში);

√ სთხოვეთ ამომრჩეველს, მოათავსოს სპეციალური კონვერტი გადასატან საარჩევნო ყუთში.

გაფუჭებული საარჩევნო ბიულეტენი 

თუ ამომრჩეველს ან კომისიის წევრს გაუფუჭდა საარჩევნო ბიულეტენი კომისიის წევრმა: 

√ გაფუჭებულ ბიულეტენს ამომრჩევლის თანდასწრებით უნდა ჩამოაჭრას კუთხე;

√ გაფუჭებულ ბიულეტენს უნდა დააწეროს „გაფუჭებულია“ და ცალკე შეინახოს; 

√ ამომრჩეველს უნდა გადასცეს ახალი საარჩევნო ბიულეტენი. 

თქვენ ვალდებული ხართ, მუდმივად აკონტროლოთ გადასატანი საარჩევნო ყუთი. არ დატოვოთ გადასატანი საარჩევნო ყუთი ყურადღების გარეშე. იმ შემთხვევაში, თუ ვერ ახერხებთ გადასატანი საარჩევნო ყუთის თვალყურს, დროებით შეაჩერეთ კენჭისყრა, შეადგინეთ შესაბამისი ოქმი და ხელი მოაწერინეთ თანმხლებ პირებს. 

თუ გადასატანი საარჩევნო ყუთის ლუქის მთლიანობა დარღვეული აღმოჩნდა:

▪ თუ შესაძლებელია, აცნობეთ კომისიის თავმჯდომარეს; 

▪ შეადგინეთ შესაბამისი ოქმი და ხელი მოაწერინეთ თანმხლებ პირებს;

▪ დროებით შეაჩერეთ კენჭისყრის პროცესი გადასატანი საარჩევნო ყუთის ხელახალი დალუქვის მიზნით;

▪ საარჩევნო უბანში დაბრუნებისას კომისიის მდივანს აცნობეთ გადასატანი საარჩევნო ყუთის ლუქის მთლიანობის დარღვევის მიზეზი, ხელახალი დალუქვის დრო და გადაეცით ოქმი. ეს ინფორმაცია კომისიის მდივანს შეაქვს კენჭისყრის დღის ჩანაწერთა წიგნში.

გადასატანი საარჩევნო ყუთის საშუალებით კენჭისყრის დამთავრება:

გადასატანი საარჩევნო ყუთის საშუალებით კენჭისყრა სრულდება 19:00 საათზე. კენჭისყრის დამთავრების შემდეგ, დალუქეთ გადასატან საარჩევნო ყუთში სპეციალური კონვერტის ჩასაგდები ჭრილი მასზე ქაღალდის და წებვადი ლენტის („სკოტჩის“) დაწებებით. 

გადასატანი საარჩევნო ყუთი, საარჩევნო დოკუმენტაციასთან ერთად, დააბრუნეთ საარჩევნო უბანში არა უგვიანეს 20:00 საათისა. 

გადასატანი საარჩევნო ყუთით ხმის მიცემისას დარჩენილი გამოუყენებელი ბიულეტენები და სპეციალური კონვერტები გადაეცემა კომისიის თავმჯდომარეს ან კომისიის მდივანს. თავმჯდომარე გამოუყენებელ საარჩევნო ბიულეტენებს ჩამოაჭრის კუთხეს, დააწერს „გაფუჭებულია“, ხელს მოაწერს და ცალკე შეინახავს.

კენჭისყრის დამთავრების შემდეგ თქვენ შესაძლოა შეასრულოთ მთვლელის ფუნქცია ან სხვა დავალება კომისიის თავმჯდომარის მითითებით.
კომისიის თავმჯდომარის მოადგილე

თქვენი მოვალეობაა ემსახუროთ ამომრჩევლებს

თუ რომელიმე საარჩევნო პროცედურა თქვენთვის გაურკვეველია, განმარტების მისაღებად მიმართეთ კომისიის თავმჯდომარეს

1. კენჭისყრის დაწყებიდან პირველი ერთი საათი მონიტორინგი გაუწიეთ კენჭისყრის პროცესს და დაეხმარეთ ამომრჩეველთა რეგისტრატორებს;

2. ყურადღება მიაქციეთ, არის თუ არა კენჭისყრის შენობაში ისეთი ამომრჩეველი, რომელსაც დამოუკიდებლად არ შეუძლია ბიულეტენის შევსება და შესაბამისად დაახმარეთ მას სხვა ამომრჩეველი;

3. შეენაცვლეთ (დროებით) კომისიის ნებისმიერ წევრს, მათ შორის, კომისიის თავმჯდომარეს და მდივანს, თუ ისინი აუცილებლობის შემთხვევაში ტოვებენ კენჭისყრის შენობას;

4. მოაწესრიგეთ ამომრჩეველთა მიერ კენჭისყრის პროცედურების თანმიმდევრობის დაცვა;

5. შეამოწმეთ, რომ კენჭისყრის შენობაში იმყოფებოდეს დამკვირვებელი ორგანიზაციების თითო და საარჩევნო სუბიექტის მხოლოდ ერთი წარმომადგენელი;

6. თვალყური ადევნეთ, რომ დამკვირვებლები, პრესისა და მასობრივი ინფორმაციის სხვა საშუალებებისა და საარჩევნო სუბიექტების წარმომადგენლები არ აჭარბებდნენ თავიანთ უფლებებს.

თქვენ შესაძლოა შეასრულოთ ნაკადის მომწესრიგებელის ფუნქცია, თუ კენჭისყრის დღეს კომისიის წევრთა არასაკმარისი რაოდენობა აღმოჩნდა.
საუბნო საარჩევნო კომისიის მდივანი

თქვენი მოვალეობაა ემსახუროთ ამომრჩევლებს

თუ რომელიმე საარჩევნო პროცედურა თქვენთვის გაურკვეველია, განმარტების მისაღებად მიმართეთ კომისიის თავმჯდომარეს

1. შეამოწმეთ, რომ კომისიის თითოეულ წევრს ეკეთოს სამკერდე მოწმობა; 

2. საარჩევნო უბნის გახსნისას კენჭისყრის დღის ჩანაწერთა წიგნში მიუთითეთ:

□ კენჭისყრის შენობაში მყოფი კომისიის წევრების, დამკვირვებლების, წარმომადგენლების სახელი, გვარი, დამნიშვნელი სუბიექტი და ხელმოწერით დაამოწმებინეთ მათ (1-ლი და მე-2 გვერდები);

□ კომისიის წევრებს შორის ფუნქციების წილისყრით გადანაწილების შედეგად თითოეული კომისიის წევრის მიერ შესასრულებელი ფუნქცია (მე-3 გვერდი);

□ ემთხვევა თუ არა რეალურად მიღებული საარჩევნო ბიულეტენების, სპეციალური კონვერტების რაოდენობა მიღება-ჩაბარების აქტში აღნიშნულ რაოდენობას;

□ თითოეული რეგისტრატორისთვის წილისყრით გადაცემული რეგისტრატორის ბეჭდების კოდი (მე-3 გვერდი);
□ საარჩევნო ყუთების დალუქვის დრო; საარჩევნო ყუთების ლუქების ინდივიდუალური ნომრები; პირველი ამომრჩევლის სახელი, გვარი, რეგისტრაციის ადგილი, პირადობის მოწმობის ნომერი და პირადი ნომერი (მე-4 გვერდი); 

3. კომისიის თავმჯდომარის მითითებით, კენჭისყრის დაწყებამდე, შეავსეთ კენჭისყრის შედეგების შემაჯამებელი ოქმების პირველი და მე-5 გრაფები. აღნიშნული მონაცემები გადაიტანეთ კენჭისყრის დღის ჩანაწერთა წიგნში (მე-6–მე-9 გვერდები) და სადემონსტრაციო ოქმებში;

4. 12:00 და 17:00 საათზე თითოეულ რეგისტრატორთან ერთად გადაითვალეთ ამომრჩეველთა სიებში კენჭისყრაში მონაწილე ამომრჩეველთა ხელმოწერების რაოდენობა და მათი ჯამი შეიტანეთ ჩანაწერთა წიგნში, შემაჯამებელ ოქმებსა და სადემონსტრაციო ოქმებში;

5. ჩანაწერთა წიგნის მე-4 გვერდზე აღნიშნეთ, რამდენი ბიულეტენი და სპეციალური კონვერტი გადაეცა გადასატანი საარჩევნო ყუთის თანმხლებ კომისიის წევრს; 

6. კენჭისყრის დღის ჩანაწერთა წიგნში აღნიშნეთ საარჩევნო ყუთების ხელახალი დალუქვის შემთხვევები დროის მითითებით;

7. კენჭისყრის დღის ჩანაწერთა წიგნში ჩაიწერეთ კენჭისყრის შეჩერების ან შეწყვეტის მიზეზი, კენჭისყრის განახლების დრო (მე-10 ან/და მომდევნო გვერდები);

8. სარეგისტრაციო ჟურნალში და კენჭისყრის დღის ჩანაწერთა წიგნში რეგისტრაციაში გაატარეთ ყველა შემოსული განცხადება (საჩივარი); ასევე აღნიშნეთ ხარვეზის გამოსასწორებლად მიცემული ვადა განმცხადებლის ვინაობის მითითებით, და განმცხადებელთან ერთად ხელი მოაწერეთ;

9. კენჭისყრის დღის ჩანაწერთა წიგნში აღნიშნეთ კომისიის წევრებს შორის მთვლელების ფუნქციების წილისყრით გადანაწილების შედეგები (მე-3 გვერდი);

10. კომისიის თავმჯდომარის მითითებით, საარჩევნო ყუთის გახსნამდე, შეავსეთ კენჭისყრის შედეგების შემაჯამებელი ოქმების მე-2, მე-4, მე-6, და მე-7 გრაფები. აღნიშნული მონაცემები გადაიტანეთ კენჭისყრის დღის ჩანაწერთა წიგნში და სადემონსტრაციო ოქმებში;

11. კენჭისყრის დღის ჩანაწერთა წიგნში ჩაიწერეთ ხმების დათვლის დროს კენჭისყრის შენობაში მყოფი პირების ვინაობა (მე-10 ან/და მომდევნო გვერდები);

12. კომისიის თავმჯდომარის მითითებით შეავსეთ კენჭისყრის შედეგების შემაჯამებელი და სადემონსტრაციო ოქმები; 

13. ჩანაწერთა წიგნში მიუთითეთ ბათილი, სხვა საარჩევნო უბნისთვის განკუთვნილი ბიულეტენების რაოდენობა (ეს ინფორმაცია შეიტანება მხოლოდ ჩანაწერთა წიგნში);

14. ხელი მოაწერეთ კენჭისყრის შედეგების შემაჯამებელ ოქმებს. თვალყური ადევნეთ, რომ კომისიის ყველა წევრმა ხელი მოაწეროს კენჭისყრის შედეგების შემაჯამებელ ოქმებს, რომელიც შემდეგ უნდა დამოწმდეს კომისიის ბეჭდით;

15. თვალყური ადევნეთ, რომ კომისიის ყველა წევრმა ხელი მოაწეროს (თქვენი ჩათვლით) კენჭისყრის დღის ჩანაწერთა წიგნს, რომელიც შემდეგ უნდა დამოწმდეს კომისიის ბეჭდით;

16. დახურეთ სარეგისტრაციო ჟურნალი და ჩანაწერთა წიგნი და ხელი მოაწერეთ;

17. თვალყური ადევნეთ, რომ კომისიის ყველა წევრმა ხელი მოაწეროს (თქვენი ჩათვლით) კომისიის ბეჭდის დალუქულ პაკეტს.

თუ კენჭისყრის დღეს კომისიის წევრთა არასაკმარისი რაოდენობა აღმოჩნდა, თქვენ შესაძლოა შეასრულოთ რეგისტრატორის ფუნქცია. ასეთ შემთხვევაში გადაეცით ჩანაწერთა წიგნი, სარეგისტრაციო ჟურნალი და კენჭისყრის შედეგების შემაჯამებელი ოქმები კომისიის თავმჯდომარეს.
საუბნო საარჩევნო კომისიის თავმჯდომარე

თქვენი მოვალეობაა ემსახუროთ ამომრჩევლებს

თუ რომელიმე საარჩევნო პროცედურა თქვენთვის გაურკვეველია, განმარტების მისაღებად მიმართეთ საოლქო საარჩევნო კომისიის თავმჯდომარეს

□ გახსენით საარჩევნო უბანი 07:00 საათზე;

√ იმ შემთხვევაში, თუ საარჩევნო უბანში გამოცხადდა 5-ზე ნაკლები საუბნო საარჩევნო კომისიის წევრი, არ გახსნათ საარჩევნო უბანი და დაელოდეთ კომისიის წევრების მოსვლას;

□ გადაეცით მდივანს კენჭისყრის დღის ჩანაწერთა წიგნი, სარეგისტრაციო ჟურნალი, კენჭისყრის შედეგების შემაჯამებელი ოქმები და სადემონსტრაციო ოქმები;

□ ხელმოწერით დაადასტურეთ საარჩევნო უბანში ყოფნა ჩანაწერთა წიგნში;

□ მოსთხოვეთ დამკვირვებლებს, საარჩევნო სუბიექტების და პრესის და მასობრივი ინფორმაციის საშუალებების წარმომადგენლებს წარმოადგინონ სააკრედიტაციო მოწმობები (სამკერდე ნიშნები);

□ შეამოწმეთ იმ პაკეტის მთლიანობა, რომელშიც მოთავსებულია საუბნო საარჩევნო კომისიის ბეჭედი და გახსენით ის;

□ გაანალიზეთ კომისიის წევრების რაოდენობა და შესასრულებელი ფუნქციების რაოდენობა;

□ ჩაატარეთ წილისყრა გადასატანი საარჩევნო ყუთის წამღები 2 კომისიის წევრის გამოსავლენად (მონაწილეობენ მხოლოდ პარტიების მიერ დანიშნული კომისიის წევრები);

□ ჩაატარეთ წილისყრა საუბნო საარჩევნო კომისიის წევრთა შორის ფუნქციების განაწილების მიზნით (თქვენ წილისყრაში მონაწილეობას არ იღებთ);

□ გამოაცხადეთ ამომრჩეველთა რაოდენობა (1) ამომრჩეველთა ერთიან, (2) სპეციალურ სიებში და (3) ამომრჩეველთა სიის დანართში;

□ შეამოწმეთ მიღებული საარჩევნო ბიულეტენების და სპეციალური კონვერტების პაკეტების მთლიანობა. მიღება-ჩაბარების აქტის საფუძველზე, შეამოწმეთ და გამოაცხადეთ მიღებული საარჩევნო ბიულეტენების და სპეციალური კონვერტების რაოდენობა;

□ ანბანის მიხედვით გაანაწილეთ ამომრჩეველთა ერთიანი სია და გადაეცით რეგისტრატორებს;

√ გამოაკარით ამომრჩეველთა ანბანური თანმიმდევრობა თითოეულ სარეგისტრაციო მაგიდასთან (მაგიდაზე განლაგებული სიების შესაბამისად);

□ გადაეცით ამომრჩეველთა სპეციალური სია ერთ-ერთ რეგისტრატორს;

□ გადაეცით საარჩევნო ბიულეტენების თითო ბლოკნოტი რეგისტრატორებს (ხელი მოაწერეთ ბლოკნოტის თავფურცელზე);

□ შეამოწმეთ იმ პაკეტის მთლიანობა, სადაც მოთავსებულია რეგისტრატორების სპეციალური ბეჭდები, ჩაატარეთ წილისყრა რეგისტრატორებისთვის სპეციალური ბეჭდის გადასაცემად და გადაეცით თითოეულ რეგისტრატორს სპეციალური ბეჭედი;

□ გადაეცით მარკირების საღებავი თითოეულ რეგისტრატორს;

□ გადაეცით ნაკადის მომწესრიგებელს მარკირების შესამოწმებელი ულტრაიისფერი ფარანი;

□ გადაეცით საარჩევნო ყუთის და კონვერტების ზედამხედველ კომისიის წევრს სპეციალური კონვერტები და ძირითადი საარჩევნო ყუთი;

□ შეამოწმეთ, რომ ფარული კენჭისყრის კაბინა და საარჩევნო უბანი სათანადოდ იყოს მოწყობილი;

□ პირველი ამომრჩევლის მოსვლის შემდეგ (მაგრამ არაუადრეს 08:00 საათისა) საარჩევნო დოკუმენტაციიდან ამოიღეთ სამი საკონტროლო ფურცელი და გადაეცით საუბნო საარჩევნო კომისიის მდივანს შესავსებად; ხელი მოაწერეთ საკონტროლო ფურცელს;

√ გადაამოწმეთ, პირველი ამომრჩევლის რეგისტრაციის ადგილი მიეკუთვნება თუ არა მოცემული საარჩევნო უბნის საზღვრებს;

□ შეამოწმეთ, რომ საარჩევნო ყუთები ცარიელია და დალუქეთ ძირითადი და გადასატანი საარჩევნო ყუთები ინდივიდუალური ნომრის მქონე ზონრებით (ზონრების ნომრები აცნობეთ მდივანს);

□ მოათავსეთ საკონტროლო ფურცლები საარჩევნო ყუთებში; შეინახეთ მესამე საკონტროლო ფურცელი (საარჩევნო ყუთის გახსნამდე);

□ წილისყრის შედეგად ფუნქციის გარეშე დარჩენილ კომისიის წევრს დაავალეთ კენჭისყრის ოთახის შესასვლელში ამომრჩეველთა ნაკადის რეგულირება;
□ 09:00 საათიდან დაავალეთ გადასატანი საარჩევნო ყუთის საშუალებით კენჭისყრის ჩატარება წილისყრით გამოვლენილ კომისიის 2 წევრს და გადაეცით საჭირო საარჩევნო დოკუმენტაცია/ინვენტარი;

□ გადასატანი საარჩევნო ყუთით ხმის მიცემისას ავტომანქანის გამოყენების შემთხვევაში, ჩაატარეთ წილისყრა ორი მეთვალყურის გამოვლენის მიზნით, რომლებიც დაიკავებენ ავტომანქანაში გამოყოფილ ადგილებს;

□ 12:00 და 17:00 საათისთვის კენჭისყრაში მონაწილე ამომრჩეველთა რაოდენობა აცნობეთ საოლქო საარჩევნო კომისიას;

□ კონტროლი გაუწიეთ კენჭისყრის პროცესს და საჭიროების შემთხვევაში დაეხმარეთ ამომრჩეველთა რეგისტრატორებს;

□ განიხილეთ შემოსული საჩივრები/განცხადებები; შესაძლებლობის ფარგლებში შეეცადეთ მოაგვაროთ პრობლემა;

□ თუ ამომრჩეველს ან რეგისტრატორს გაუფუჭდათ საარჩევნო ბიულეტენი, გაფუჭებულ ბიულეტენს ამომრჩევლის თანდასწრებით ჩამოაჭერით კუთხე, დააწერეთ „გაფუჭებულია“ და ხელი მოაწერეთ. გაფუჭებული ბიულეტენი გადაეცით კომისიის მდივანს ცალკე შესანახად;

□ ყურადღება მიაქციეთ, არის თუ არა კენჭისყრის შენობაში ისეთი ამომრჩეველი, რომელსაც დამოუკიდებლად არ შეუძლია ბიულეტენის შევსება;

□ მოაწესრიგეთ ამომრჩეველთა მიერ კენჭისყრის პროცედურების თანმიმდევრობის დაცვა;

□ თვალყური ადევნეთ, რომ დამკვირვებლები, პრესისა და მასობრივი ინფორმაციის სხვა საშუალებებისა და საარჩევნო სუბიექტების წარმომადგენლები არ აჭარბებდნენ თავიანთ უფლებებს;

□ შეამოწმეთ, რომ კენჭისყრის შენობაში იმყოფებოდეს თითოეული დამკვირვებელი ორგანიზაციის, საარჩევნო სუბიექტის მხოლოდ ერთი წარმომადგენელი;

□ დაიცავით წესრიგი კენჭისყრის შენობაში; საჭიროების შემთხვევაში, წესრიგის დასაცავად მიმართეთ პოლიციის მუშაკს (რომელმაც კენჭისყრის შენობა წესრიგის დარღვევის აღკვეთისთანავე უნდა დატოვოს);

□ თუ 20:00 საათისთვის რიგში დგას ამომრჩეველი, დაავალეთ კომისიის ერთ-ერთ წევრს ჩაიწეროს რიგში მდგომი ყველა ამომრჩევლის სახელი და გვარი.

□ 20:00-ზე (თუ რიგში დგას ამომრჩეველი, ბოლო ამომრჩევლის მიერ ხმის მიცემის შემდეგ) გამოაცხადეთ, რომ კენჭისყრა დასრულებულია;

□ უზრუნველყავით, რომ ყველა პირმა, ხმების დათვლისას კენჭისყრის შენობაში ყოფნის უფლების მქონე პირების გარდა, დატოვოს საარჩევნო უბანი;

□ ჩაატარეთ წილისყრა მთვლელების გამოვლენის მიზნით (თქვენ წილისყრაში მონაწილეობას არ იღებთ);

□ მიუთითეთ მთვლელებს დაითვალონ:

√ ამომრჩეველთა რაოდენობა ამომრჩეველთა სპეციალურ სიაში;

√ ხელმოწერების რაოდენობა ამომრჩეველთა;

√ გამოუყენებელი საარჩევნო ბიულეტენები;

√ გაფუჭებული საარჩევნო ბიულეტენები;

□ ხმამაღლა გამოაცხადეთ ოქმში შესული ყველა მონაცემი;

□ მიუთითეთ მთვლელებს შეკრან და დალუქონ:

( ამომრჩეველთა სიები (ცალ-ცალკე); 

( გამოუყენებელი საარჩევნო ბიულეტენები; 

( გაფუჭებული საარჩევნო ბიულეტენები;

□ მთვლელებთან ერთად ხელი მოაწერეთ დალუქულ პაკეტებს;

□ შეამოწმეთ შეესაბამება თუ არა გადასატანი საარჩევნო ყუთის ლუქის ზონრების ნომრები ჩანაწერთა წიგნში მითითებულ ნომრებს;

□ მიუთითეთ მთვლელებს გახსნან გადასატანი საარჩევნო ყუთი; შეადარეთ გადასატან საარჩევნო ყუთში აღმოჩენილი საკონტროლო ფურცელი შენახულ საკონტროლო ფურცელს;

□ მიუთითეთ მთვლელებს დაითვალონ გადასატან საარჩევნო ყუთში აღმოჩენილი კონვერტების რაოდენობა და შეადარეთ ამომრჩეველთა სიის დანართში ხელმოწერების რაოდენობას;

□ შეამოწმეთ შეესაბამება თუ არა ძირითადი საარჩევნო ყუთის ლუქის ზონრების ნომრები ჩანაწერთა წიგნში მითითებულ ნომრებს;

□ მიუთითეთ მთვლელებს გახსნან ძირითადი საარჩევნო ყუთი; შეადარეთ გადასატან საარჩევნო ყუთში აღმოჩენილი საკონტროლო ფურცელი შენახულ საკონტროლო ფურცელს;

□ მიუთითეთ მთვლელებს შეურიონ გადასატანი და ძირითადი საარჩევნო ყუთებიდან გადმოყრილი კონვერტები და დაიწყონ დახარისხება;

□ აკონტროლეთ ბიულეტენების დახარისხების პროცესი და ბიულეტენის ბათილობის შემთხვევები;

□ ბიულეტენების დახარისხების დასრულების შემდეგ კომისიის წევრებთან ერთად კენჭისყრით გადაწყვიტეთ საეჭვოდ მიჩნეული ბიულეტენების ნამდვილობის/ბათილობის საკითხი;

□ ბიულეტენების დახარისხების შემდეგ მიუთითეთ მთვლელებს დაითვალონ:

□ ბათილი საარჩევნო ბიულეტენები; 

( თითოეული საარჩევნო სუბიექტის მიერ მიღებული ხმები/საარჩევნო ბიულეტენები;

□ მიუთითეთ მდივანს დაასრულოს ოქმის შევსება;

□ ოქმის ბალანსის დაუდგენლობის შემთხვევაში, მიუთითეთ მთვლელებს გადაითვალონ ზემოთ ჩამოთვლილი საარჩევნო დოკუმენტაცია;

□ ბიულეტენების დახარისხების შემდეგ მიუთითეთ მთვლელებს შეკრან და დალუქონ:

( ბათილი საარჩევნო ბიულეტენები; ცალკე ილუქება ბათილი, სხვა საარჩევნო უბნისთვის განკუთვნილი ბიულეტენი;

√ თითოეული საარჩევნო სუბიექტის მიერ მიღებული საარჩევნო ბიულეტენები;

□ მთვლელებთან ერთად ხელი მოაწერეთ დალუქულ პაკეტებს;

□ მიუთითეთ კომისიის ყველა წევრს, ხელი მოაწეროს კენჭისყრის შედეგების შემაჯამებელ ოქმს;

□ მოთხოვნის შემთხვევაში გადაეცით ოქმის ქსეროასლი პარტიის/საარჩევნო ბლოკის წარმომადგენლებს და დამკვირვებელი ორგანიზაციის დამკვირვებლებს; საუბნო საარჩევნო კომისიის ბეჭდით და ხელმოწერით (ასევე მდივნის ხელმოწერით) დაამოწმეთ ქსეროასლი;

□ მიუთითეთ მთვლელებს დალუქონ დარჩენილი საარჩევნო დოკუმენტაცია;
□ პირადად გადაეცით დალუქული საარჩევნო დოკუმენტაცია საოლქო საარჩევნო კომისიას.

თქვენ შესაძლოა შეასრულოთ საარჩევნო ყუთისა და სპეცკონვერტების ზედამხედველის ფუნქცია, თუ კენჭისყრის დღეს კომისიის წევრთა არასაკმარისი რაოდენობა აღმოჩნდა.
თავი XX. საქართველოს საარჩევნო კანონმდებლობის დარღვევისთვის დადგენილი პასუხისმგებლობა

ამონარიდი საქართველოს სისხლის სამართლის კოდექსიდან


მუხლი 162. არჩევნებში, რეფერენდუმში ან პლებისციტში ნების განხორციელებისათვის ხელის შეშლა

1. არჩევნებში, რეფერენდუმში ან პლებისციტში ნების განხორციელებისათვის ხელის შეშლა, – ისჯება ჯარიმით ან გამასწორებელი სამუშაოთი ვადით ერთ წლამდე ან თავისუფლების შეზღუდვით ვადით ორ წლამდე ანდა თავისუფლების აღკვეთით იმავე ვადით.

2. იგივე ქმედება, ჩადენილი:

ა) სამსახურებრივი მდგომარეობის ან იარაღის გამოყენებით;

ბ) მოტყუებით;

გ) ძალადობით ან ძალადობის მუქარით;

დ) ჯგუფურად, – ისჯება ჯარიმით ან თავისუფლების აღკვეთით ვადით ორიდან სამ წლამდე. 

მუხლი 163. საარჩევნო ან სარეფერენდუმო კომისიის მუშაობისათვის ხელის შეშლა 

საარჩევნო ან სარეფერენდუმო კომისიის მუშაობისათვის ხელის შეშლა, რამაც არჩევნების, რეფერენდუმის ან პლებისციტის ანდა საარჩევნო უბანში ხმის მიცემის პროცესის ჩაშლა გამოიწვია, – ისჯება გამასწორებელი სამუშაოთი ვადით ორ წლამდე ან თავისუფლების აღკვეთით ვადით ორიდან ოთხ წლამდე.


მუხლი 164. ხმის მიცემის ფარულობის დარღვევა, ხმების არასწორად დათვლა ან არჩევნების შედეგების არასწორად შეჯამება

არჩევნებში, რეფერენდუმში ან პლებისციტში მონაწილის ხმის მიცემის ფარულობის დარღვევა, საარჩევნო ან სარეფერენდუმო კომისიის წევრის ან ასეთ კომისიაში რწმუნებულად ან მეთვალყურედ დანიშნულის მიერ საარჩევნო, სარეფერენდუმო ან საპლებისციტო დოკუმენტის გაყალბება, ხმების განზრახ არასწორად დათვლა, არჩევნების შედეგების განზრახ არასწორად შეჯამება ანდა რეფერენდუმის ან პლებისციტის შედეგების განზრახ არასწორად დადგენა, – ისჯება ჯარიმით ან გამასწორებელი სამუშაოთი ვადით ერთ წლამდე ანდა თავისუფლების აღკვეთით ვადით ორ წლამდე. 


მუხლი 1641. ამომრჩევლის მოსყიდვა 

არჩევნების დანიშვნის შესახებ შესაბამისი სამართლებრივი აქტის გამოქვეყნებიდან არჩევნების საბოლოო შედეგების გამოქვეყნებამდე ამომრჩევლისათვის ფულადი სახსრების, საჩუქრებისა და სხვა მატერიალური ფასეულობების უსასყიდლოდ ან შეღავათიან ფასებში გადაცემა ან მიყიდვა, უფასო მომსახურების გაწევა ან ფულადი სახსრების, ფასიანი ქაღალდებისა და სხვა მატერიალურ ფასეულობათა გადაცემის დაპირება რომელიმე საარჩევნო სუბიექტის მხარდაჭერის ან არჩევნებში ხმის მიცემისგან თავის შეკავების მიზნით, გარდა საარჩევნო კოდექსით გათვალისწინებული სააგიტაციო მასალისა, – 

– ისჯება თავისუფლების აღკვეთით ვადით ერთ წლამდე.


მუხლი 1642. ყალბი დოკუმენტის საფუძველზე არჩევნებში, რეფერენდუმში ან პლებისციტში მონაწილეობის მიღება 

არჩევნების, რეფერენდუმის ან პლებისციტის დროს სხვისი პიროვნების დამადასტურებელი დოკუმენტის ან ყალბი დოკუმენტის საფუძველზე ან არაერთგზის ხმის მიცემა, – ისჯება თავისუფლების აღკვეთით ვადით ორ წლამდე. 


მუხლი 1643. არჩევნების გაყალბება 

არჩევნებთან დაკავშირებული დოკუმენტების: საარჩევნო სიების, ოქმების, ბიულეტენების, სარეგისტრაციო ჟურნალების და საკონტროლო ფურცლების განზრახ გაყალბება, - ისჯება თავისუფლების აღკვეთით ვადით ორ წლამდე.
ამონარიდი საქართველოს ადმინისტრაციულ სამართალდარღვევათა კოდექსიდან


მუხლი 1743. საარჩევნო კომისიაში მუშაობაში ჩარევა არჩევნების, რეფერენდუმის ან პლებისციტის ჩატარების დროს

საარჩევნო კომისიების მუშაობაში ჩარევა არჩევნების, რეფერენდუმის ან პლებისციტის ჩატარების დროს, რაც გამოიხატება საარჩევნო უბნებში ხმის მიცემის, პარლამენტის ან სხვა წარმომადგენლობითი ორგანოს წევრობის კანდიდატის, პარტიის ან რეფერენდუმის მოწყობის საინიციატივო ჯგუფის რეგისტრაციის, საარჩევნო უბნებსა და ოლქებში ხმების დათვლისა და არჩევნების, რეფერენდუმის ან პლებისციტის საერთო შედეგების დადგენასთან დაკავშირებული მოვალეობის შესრულებისათვის ხელის შეშლაში, – გამოიწვევს მოქალაქეთა დაჯარიმებას შრომის ანაზღაურების ერთიდან სამ მინიმალურ ოდენობამდე, თანამდებობის პირთა – შრომის ანაზღაურების ორიდან ოთხ მინიმალურ ოდენობამდე.


მუხლი 1744. საარჩევნო სარეფერენდუმო ან საპლებისციტო კომისიებისათვის მასალების წარდგენაზე უარის თქმა ან მათი გადაწყვეტილების შეუსრულებლობა

საარჩევნო სარეფერენდუმო ან საპლებისციტო კომისიებისათვის საჭირო მასალების და მონაცემების წარდგენაზე უარის თქმა ან მათი გადაწყვეტილების შეუსრულებლობა, – გამოიწვევს თანამდებობის პირთა დაჯარიმებას შრომის ანაზღაურების ორიდან ხუთ მინიმალურ ოდენობამდე.


მუხლი 1745. აგიტაციის გაწევა არჩევნების, რეფერენდუმის ან პლებისციტის დღეს

არჩევნების, რეფერენდუმის ან პლებისციტის დღეს პარლამენტის ან სხვა წარმომადგენლობითი ორგანოს წევრობის კანდიდატისა და არჩევნებში მონაწილე პარტიის, რეფერენდუმზე ან პლებისციტზე გამოტანილი საკითხის სასარგებლოდ ან წინააღმდეგ აგიტაციის გაწევა, – გამოიწვევს მოქალაქეთა დაჯარიმებას შრომის ანაზღაურების ერთიდან სამ მინიმალურ ოდენობამდე, თანამდებობის პირთა – შრომის ანაზღაურების ორიდან ოთხ მინიმალურ ოდენობამდე.


მუხლი 1746. წინასაარჩევნო აგიტაციის ან ხმის მიცემისათვის გამოყოფილ ადგილებში იარაღით მისვლა

წინასაარჩევნო აგიტაციის ან ხმის მიცემისათვის გამოყოფილ ადგილას ცეცხლსასროლი ან ცივი იარაღით, ანდა საბრძოლო მასალით მისვლა, თუ ეს დაკავშირებული არ არის სამსახურებრივი მოვალეობის აღსრულებასთან, – გამოიწვევს მოქალაქეთა დაჯარიმებას შრომის ანაზღაურების ერთიდა სამ მინიმალურ ოდენობამდე, თანამდებობის პირთა – შრომის ანაზღაურების ორიდან ხუთ მინიმალურ ოდენობამდე.
შემაჯამებელი (თვითშეფასებითი) კითხვები
საუბნო საარჩევნო კომისია
როდის იწყება და იწურება საუბნო საარჩევნო კომისიის უფლებამოსილება?
_________________________________________________________________________________
რამდენი დღით ადრე არის შესაძლებელი საუბნო საარჩევნო კომისიის წევრის გამოწვევა?
_________________________________________________________________________________
როდის გადაეცემა საუბნო საარჩევნო კომისიას სარეგისტრაციო ჟურნალი და ვინ აწარმოებს მას?
_________________________________________________________________________________
ვინ შეიძლება დაესწროს საუბნო საარჩევნო კომისიის სხდომას?
_________________________________________________________________________________
რა შემთხვევაში ითვლება საუბნო საარჩევნო კომისიის განკარგულება მიღებულად? 
_________________________________________________________________________________
ამომრჩეველთა სიები

რამდენი დღით ადრე გადაეცემა საუბნო საარჩევნო კომისიას დაზუსტებული სიების საბოლოო ვერსიის 2 ეგზემპლარი?
_________________________________________________________________________________
რომელი ორგანიზაციებისგან მოწოდებული მონაცემების საფუძველზე დგება ამომრჩეველთა სპეციალური სია?
_________________________________________________________________________________
რომელ სიაში შეიყვანება ამომრჩეველი, რომელიც არ არის შეყვანილი ამომრჩეველთა ერთიან სიაში და არჩევნებამდე 15 დღით ადრე ჩამოვიდა საზღვარგარეთიდან?
_________________________________________________________________________________
ვის აქვს უფლება წერილობით ან ტელეფონის საშუალებით მოითხოვოს გადასატანი საარჩევნო ყუთით ხმის მიცემა და რამდენი ხნით ადრე?
_________________________________________________________________________________
რამდენი დღით ადრე იკრძალება ამომრჩეველთა სიებში ცვლილებების შეტანა?
_________________________________________________________________________________
ამომრჩევლის ბარათი
რამდენი დღით ადრე უნდა გადასცეს საუბნო საარჩევნო კომისიამ ამომრჩეველს ამომრჩევლის ბარათი?
_________________________________________________________________________________
ერთიან სიაში შესული ამომრჩეველი კენჭისყრის დღეს საარჩევნო უბანში გამოცხადდა პირადობის მოწმობით, მაგრამ ამომრჩევლის ბარათის გარეშე. აქვს თუ არა მას უფლება მიიღოს მონაწილეობა კენჭისყრაში?
_________________________________________________________________________________
საარჩევნო დოკუმენტაციის მიღება
კენჭისყრამდე რამდენი დღით ადრე გადაეცემათ საუბნო საარჩევნო კომისიებს საარჩევნო ბიულეტენები და სპეციალური კონვერტები?
_________________________________________________________________________________
ვინ არის პასუხისმგებელი საოლქო საარჩევნო კომისიისგან საარჩევნო დოკუმენტაციის მიღებაზე და ვინ აწერს ხელს მიღება-ჩაბარების აქტს? 
_________________________________________________________________________________
კენჭისყრის შენობის მოწყობა
არანაკლებ რამდენ ამომრჩეველზე უნდა იყოს გათვალისწინებული ერთი ფარული კენჭისყრის კაბინა?
_________________________________________________________________________________
არანაკლებ რამდენ ამომრჩეველზე უნდა იყოს გათვალისწინებული ერთი სარეგისტრაციო მაგიდა?
_________________________________________________________________________________
სად უნდა გამოიკრას ხმის მიცემის ინსტრუქცია ანუ საარჩევნო ბიულეტენების შევსების წესი?
_________________________________________________________________________________
კენჭისყრის შენობაში ყოფნის უფლების მქონე პირები
რამდენი დამკვირვებელი შეიძლება ჰყავდეს საარჩევნო უბანში არჩევნებზე დამკვირვებელი სტატუსის მქონე ადგილობრივ ორგანიზაციას?
_________________________________________________________________________________
პრესისა და მასობრივი ინფორმაციის საშუალების რამდენ წარმომადგენელს აქვს საარჩევნო უბანში ყოფნის უფლება?
_________________________________________________________________________________
შეუძლია თუ არა დამკვირვებელს შეითავსოს კომისიის წევრის ფუნქცია?
_________________________________________________________________________________
აქვს თუ არა დამკვირვებელს კენჭისყრის დღეს საარჩევნო უბნის ტერიტორიაზე შეუზღუდავად გადაადგილების უფლება?
_________________________________________________________________________________
კენჭისყრამდე ჩასატარებელი პროცედურები
ვინ მონაწილეობს საუბნო საარჩევნო კომისიის წევრთა წილისყრაში?
_________________________________________________________________________________
კომისიის რომელი წევრებისაგან შეირჩევა გადასატანი საარჩევნო ყუთის წამღები კომისიის 2 წევრი?
_________________________________________________________________________________
ვის მოვალეობას ასრულებს კომისიის მდივანი, თუ კენჭისყრის დღეს კომისიის წევრთა რაოდენობა ერთით ნაკლები აღმოჩნდა?
რა ხდება იმ შემთხვევაში, თუ კომისიის წევრთა რაოდენობა ხუთზე ნაკლები აღმოჩნდა?
_________________________________________________________________________________
რას აცხადებს საუბნო საარჩევნო კომისიის თავმჯდომარე წილისყრის შემდეგ?
_________________________________________________________________________________
კენჭისყრის პროცესი
როდის და რამდენ ცალად ივსება საკონტროლო ფურცელი?
_________________________________________________________________________________
ვინ აწერს ხელს საკონტროლო ფურცელზე?
_________________________________________________________________________________
სად გადის ამომრჩეველი მარკირების შემოწმების პროცედურას?
_________________________________________________________________________________
სად არ გამოიყენება მარკირება?
_________________________________________________________________________________
ერთდროულად რამდენი ამომრჩეველი შეიძლება იდგეს სარეგისტრაციო მაგიდასთან?
_________________________________________________________________________________
რა საბუთი უნდა წარუდგინოს ამომრჩეველმა რეგისტრატორს, იმისათვის, რომ მასზე გაიცეს საარჩევნო ბიულეტენ(ებ)ი და სპეციალური კონვერტი?
_________________________________________________________________________________
რამდენი ბიულეტენი უნდა გაიცეს ერთიან სიაში შეყვანილ ამომრჩეველზე საპარლამენტო არჩევნების დროს?
_________________________________________________________________________________
რამდენი ბიულეტენი უნდა გაიცეს სპეციალურ სიაში შეყვანილ ამომრჩეველზე?
_________________________________________________________________________________
რა მონაცემები შეიტანება ამომრჩეველთა სიის სათანადო გრაფაში ამომრჩეველზე ბიულეტენ(ებ)ის გაცემისას?
_________________________________________________________________________________
როგორ ადასტურებს ამომრჩეველი საარჩევნო ბიულეტენის მიღებას?
_________________________________________________________________________________
ვინ და როდის უტარებს ამომრჩეველს მარკირების პროცედურას?
_________________________________________________________________________________
რა აღინიშნება საარჩევნო ბიულეტენის უკანა გვერდზე?
_________________________________________________________________________________
კენჭისყრის პროცესის განსაკუთრებული შემთხვევები
ვინ შეიძლება იქნეს მიწვეული ფარული კენჭისყრის კაბინაში იმ ამომრჩევლის დასახმარებლად, რომელსაც არ შეუძლია საარჩევნო ბიულეტენის დამოუკიდებლად შევსება?
_________________________________________________________________________________
რა ხდება იმ შემთხვევაში, თუ ამომრჩეველს გაუფუჭდა საარჩევნო ბიულეტენი?
_________________________________________________________________________________
ვინ იღებს გადაწყვეტილებას კენჭისყრის შენობის დროებით ჩაკეტვისა და კენჭისყრის შეჩერების შესახებ?
_________________________________________________________________________________
გადასატანი საარჩევნო ყუთის საშუალებით ხმის მიცემა
როდის იწყება და მთავრდება გადასატანი საარჩევნო ყუთით ხმის მიცემა?
_________________________________________________________________________________
ვინ შეიძლება გაჰყვეს გადასატან საარჩევნო ყუთს?
_________________________________________________________________________________
კენჭისყრის დღეს წესრიგის დაცვა კენჭისყრის შენობაში
რა შემთხვევაში შეიძლება შევიდეს კენჭისყრის შენობაში პოლიციის მუშაკი?
_________________________________________________________________________________
საარჩევნო უბნის დახურვა
რა ხდება იმ შემთხვევაში, თუ უბნის დახურვის დროს 20:00 საათზე რიგში დგანან ამომრჩევლები?
_________________________________________________________________________________
შეიძლება თუ არა 20:00 საათის შემდეგ კენჭისყრის შენობაში დაგვიანებული ამომრჩევლის შეშვება?
_________________________________________________________________________________
საარჩევნო ყუთის გახსნამდე ჩასატარებელი პროცედურები
როგორ ხდება მთვლელების შერჩევა?
_________________________________________________________________________________
წილისყრით გამოვლენილი რამდენი მეთვალყურე იკავებს ადგილს მთვლელების გვერდით?
_________________________________________________________________________________
სად შეიტანება შედეგები ამომრჩეველთა სიების მიხედვით კენჭისყრაში მონაწილე ამომრჩეველთა საერთო რაოდენობის შესახებ?
საარჩევნო ყუთების გახსნა
რა ხდება იმ შემთხვევაში, თუ საარჩევნო ყუთზე ლუქის მთლიანობა დარღვეული აღმოჩნდა?
_________________________________________________________________________________
რომელი ყუთი იხსნება თავდაპირველად?
_________________________________________________________________________________
საარჩევნო ბიულეტენების დახარისხება, დათვლა და კენჭისყრის შედეგების შემაჯამებელი ოქმების შევსება
რა შემთხვევაში მიიჩნევა საარჩევნო ბიულეტენი ბათილად?
_________________________________________________________________________________
ვინ და როგორ წყვეტს თითოეული საარჩევნო ბიულეტენის ნამდვილობის საკითხს?
_________________________________________________________________________________
როგორ ამტკიცებს საუბნო საარჩევნო კომისია კენჭისყრის შედეგების შემაჯამებელ ოქმს?
_________________________________________________________________________________
შეიძლება თუ არა კენჭისყრის შედეგების შემაჯამებელ ოქმში შედეგების შესწორება?
_________________________________________________________________________________
ვინ არის ვალდებული ხელი მოაწეროს კენჭისყრის შედეგების შემაჯამებელ ოქმს?
_________________________________________________________________________________
როგორ უნდა მოიქცეს საუბნო საარჩევნო კომისიის წევრი, რომელიც არ ეთანხმება ოქმში შეტანილ მონაცემებს?
_________________________________________________________________________________
ვის გადაეცემა საუბნო საარჩევნო კომისიის შემაჯამებელი ოქმის ქსეროასლი?
_________________________________________________________________________________
საარჩევნო დოკუმენტაციის შეკვრა და დალუქვა
როგორ იკვრება საარჩევნო ბიულეტენები?
_________________________________________________________________________________
რომელ კონვერტებს არ ითვლის საუბნო საარჩევნო კომისია?
_________________________________________________________________________________
საუბნო საარჩევნო კომისიის მიერ საოლქო საარჩევნო კომისიისთვის საარჩევნო დოკუმენტაციის გადაცემა
ვინ აწერს ხელს საოლქო საარჩევნო კომისიისთვის წარსადგენ ჩანაწერთა წიგნის, სარეგისტრაციო ჟურნალისა და განცხადებების/საჩივრების დალუქულ პაკეტს?
________________________________________________________________________________
ვინ წარადგენს საარჩევნო დოკუმენტაციას საოლქო საარჩევნო კომისიაში?
_________________________________________________________________________________
კენჭისყრის დღის განცხადებები და საჩივრები
სად აისახება საარჩევნო უბანში კენჭისყრის მიმდინარეობის თაობაზე პრეტენზიები, საჩივრები და შენიშვნები?
_________________________________________________________________________________
როდის უნდა იქნეს შედგენილი განცხადება/საჩივარი საარჩევნო უბანში კენჭისყრის პროცედურის დარღვევის შესახებ?
_________________________________________________________________________________
ვის უნდა გადაეცეს განცხადება/საჩივარი კენჭისყრის პროცედურის დროს ჩადენილი დარღვევის შესახებ?
_________________________________________________________________________________
სად ხდება განცხადების/საჩივრის რეგისტრაცია?
_________________________________________________________________________________
როდის უნდა იქნეს შედგენილი განცხადება/საჩივარი ხმის დათვლისა და კენჭისყრის შედეგების შეჯამების პროცედურების დროს ჩადენილი დარღვევების შესახებ და კენჭისყრის შედეგების გადასინჯვის ან ბათილად ცნობის მოთხოვნით?
_________________________________________________________________________________
აუცილებელია თუ არა განცხადება/საჩივარში განმცხადებლის/მომჩივნის მისამართის მითითება?
_________________________________________________________________________________
(





(





(





(





gamouyenebeli


proporc/maJorit.


saarCevno biuletenebi








biuletenebis raodenoba


saarCevno ubnis #


saarCevno olqis #








erTiani sia / specialuri sia / siis danarTi





saarCevno ubnis #


saarCevno olqis #





gafuWebuli


proporc/maJorit


saarCevno biuletenebi








biuletenebis raodenoba


saarCevno ubnis #


saarCevno olqis #








miRebuli xmebis raodenoba 


biuletenebis raodenoba 


saarCevno ubnis #





saarCevno subieqtis dasaxeleba





proporc/maJoritaruli





baTili 


saarCevno biuletenebi





proporc/maJoritaruli








biuletenebis raodenoba


saarCevno ubnis #


saarCevno olqis #

